Siyaasee "Dhekolhuveringe" Photo Thakun Ufaaverikan - Vaguthu\nއިސްލާމްދީން ގޮވާލަނީ އެކުވެރިކަމާއި ހަމަޖެހުމަށެވެ. ނަމަވެސް ރާއްޖޭގެ ދީނީ އިލްމުވެރިންގެ މެދުގައި ވެސް ދުވަސް ދުވަސްކޮޅުން ބޮޑެތި ޚިޔާލު ތަފާތުވުންތައް އުފެދި "ދުރުމިނެއް" އެބޭފުޅުންގެ މެދުގައި އުފެދެއެވެ. މިފަދަ ދުރުކަމެއް މިހާރު އޯއައިސީގެ ސެކްރެޓަރީ ޖެނެރަލްގެ އިސް މުޝީރުގެ މަގާމުގައި ހުންނެވި ކުރީގެ އިސްލާމިކް މިނިސްޓަރ ޑރ.މުހައްމަދު ޝަހީމް އަލީ ސައީދާއި އެމަނިކުފާނުގެ އަރިހުގައި ކުރިން މަސައްކަތް ކުރެއްވި ބައެއް ބޭފުޅުންގެ މެދުގައި ވެސް މީގެ އަހަރެއްހާ ދުވަސް ކުރިން އުފެދުނެވެ.\nއަދާލަތު ޕާޓީގެ އިސް ސަފުގައި ތިއްބެވި އިލްމުވެރިންނާއި، ޝަހީމާއި ދެމެދު ދުރުކަމެއް އުފެދި، ބަހުގެ ހަމަލާތައް ބަދަލުކުރާ ހިސާބަށް ކަންތައްތައް ދިޔައީ ކުރީގެ ރައީސް އަބްދުﷲ ޔާމީން 2018 ވަނަ އަހަރުގެ ރިޔާސީ އިންތިޚާބަށް ކުރިމަތިލައްވާ އެމަނިކުފާނުގެ ރަނިން މޭޓެއްގެ ގޮތުގައި ޝަހީމް އިހްތިޔާރު ކުރެއްވުމުންނެވެ.\nޔާމީންގެ ފަހަތްޕުޅަށް ޝަހީމް އަރައިވަޑައިގެންނެވިއިރު، އަދާލަތު ޕާޓީގެ ރައީސް އިބްރާހިމް އަބްދުﷲ އޮންނެވީ ޖަލުގައެވެ. ޝަހީމްގެ އަމަލުފުޅުތަކަކީ އަނިޔާވެރިކަމަށް ހިތްވަރު ދެއްވުން ކަމަށް ވިދާޅުވެ އަދާލަތު ޕާޓީގެ އިސް ބޭފުޅުން ކަމަށްވާ ޑރ.އިޔާޒާއި، ޝައިހް އިލްޔާސް ފަދަ ބޭފުޅުންގެ އަމާޒަކަށް ޝަހީމް ވިއެވެ.\nދެފަރާތުން "ބަހުގެ ހަމަލާތައް" ބަދަލު ކުރަމުން ގެންދިޔަ ނަމަވެސް މީގެ ދުވަސްކޮޅެއް ކުރިން ޝަހީމާއި އިލްޔާސް ވަނީ ސުލްހަވެފައެވެ. އަދި މިއަހަރުގެ ހައްޖުގެ އަޅުކަމުގެ ތެރެއިން ޝަހީމް ވަނީ އިމްރާނާއި، އިޔާޒާއި ވެސް ބައްދަލު ކުރައްވާފައެވެ. އެބޭފުޅުން ހައްޖުގެ އަޅުކަން އަދާކުރެއްވުމުގެ ތެރޭގައި ނަންގަވާފައިވާ ބައެއް ފޮޓޯތައް މީސް މީޑިއާގައި ހިއްސާ ކުރެއްވުމާއި އެކު ގިނަ ބައެއްގެ ސަމާލުކަން އެފޮޓޯތަކަށް ވަނީ ލިބިފައެވެ.\nސިޔާސީ ފިކުރު އެއް ފަރާތް ކުރުމަށް ފަހު އިލްމުވެރިންތަކެއް އެކުވެރިކަމާއި އެކު ބައްދަލުކޮށްލާ މަންޒަރު ފެނުމުން އެތައް ބަޔަކަށް ވަނީ އުފާވެރިކަން ލިބިފައެވެ.\nޝަހީމް، އެމަނިކުފާނާއި ސިޔާސީ ގޮތުން ފިކުރު ތަފާތު ބޭފުޅުންނާއި ބައްދަލުކުރައްވާ އުފާވެރި ފޮޓޯތަކެއް އާއްމު ކުރެއްވި ނަމަވެސް ޝަހީމް އަދިވެސް ހުންނެވީ ރައީސް ޞާލިހްގެ ސަރުކާރުގެ ސިޔާސަތުތަކާއި ދެކޮޅު ބޭފުޅެއްގެ ގޮތުގައެވެ. ނަމަވެސް އަދާލަތު ޕާޓީ އަދިވެސް އޮތީ ސަރުކާރު ދިފާޢު ކުރާ ސަރުކާރުގެ ބައިވެރިއެއްގެ ގޮތުގައެވެ.\nއޮގަސްޓް 13, 2019 11:28\nނާޒިމު ވެރިކަމަށް ގެނައުމުގެ ޓީމު... ކުރިންވެސް ޢަދާލަތުގެ ވިސްނުން...\nއެއީ ޤައުމަށް މިވަގުތު އެންމެ ރަނގަޅު ގޮތް އެއަށް ދެކޮޅު ހަދާނި ކައްޓަށް މަދަށް ރީނދޫހުން ޖެހިފަ ތިބި މީސްކޮޅުއެކަބި\nއޮގަސްޓް 13, 2019 11:31\nޢަޖައިބު! ކުށްކުރާ މީހުންނަށް އަދަބު ދިނުމަކީ "އަނިޔާ" ކަމަށް ވަނީ ކިހިނަކުންތަ؟ ޢިމްރާން ޖަލަށްލީ 2015 މެއިޑޭގައި އޭނަ ހިންގި ޖަރީމާތަކާ ގުޅިގެންނޭ. އަނިޔާ އަކީ އިލްޔާސް، ނޫނީ ޢިޔާޒުގެ ދުލުން ބުނާ ކޮންމެ އެއްޗެއްތަ؟ އަނެއްކާ މިމީސްމީހުން "ޢިލްމުވެރިން" ނަށް ވީ ކޮން އިރަކުތަ؟ އަހަރުން ނުދެނެހުރިން އެއީ ޢިލްމުވެރިން ކަމެއް. އެހެންނެއް ނޫން، ޝައިޚުންނޭ ކިއިދާނެ. ޢިލްމުވެރިންނަކީ މުޅިން އެހެން ކެޓެގަރީއަކަށް ކިޔާ ނަމެއް.\nއޮގަސްޓް 15, 2019 17:26\nއޮގަސްޓް 13, 2019 11:52\nޓި ފޮޓޯތަށް ފެނިފައި މުޑުދާރު ސިޔާސީ މީހަކު ނޫނީ އުފަލެއް ނުވާނެ.\nއޮގަސްޓް 13, 2019 11:59\nވަރަށްވެސް އުފާވެރި މަންޒަރެއް. ސިޔާސީ ވެރިންނަށް މިނަމޫނާއިން އިބުރަތް ޙަސީލް ވާނެކަމަށް އުމީދުކުރަން!\nއޮގަސްޓް 13, 2019 12:28\nކަލެއައް އަފިވެސް ދޭހަވަނީ ނަމޫނާތަ މީގެއިން.. ؟\nއޮގަސްޓް 13, 2019 12:09\n30 މޫނު ގެންގުޅޭ މީހުން ތަކަކައް ބޭރުފުށުން ބޭނުން ދަޅައެއް ދެއްކުމަކީ އުނދަގޫކަމެއް ނޫނެވެ. އެއްދުވަހު އަތާ އަތް ޖޯޑުކޮއް ރަހުމަތްތެރީންކަމުގައި ދައްކާނެ..އަނެއް ދުވަހު އެކަކު އަނެކަކު ދީނުން ބޭރުކޮއް އިސްލާމްދީނުގެ އަދުއްވެއްކަމައް ހަދައި ހަނގުރާމަ އިއުލާން ކުރާނެ. ދެން އަނެއް ދުވަހު އަތާއަތް ޖޯޑުކޮއް ރަހުމަތްތެރިކަމުގެ ވާހަކަ ދައްކައި ޕިކުނިކު ހަދާނެ. މިފަދަ ބަޔަކީ އުސޫލާއި ޕުރިންސިޕަލެއް ތިބި ބަޔަކު ކަމުގައި ދެކިގެން ރައްޔިތުން މިމީހުންގެ ފަހަތުން ހިންގަން ފަށައިފިއްޔާ ހަލާކުވެދާނީ ރައްޔިތުންނެެވެ. މިއީގެއިން އެކަކުވެސް އިޚްލާސްތެރި ވެރިޔެއްކަމުގައި ދެކެގެން އުޅެފިއްޔާ އަބަދުވެސް ލިބޭނީ ކޮންމެވެސް ކެއްސެއްކެވެ.\nތިގޮތައް އެމްޑީޕީ އަކީ ލާދީނީ ގުރޫޕެއްކަން އިއުލާނު ކޮއް އެމީހުންގެ ކިބައިން ގައުމު ސަލާމަތް ކުރަން އެންމެން އަތުގަ ހިފައިގެން ތިތިބަ ބައިގަނޑު ލޮނުޒިޔާރަތްކޮޅުގަ ސުޓޭޖުހަދައިގެން ތިބި ތަންވެސް ދުށީން. މިހާރު އެތިބީ އެދުވަހު ދީނުން ބޭރުކުރި އެމްޑީޕީ އާއި އަތާ އަތްޖޯޑުކޮއް އެމީހުންގެ ސަރުކާރުގައި.\nއޮގަސްޓް 13, 2019 12:36\nއޮގަސްޓް 13, 2019 12:46\nމުނާފިގުން ކުރިމަތީސަލާންކޮށް ވަރަށް ހެޔޮދުވާ ކޮށް އެކުވެރިކޮށް އުޅޭނެ ލޯމަތިން ގެއްލޭއިރަށް ނެތި ނުބައި ކިޔަން ފަށާނެ\nއޮގަސްޓް 13, 2019 12:52\nމުނާފިގުން އެކަކު އަނެކަކާ ނިކަން ގުޅޭނެ ހިނދުކޮޅުތައް އަންނާނެ\nއޮގަސްޓް 13, 2019 12:55\nއަޅުގަނޑު އެދެނީ ތިގޮތަށް އެކުވެރިކޮށް އެންމެން އުޅުމެވެ. މިއީ އެންމެންގެ ޤައުމެވެ. އަޅުކަން ކުރަނީ ﷲއަށެވެ. ދީނަކީ ﷲ ރުހުވޮޑިގެންވާ އިސްލާމްދީނެވެ. ގޯސްކޮށް ކަމެއްކުރެވުނަސް ނަސޭހަތްދީ މަޢާފްކޮށް އުޅެންވީއެވެ. އިލްމްވެރިން ނަމޫނާ ދެއްކުން ވަރަށް މުޙިއްމެވެ. ޢިލްމުވެރިންނަކީ ﷲގެ ޙަޟުރަތުގައި މާތް ބައެކެވެ. ފިތުނައުފައްދަން މިއުޅެނީ ރަސޫލު ޒަމާނުއްސުރެ މުސްލިމުންނާއި ދެކޮޅުވެރިވެގެން އުޅޭ ޔަހޫދީނެވެ. އެމީޙުން ބޭނުންވާ ގޮތަށް މިގައުމު ބަދަލުކުރުމުގެ ފުރުޞަތު އިލްމުވެރިންގެ ފަރާތުން ނުދިނުން ވަރަށް ބޮޑަށްއެދެމެވ.\nއޮގަސްޓް 13, 2019 13:29\nމި ދުނިޔެމަތީ ތިބި އަމިއްލަ އެދުމުން ފޯވެފައިތިބި އެންމެ ބިޔަ ލަސްކަރު ތިއީ، ފޮޑިއެއް ޖަހާ ފޮޑިވެސް ފޮޓޯނަގާފަ ލިވޭނެނަމަ މީސްމީޑިއާއަށް ލާނެ\nއޮގަސްޓް 13, 2019 13:35\nތީގާ ގިނައިން ތިތިބީ ރައްޔިތުންގެ ފައިސާއިން ހައްޖަށް ގޮސްތިބިމީހުން. ހިހޫތަނުން ކައިއުޅޭ މީހުން.\nއޮގަސްޓް 13, 2019 13:36\nތިއީ ޤައުމުގެ އަދުއްވުން، ގައުމު ފުނޑާލާފައިވެސް އެމީހުންގެ އަމިއްލަ އެދުން ހާސިލް ކުރުމަށް ވިއްދާފައިތިބި ބައެއް\nއޮގަސްޓް 13, 2019 13:49\nތިޔޭ މުސްލިމުންގެ ގޮތަކީ މާމޮޅު ޑިމޮކްރަސީއެއް މިރާއްޖެ ގެނެސްގެން ހުރިހާ އިސްލާމީ ވެލިއުތައް މިރާއްޖޭގަ ހަލާކުކޮށްލީ\nއޮގަސްޓް 13, 2019 13:55\nމާޝާ ﷲ? ވ އުފާވެރި މަންޒަރެއް. ޚިޔާލު ތަފާތުވިއަސް މުސްލިމުންނަކީ އެއްބައެއް.\nއޮގަސްޓް 13, 2019 14:02\nއަނެއްކާވެސް ބަޣާވާތެއް ބޯމަތިވާން އުޅެނީބާ!؟\nއޮގަސްޓް 13, 2019 14:03\nޑރ. ޝަހީމަކީ އެއްވެސް މީހެއްގެ ދުޝްމަނެއް ނޫން. ސަލާންކޮށް ވާހަކަ ދައްކާ ހެދޭހާ ހިތްވަރުވެސް ހުންނާނެ. އަމުދުން އެމާތް ބިމުގަ. އެކަމަކު ފޮޓޯގަ ދެން ތިތިބަ މީހުންނާ އެއް ފެންވަރަށް ދުވަހަކުވެސް ވެއްޓިދާނެ ކަމަކަށް ނުބެލެވޭ. ޝަހީމަށް ލާދީނީ އަބަދުވެސް ލާދީނީ. އަނިޔާވެރިން އަބަދުވެސް ދަންނާނެ. ފައިސާއަށް ނުވަތަ އެހެން މީހަކަށް ހަސަދަ ފިލުވުމުގެ ބޭނުމުގަވެސް އެކަންކަމެއް ބަދަލެއް ނުކުރައްވާނެ. ދެން ތިތިބީ ހަސަދައާއި ފައިސާއަށް ނަފްސު ވިއްކާލާފަ ތިބި އަގެއް، ހުރުމަތެއް ނެތް ބައެއް. ޑރ. ޝަހީމާ އެއް ގިނތިއަކަށް ދެނެއް ނުވެސް އާދެވޭނެ.\nޤަބޫލު ކުރިއަސް ނުކުރިއަށް ތި ހުރިހާ މީހުން ސިޔާސީ އޭ ކިޔައިގެން ދިވެހިންގެ ލާރި ކޮޅު ކާލަނީ.. ރައްޔިތުން ވާނެ އަތް ޖަހަން.\nޑރ.ޝަހީމަކީ ޜައީސް ޞާލިޙުގެ ސިޔާސަތަކާ ދެކޮޅެ ބޭފުޅެއްނޫން. ވާނުވާ އެނގިވަދައިގަންނަވާ ކޮންމެ ޢިލްމުވެރިޔަކުވެސް ދެކޮޅުވަނީ އެމް.ޑީ.ޕީ އަށް ބާރު ދިނުމާ. ރާ ޢާންމު ކުރުމާއި އިސްލާމީ ވަޙުދަތު ނައއތާލުމުގެ ސިޔާސަތާ.\nއޮގަސްޓް 13, 2019 14:22\nއިލިޔާސް އަށް ނުކުރުނު ބޯބާލަންވެސް ، މިމީހުންގެ ދީން ވެރިކަން.\nތީގެ ތެރެއިން އެންމެ މަކަރު ހަދާމީހާ އެންމެން ކައިރިއަށް ގޮަސް ފޮޓޯ ނަގާފަ ސަމާލުކަންހޯދަނީ...ސުބުޙަނަﷲ. ވަރަށް އަޑިނުބައި މީހެއް\nއޮގަސްޓް 13, 2019 15:44\nއެ މަތިވެރި ބިމުގައި ކާކު އަތާ އަތް ގުޅާނުލާނީ. އެކުވެރިކަމާ އެކު އެކަން ކުރިއެއްކަމަކު، އޭގެން އެއްވެސް ބޭފުޅަކު ސިޔާސީ ގޮތުން ގޯހެއް ހަދަންޏާ އަނެކާއަށް އެކަން ހަނދާން ކޮށްދޭނެ. ތިޔަ ފޮޓޯއަށް ބަލާއިރުގައި، އެމީހުންގެ ތެރެއިން އެންމެ ސީނިއާ މީހާ ހެދިފައި އެހުރީ، ޝެއިކް އިމްރާން. އެންމެ އަތް ފުޅަލީވެސް އެބޭފުޅާގެ. ޑރ ޝަހީމް މިހާރު އެވަނީ ސްޓައިލް ބަދަލު ކުރައްވާ ޑެނިމް ޖިންސަން ބަދަލުކުރައްވާފައި. ކިތަންމެ ގޮތަކަށް ވިސްނިއަސް އޭގެން އިގޭ އެއްޗަކީ އެތިއްބެވި ހުރިހާ ބޭފުޅުނަންވުރެއް ސިޔާސީ ކަންކަމުގައި ހިޔާލު ތަފާތުވާނީ ޝަހީމްގެއޭ. ޝަހީމް އެއް ނޭދޭނެ، ސެކެއުލާ ސަރުކާރެއް ގާއިމް ކުރާކަށް. ޝަހީމް އެއް ނޭދޭނެ، ރައީސް ނަޝީދު ފަދަ ވިޔާނުދާ ވާހަކަ ދީނާ ބެހޭގޮތުން، އުންމަތާ ބެހޭގޮތުން، ގައުމާ ބެހޭގޮތުން ދައްކާފައިވާ މީހެއްގެ ފަހަތުގައި ތިބެގެން ވެރިކަން ކުރާކަށް. މިމައްސަލައގެން ދެން އެތާ ތިބި ޝެއިހުން އެވަނީ ގާފިލުވެ، ފެއިލްވެފައި. އަމިއްލަ އަތައް ގޮވާފައި. ވަޒީފާއި، ގާތްތިމާގެ މީހުނަށް އަދި ޕާޓީ ކުދިންނަށް މިސަރުކާރުން ބަހާލި މަގާމުތައް ގެއްލިދާނެތީ އެތިބީ ތުނބުޅި ކުރުކޮށްގެން ހައްޕު ކިޔައިގެން.\nއޮގަސްޓް 13, 2019 18:03\nޝަހީމް ރައީސް ކަމަށް ސަޅި ވާނެ. ކުރިމަތި ލައްވާނެ ދުވަހަކަށް އިންތިޒާރު ކުރަން.\nއޮގަސްޓް 13, 2019 18:43\nއޮގަސްޓް 13, 2019 21:20\nމިއީ ސިޔާސީ ދެކޮޅުވެރިންނެއް ނޫނޭ! ދުނިޔޭގެ ދަހިވެތިކަމުގައި ތެޅިބާލާ މީހުން.


ރާއްޖެއަށް އަންނަނީ މައިގަނޑު ދެމޫސުމެވެ. އެއީ ހުޅަނގު މޫސުމާއި އިރުވައި މޫސުމެވެ. އާންމުކޮއް ރާއްޖެއަށް ބޮޑައް ވިއްސާރަ ކުރަނީ ހުޅަނގު މޫސުމުގައެވެ. އިރުވައި މޫސުމުގައި ކޮންމެވެސް ވަރަކަށް ވިއްސާރަ ކުރިޔަސް މޫސުން ގިނަދުވަސްތަކުގައި އޮންނަނީ އާންމު ގޮތެއްގައި ރަނގަޅަށެވެ. ހުޅަނގު މޫސުން ރާއްޖެއަށް ޢާންމުގޮތެއްގައި ލައިގަންނަނީ މޭމަހު މެދެއްހާ ތަނުން ފެށިގެން ނޮވެންބަރު މަުގެ ނިޔަލަށެވެެ. އަދި އިރުވައި މޫސުން ޖެނުވަރީއިން ފެށިގެން މާރިޗްމަހުގެ ނިޔަލަށް ދެމިގެން ދެއެވެ. ޑިސެމްބަރ އަދި އެޕްރީލް މަހަކީ ޢާންމުކޮށް ދެމޫސުން ބަދަލުވާ ދުވަސްވަރެވެ.\nމަހަކު އެއްފަހަރު ނެރޭ ކުލައިމެޓް ރިޕޯޓުގައި ހިމަނާލެވިފައިވާނީ ރާއްޖޭގެ ރާއްޖޭގެ5ސަރަޙައްދަކުން އެއްކުރެވޭ މޫސުމީ ޑޭޓާތަކަށްބަލައި ޢާންމުކޮށް މިދުވަސްވަރު މޫސުންއޮންނަގޮތާއި އެމަހެއްގައި އެއްކުރެވުނު މޫސުމީ ޑޭޓާއާއި އަޅާކިޔާ ފާހަގަ ކުރެވޭ ބައެއްކަންތައްތަކެވެ.\nރާއްޖޭގެ ބޮޑު ބަޔަކީ ކަނޑުގެ ސަރަހައްދު ކަމުގައި ވުމުން ފިނިހޫނުމިނަށް ދުވަހުގެ ތެރޭގެ އަންނަނީ ކުޑަ ބަދަލުތަކެވެ. އާންމު ގޮތެއްގައި ދުވަހުގެ ފިނިހޫނުމިން އުޅެނީ 25 ޑިގްރީ ސެލްސިއަސް އާއި 32 ޑިގްރީ ސެލްސިއަސް ދޭތެރޭގައެވެ. އަހަރުގެ ދުވަސްތަކަށް ބަލާއިރު މާރިޗު، އެޕްރީލް އަދި މޭ (އިރުވައި މޫސުން) މަހުގެ ދުވަސްތަކުގައި އެހެން މަސްތަކާ އަޅާބަލާއިރު ހޫނުގަދައެވެ. ރާއްޖޭގައި އެންމެ މަތިން ފިނިހޫނުމިން ރެކޯޑު ކުރެވިފައި ވަނީ 19 މެއި 1991 ގައި ކައްދޫ މީޓިއޮރޮލޮޖިކަލް އޮފީހުގައެވެ، އެއީ 36.0 ޑިގްރީ ސެލްސިއަސް އެވެ. ރާއްޖޭގެ ފިނިހޫނުމިން އެންމެ ދަށަށް ދިޔަކަމަށް ރެކޯޑުކުރެވުނީ 18.2 ޑިގްރީ ސެލްސިއަސްއަށް 23 ޑިސެމްބަރު 2002 ގައި ހދ.ހަނިމާދޫ މެޓް އޮފީހުގައެވެ.\nމިގުރާފުން ދަައްކައިދެނީ އަހަރުތެރޭ އެވަރެޖްކޮށް ރާއްޖޭގެ ތިންސަރަހައްދުގައި ވާރޭވެހޭ މިންވަރެވެ. އިރުވައި މޫސުމާއި ހުޅަނގު މޫސުމުގައި ވާރޭވެހޭ މިންވަރުގެ ތަފާތު ފެނިގެންދެއެވެ. ރާއްޖޭގެ ތިންސަރަހައްދަށް ބަލާއިރު ދެކުނަށް ނިސްބަތްވާ އަތޮޅުތަކަށް އުތުރަށް ވުރެ ގިނައިން ވާރޭވެހެއެވެ. އެވަރެޖްކޮއް ދެކުނަށް އަހަރަކު 2218، މެދުރާއްޖެތެރެއަށް 1966 އަދި އުތުރަށް 1779 މިލިމީޓަރުގެ ވާރޭވެހެއެވެ. މިހާތަނައް ރާއްޖެއަށް 24 ގަޑިއިރު ތެރޭ އެންމެ ބޯކޮއް ވަރޭވެހުނު ކަމައް ރެކޯޑު ކުރެވުފައި ވަނީ 24 ނޮވެމްބަރު 2015 ގައި އަޑޫސިޓީ ގަމުގެ މެޓްއޮފީހަށް 228 މިލިމީޓަރެވެ. ރާއްޖޭގައި އޮންނަ ކުލައިމެޓްގެ ސަބަބުން އާންމުގޮތެްގައި ދިގުދެމުގެންދާ ގޮތަކަށް މެދުނުކެނޑި މާގިނައިރު ވާރޭނުވެހެއެވެ.\nރާއްޖެއޮއްނަ ސަރަހަދުގެ ގޮތުން މުޅިއަހަރުތެރޭ ނިސްބަތުން އަވިދޭ މިންވަރު ގިނައެވެ. މި ގުރާފުން ދައްކާދެނީ އެކި މޫސުންތަކުގައި ރާއްޖޭގެ3ސަރަޙައްދަކަށް އަވިދޭ މިންވަރެވެ. އެގޮތުން އިރުވައިމޫސުމުގެ ދުވަސްތަކު ހުޅަނގުމޫސުމުގެ ދުވަސްތަކާ އަޅާބަލާއިރު ރާއްޖޭގެ ހުރިހާހިސާބަަކަށްވެސް އަވިދޭމިންވަރުގިނައެވެ. އެގޮތުން އިރުވައި މޫސުމުގެ ދުވަސްތަކުގައި އެވަރެޖްކޮށް ދުވާލަކަށް 10-11 ގަޑިއިރާދެމެދަށް އަވިދޭއިރު ހުޅަނގުމޫސުމުގެ ދުވަސްތަކުގައި އަވިދެނީ އެވަރެޖްކޮށް 7-9 ގަޑިއިރާ ދެމެދުގެ ވަގުތަކަށެވެ.


Covid-19 aa gulhigen raajjeyge resort eggai thibi2tourist egge thajuribaa\n12:09am | Thursday, 09 April 2020\nކޮވިޑް-19އާ ގުޅިގެން ރާއްޖޭގެ ރިސޯޓެއްގައި ތާށިވި ދެ ޓޫރިސްޓެއްގެ ތަޖުރިބާ\nމާރޗް 18, 2020\nއިނގިރޭސިވިލާތުގެ ބާތަށް ނިސްބަތްވާ ދެމަފިރިން ކަމަށްވާ ޖޭން އަދި ޕިއާސް ރިވިންޓަން ސޭންޑީސް ބަތަލާ ރިސޯޓަށް ދިޔައީ ޕިއާސްގެ އުފަންދުވަސް ފާހަގަކުރުމަށެވެ. އެހެން ނަމަވެސް، މި ދަތުރު ބިރުވެރިކަމެއްގެ ތެރެއަށް ބަދަލުވެގެން ދިޔައީ އެ ރިސޯޓުގައި މަސައްކަތްކުރަމުން ދިޔަ ދެ މީހަކު ކޮވިޑް-19 އަށް ޕޮޒިޓިވްވެ، މުޅި ރަށް ލޮކްޑައުންއަކަށް ދިޔަ ހިސާބުންނެވެ.\nރިވިންޓަންގެ ދެމަފިރިން ވަނީ ލޮކްޑައުން އަށް ދިއުމުން، އެ ރިސޯޓަށް ވެރިވި ބިރުވެރި އަދި ނުތަނަވަސް މާހައުލު ނޫސްތަކާ ހިއްސާކޮށްފަ އެވެ.\nގިނަ ފަތުރުވެރިން ތިބީ ވާނުވާގަ!\nރިވިންޓަންގެ ދެމަފިރިން ބުނެފައިވާ ގޮތުގައި، ދެ މީހަކު ކޮވިޑް-19 އަށް ޕޮޒިޓިވްވެ، އެކަހެރިކުރެވުނު ހިސާބުން ހަޒްމަތު ސޫޓާއި މާސްކު އަޅައިގެން ތިބޭ މީހުން ރަށުތެރެއިން ފެންނަމުން ދިޔަ އެވެ. އެކަމާ ގުޅޭގޮތުން ރިސޯޓުން އެ މީހުންނާ އެކަށީގެންވާ ވަރަށް މައުލޫމާތު ހިއްސާކޮށްފައި ނުވާ ކަމަށް އެ ދެމަފިރިން ބުނެފައިވެ އެވެ.\n"އަހަރެމެންގެ ޓްރެވަލް ރެޕްސް ބަރާބަރަށް އަހަރެމެންނާ މައުލޫމާތު ހިއްސާ ކުރަމުން ދިޔަ. އަދި ޓްރެވަލް އޮޕްޝަންސް ދެމުން ގެންދިޔަ،" ރިވިންޓަންގެ ދެމަފރިން ބުނެފައިވެ އެވެ.\nއެ ދެމަފިރިން އިތުރަށް ބުނެފައިވާ ގޮތުގައި، އެ މީހުން ރިސޯޓަށް ދިޔަ ދުވަހާ ޖެހިގެން އައި ދުވަހު އެ ރަށުގައި ޗުއްޓީ ހޭދަކުރަމުން ދިޔަ ފަރާތެއްގެ ގައިން ކޮވިޑް-19 ކަމަށް ބެލެވޭ އަލާމާތްތަކެއް ފެނުނެވެ. އަދި ފަހުން ޓެސްޓު ކުރުމުން އެ ދެ މީހުން ވެސް ކޮވިޑް-19 އަށް ޕޮޒިޓިވްވި އެވެ.\nއޭގެ ފަހުން، ދެން ޚަބަރު ލިބުނީ ރިސޯޓުގެ މެނޭޖަރު އޭގެ އެއް ދުވަސް ކުރިން ޗުއްޓީ އަށް ދިޔަ ކަމާއި އެސިސްޓެންޓް މެނޭޖަރު ވަޒީފާ އިން ވަކިވި ޚަބަރެވެ.\nގިނަ ފަތުރުވެރިން އެންގުންތަކާ އެއްގޮތަށް އަމަލުނުކުރޭ!\nދެ މީހަކު ކޮވިޑް-19 އަށް ޕޮޒިޓިވް ވުމާ ގުޅިގެން އެ ރިސޯޓުގައި އިތުރަށް ވައިރަސް ފެތުރުނަ ނުދޭން ރިސޯޓުން ގިނަ ފިޔަވަޅުތަކެއް އަޅަމުން ދިޔަ އެވެ. ރިވިންޓަންގެ ދެމަފިރިން ބުނެފައިވާ ގޮތުގައި، މަދު ބަޔަކު ފިޔަވައި އެ އެންގުންތަކަށް އެއްވެސް މީހަކު ސަމާލުކަމެއް ނުދެ އެވެ.\n"އިޓަލީ ފަތުރުވެރިންގެ ގްރޫޕް އެއްވެސް ގޮތަކަށް ކަމާގުޅޭ ފަރާތްތަކަށް އެއްބާރުލުމެއް ނުދޭ. އެ މީހުން ބޭނުންވީ އެ ހާލަތުގައި ވެސް ރެސްޓޯރެންޓް ބޭނުންކުރުމަށް. އަދި ބާ ހުޅުވުމަށް ރިސޯޓުގެ މުވައްޒަފުންނަށް ބާރުއެޅި،" ޕިއާސް ރިވިންޓަން ބުނެފައިވެ އެވެ.\nއޭނާ އިތުރަށް ބުނެފައިވާ ގޮތުގައި، ރިސޯޓާއި ކަމާގުޅޭ ފަރާތްތަކުން ރަނގަޅު ތެދު މައުލޫމާތު ނުލިބުމުގެ ސަބަބުން ގިނަ ފަތުރުވެރިން ތިބީ ވާނުވާ އާއި ނުތަނަވަސްކަމެއްގެ ތެރޭގަ އެވެ.\nރިވިންޓަންގެ ދެމަފިރިންގެ ހެލްތު ޗެކްއަޕެއް ހެދުމަށް ފަހު، ރިސޯޓް ލޮކްޑައުންއެއްގައި އޮތް ކަމުގައި ވިޔަސް، އެ މީހުން އަނބުރާ ގައުމަށް ދާން ވަނީ ހުއްދަ ދީފަ އެވެ.\nރިސޯޓުގެ ދެ މީހަކު ކޮވިޑް-19 އަށް ޕޮޒިޓިވް ވުމާ ގުޅިގެން ބަތަލާ ރިސޯޓު ވަގުތީ ގޮތުން ބަންދުކުރުމަށް ވަނީ ނިންމާފަ އެވެ.\nކޮރޯނާ ވައިރަސް, ކޮވިޑް 19, ކޮވިޑް19, ާކޮރޯނާ ވައިރަސް\nކޮރޯނާވައިރަހާ ހެދި 11،000 އަށް ވުރެ ގިނަ ފަތުރުވެރިން ބުކިން ކެންސަލްކޮށްފި\nކޮރޯނާ ވައިރަސްގެ ބިރާ ހެދި ދުނިޔެއިން މާސްކް ޝޯޓޭޖް\nކޮރޯނާވައިރަހާ ހެދި ސަރުކާރު ކުންފުނިތަކުގެ ހަރަދު ކުޑަކުރަން ވެސް އަންގައިފި\nކޮރޯނާ ވައިރަސްގެ ސަބަބުން ދުނިޔޭގެ އިގްތިޞާދަށް އޮތް ބިރު\nވައިރަސްއާ ގުޅިގެން ކްރޫޒްލައިނާތައް ރާއްޖެ އައުން މަނާކޮށްފި\n16 ކްރޫޒްލައިނާއަކުން 20،000 ބުކިން ކެންސަލް!\nފެބްރުއަރީ 27, 2020


Loan ah 65 million rufiyaa sarukaarun dhahkaifi | Mihaaru\nލޯނަށް 65 މިލިއަން ރުފިޔާ ސަރުކާރުން ދައްކައިފި\nފިނޭންސް މިނިސްޓަރު އިބްރާހިމް އަމީރު "މިހާރު" އަށް ދެއްވި އިންޓަވިއުއެއްގެ ތެރެއިން--ފޮޓޯ:މިހާރު\n19 ޖެނުއަރީ 2022 - 14:53\nދައުލަތުން ނަގާފައިވާ ދަރަނި އަދާ ކުރުމަށް މިއަހަރުގެ މިހާތަނަށް 65.8 މިލިއަން ރުފިޔާ ދައްކައިފި އެވެ.\nފިނޭންސް މިނިސްޓްރީން އާންމުކޮށްފައިވާ ތަފާސް ހިސާބުތަކުން އެނގޭ ގޮތުގައި މިފައިސާ ދައުލަތުން ދެއްކީ މިއަހަރުގެ ފުރަތަމަ ހަފްތާގަ އެވެ. މިއަހަރު ދައުލަތުން 2.8 މިލިއަން ރުފިޔާ ލޯނުތަކަށް އަނބުރާ ދައްކަން ޖެހެ އެވެ.\nބޭރުގެ ލޯނުތަކުގެ އިތުރުން މިދިޔަ އަހަރު ދައުލަތުގެ ދަރަނި ހުރީ 80 މިލިއަން ރުފިޔާގަ އެވެ. މިއީ ޖީޑީޕީގެ ނިސްބަތުން 103 ޕަސެންޓެވެ. މިއަހަރު ނިމޭ އިރު ދަރަނި ގެރެންޓީއާ އެކު 102 ބިލިއަން ރުފިޔާއަށް އަރާނެ ކަމަށް ބަޖެޓުގައި ލަފާކޮށްފައިވެ އެވެ. މިއީ ގައުމީ އުފެއްދުންތެރިކަމުގެ ނިސްބަތުން 117 ޕަސެންޓެވެ.\nސީދާ ދަރަަނީގެ އިތުރުން ބާޒާރުގައި ވިއްކާފައިވާ ބޮންޑުގެ މުއްދަތު 2022 ވަނަ އަހަރު ހަމަވާތީ، މި ބޮންޑުގެ ބާކީ ނުދައްކާ އޮތް 894 މިލިއަން ރުފިޔާ ދެއްކުމަށް ހަމަޖެހިފައިވެ އެވެ. އަދި މީގެ އިތުރުން، ޖީ-20 ޑެޓް ސާވިސް ސަސްޕެންޝަން އިނީޝިއޭޓިވް 2022 ވަނަ އަހަރު ކުރިޔަށްދާނެކަމަށް ނުބެލެވޭތީ، އޮފިޝަލް ކްރެޑިޓަރުންނަށް ދަރަނި އަދާ ކުރަން މި އަހަރުގެ ތެރޭގައި ފެށުމާ އެކު، ދަރަނި އަދާކުރުމުގެ ހަރަދު ފާއިތުވި ދެ އަހަރާއި އަޅާބަލާއިރު އިތުރުވާނެ ފިނޭންސް މިނިސްޓްރީން ބުނެފައިވެ އެވެ.\nމިއަހަރުގެ ދައުލަތުގެ ބަޖެޓަށް އެމްއެމްއޭ ދިން ލަފާގައި ބުނެފައިވާ ގޮތުގައި، ދައުލަތުގެ ދަރަނި ބޮޑުވަމުން ގޮސް، ކުރިއަށް އޮތް އަހަރުތަކުގައި ވެސް ބޮޑެތި އަދަދުތަކުން ފައިނޭންސް ހޯދަން ރާވާފައިވާ އިރު، އޭގެ ސަބަބުން ވަރަށް ބޮޑަށް ދަރަނި އިތުރުވާނެ އެވެ. އެހެންވެ، އިގްތިސާދީ ހާލަތަށް ބަލައި، ލިބޭ އެއްޗަކުން ހަރަދުތައް ހަމަޖެއްސުމަކީ ކޮންމެހެން ކުރަން ޖެހިފައިވާ ކަމެއް ކަމަށް ލަފާދީފައިވެ އެވެ.\nފިނޭންސް މިނިސްޓްރީ އިބްރާހިމް އަމީރު، ފިނޭންސް މިނިސްޓަރު\nފާއިތުވީ ވެރިކަމުގައި ބޭރު ގައުމުތަކަށް ގައުމުދަރުވާލާފައި އޮތް މިންވަރު މިހާމަވަނީ ... ހުރިހާ ދަރަންޏެއް މިދައްކަނީ އެމްޑީޕީއިން. އަދި ވެސް ވޯޓު ދޭނީ އެމްޑީޕީއަށް\nފާއިތުވި ވެރިކަމުގައި ބޭރު ގައުމުތަކުން ނެގި ދަރަނި ފެންނަން އެބަހުރި. މިވެރިކަމުގައި ނަގާ ދަރަނިންކުރާކަމެއް ފެންނާކަށް ނެތް. ބައި މީހުނަށް ބަދަލުދެނީ. އެދައްކަން ޖެހެނީ ދެން އަންނަ ބަޔަކު. ވީމާ އެމްޑީޕީއަކަށް ވޯޓެއް ނުދޭނަށް.\nފާޅުގާވެސް ސިއްރިޔާތުގަވެސް އެމްޑީޕީން ރައްޖެއަ ދެނީ ގެއްލުން\nޢިންޑިއާގެ ލޯންތޯ ޗައިނާއިން ނެގި ލޯންތޯ..\nކޮއްމެ މަހަކު 250 މިލިޔަން ރުފިޔާ ދައްކައިގެން ދަރަނި ދެއްކޭނީ. އެހެންވީމާ ތި އަދަދުން ނުދެއްކޭނެ. ވައްސަލާމް.\nސަރުކާރު އެބަޖެހޭ ނުފޯރާ ފޮތިން ފޫނުގަޅަން! ތާއަބަދު ލޯނު ނުނަގާ ގައުމު އެދެވޭ ދުވެލީގައި ނުހިންގެންވީ ކީއްވެ؟ކުޑަ އާބާދީއަކަށް 130 އަށް ވުރެން ގިނަ ރިސޯޓު އޮންނައިރު އޭގެއިން ލިބޭ ނަފާ މިވަންނަނީ މަދު ވަކިބަޔެއްގެ ޖީބަށް! ހަގީގަތުގައި ދިވެހީންނަކީ މުއްސަންދި ބަޔެއް! މައްސަލައަކީ ދިވެހީން، އެމީހުން ސިޔާސީ މައިދާނުގައި ރަމްޒުކޮށްދޭން މިހޮވަނީ ނާގާބިލް، އިންޓަގްރިޓީ ނެތް މީސްމީހުން!\nލަންކާއަށް ވަިގޮތް ފެނިފާ ޑަރުހީވީބާ؟\nދައުލަތުގެ ދަރަންޏަކީ އޭރުގެ އޮތްސަރުކާރެއް ދައްކަންޖެހޭ އެއްޗެކެވެ. ކަލޭމެން ތިޔަދައްކާ ލޯންފައިސާއަކީ މިހާރު ރައްޔިތުންނަށް ނުހަނު ގިނަ ޚިދުމަތްތަކެއް ލިބެމުންދާ ޕްރޮޖެކްޓްތަކަށް ދައްކަންޖެހޭ ފައިސާއެވެ. ނަމަވެސް ދެންއަންނަ ސަރުކާރަކުން ދައްކާނީ ކަލޭމެން ލޯނުނަގައި ކުރިކަމެއް ފެންނަންނެތް ކަންކަމަށް ދައްކާ ފައިސާއެވެ. އެނގިފައިވާގޮތުގައި ހަމައެކަނި އިންޑިއާއިންވެސް 2.5ބިލިއަން ޑޮލަރު ދަރަނީގެ ގޮތުގައި ނަގައިފިއެވެ. ކުރިއެއެއްވެސް ކަމެއްނެތެވެ.\nމެނޭޖް ކުރަން ހަމަ ނޭނގެނީ.


ހުކުމް ކުރަން ވެފަ އޮއްވާ ގާޒީ ނަގާ އެއްލާލީ: ރައީސް ޔާމިން | Jazeera\tހުކުމް ކުރަން ވެފަ އޮއްވާ ގާޒީ ނަގާ އެއްލާލީ: ރައީސް ޔާމިން - Jazeera\nހުކުމް ކުރަން ވެފަ އޮއްވާ ގާޒީ ނަގާ އެއްލާލީ: ރައީސް ޔާމިން\nފާތިމަތު ފަޔާޟާ November 16, 2019 100 views0\nހުކުމް ކުރަން ވެފަ އޮއްވާ ގާޒީ ނަގާ އެއްލާލީ ކަމަށް ކުރީގެ ރައީސް އަބްދުﷲ ޔާމީން އަބްދުލް ޤައްޔޫމް ވިދާޅުވެއްޖެއެވެ.\nރައީސް ޔާމީން މިހެން ވިދާޅުވީ "ފުނޑާލައިފި" ނަމުގައި އިދިކޮޅު ފަރާތްތަކުން އިންތިޒާމްކޮށްގެން ކާނިވާ ސަރަހައްދުގައި މިރޭ ބޭއްވި ޖަލްސާގައި ވާހަކަދައްކަވަމުންނެވެ.\nރައީސް ޔާމީން ވިދާޅުވި ގޮތުގައި ރައްޔިތުންގެ ދަރުބާރުން އެމަނިކުފާނަކީ ކުށެއްނެތް މީހެއްކަމަށް ނިންމައިފި ކަމަށާއި އެކަން ޤަބޫލު ނުކުރެވިގެން އުޅެނީ ވަކި ބަޔަކަށް ކަމަށެވެ.\n"ހުކުމް ކުރަން ވެފަ އޮތްވާ ގާޒީ ނަގާ އެއްލާލީ" ރައީސް ޔާމީން ވިދާޅުވިއެވެ. ރައީސް ޔާމީން ވަނީ އެމަނިކުފާނާއި ދޭތެރޭ މާތް ﷲ ދެރަގޮތެއް މެދުވެރިކުރައްވައިފިނަމަ އެއީ ވަގުތީ ގޮތުން އަންނަ އިމްތިހާނެއް ކަމަށާއި އެހެން ވެއްޖެނަމަ ރައްޔިތުން އިތުރަށް މަސައްކަތް ކުރައްވަން ޖެހޭނެކަމަށެވެ.\nއަދި އެ މަސައްކަތަކީ އެމަނިކުފާނަށް އެކަނި ކޮށްދެއްވަން ޖެހޭ ކަމެއް ނޫން ކަމަށާއި އެއީ މި ދިވެހި ޤައުމުގެ މިނިވަންކަމާއި އިސްތިޤުލާލަށް ޓަކާ ކުރަންޖެހޭ ކަމެއްކަމުގައި ރައީސް ޔާމީން ވިދާޅުވިއެވެ. މީގެ އިތުރުން ރައީސް ޔާމީން ވަނީ އެ މަސައްކަތުގައި އުޅުމުގެ ފުރުސަތު ކޮންމެ މީހަކަށްވެސް އެބައޮތް ކަމަށެވެ. ނަމަވެސް ކުރާ މަސައްކަތް ވަރުގަދަވެ ނަތީޖާ ނިކުންނަ ހިސާބުން ފޮނި ބޯން އަންނަން ބޭނުންވާ މީހުންނަށް ފުރުސަތު ނުލިބޭނެ ކަމަށް ރައީސް ޔާމީން ވިދާޅުވިއެވެ.\n"ނަތީޖާ ވަރުގަދަވެ ފޮނި ލިބޭ ހިސާބަށް ދިޔުމުން ދެން ނާންނާތި. އެއީ އަޅުގަނޑުމެން ޖާގަ ދޭނެ ކަމެއް ނޫން" ރައީސް ޔާމީން ވިދާޅުވިއެވެ. އަދި މިއަދު މަސައްކަތް ކުރަން ނާންނަ މީހުންނަށް ތާ އަބަދަށް އެ ފުރުސަތު ބަންދުވާނެ ކަމަށް ރައީސް ޔާމީން ވިދާޅުވިއެވެ.\nރައީސް ޔާމީން ވަނީ އެމަނިކުފާނު މި ދައުވާ ކާމިޔާބު ކުރައްވާނެ ކަމަށާއި ރައްޔިތުން އެކަމާއި މެދު ވިސްނާވަޑައިނުގަތުމަށް އެދިލައްވާފައެވެ.


ތެދުވިސްނުން: މާތްކަލާނގެއަކީ ކޮބައިތަ؟\nތިޔަ ބޭފުޅާ ފުރަތަމަވެސް ކުރައްވާނީ މި ސުވާލު ކަން ނޭނގެއެވެ. "އީސާއީން ގަބޫލު ކުރާގޮތުގައި މާތްކަލާނގެއަކީ ކޮބައިހެއްޔެވެ؟" އެކަމަކު މުހިންމު ސުވާލަކީ އީސާއީ ދީނުގައި ކަލާނގެއަކީ ކޮބައިހެއްޔޭ އެވެ.\nކްރިސްޓިއަނުން ނުވަތަ އީސާއީން އަޅުކަން ކުރަނީ ތިން ކަލަކަށޭ ޖާހިލުން ބުނާ އަޑު ތި ބޭފުޅާއަށް ވެސް އޮންނާނީ އިވިފައެވެ. ބައެއް މީހުން ހީކުރަނީ އެމީހުން އަޅުކަން ކުރަނީ ސަލީބަށް ކަމަށެވެ. ނުވަތަ ބުދަކަށް ކަމަށެވެ. ހަގީގަތަކީ މިއީ އެވެ. މިއީ ވަރަށްބޮޑު އޮޅުމެކެވެ.\nހަގީގީ ކްރިސްޓިއަނުން އަބަދުވެސް ގަބޫލު ކުރަނީ އެއް ކަލަކަށެވެ. އެކަކުވެސް ދެވަނަ ފަރާތަކަށް އަޅުކަން ކުރާނަމަ އެ ހެދެނީ ގޯހެކެވެ. އީސާގެފާނުގެ ކުރެން މީހަކު ސުވާލު ކުރިއެވެ. އެންމެ މުހިންމު އަމުރުފުޅަކީ ކޮބައިތޯއެވެ. އެކަލޭގެފާނު ޖަވާބު ދެއްވިއެވެ. "މާތްކަލާނގެއަކީ އަހަރެމެންގެ ކަލާނގެ ﷲ. އެކަލާނގެއީ އެއްކައުވަންތަ ކަލާނގެ. ކަލޭމެންގެ ވެރި ކަލާނގެ ﷲ އަށް ކަލޭމެންގެ ހިތުގެ އެންމެ ފުންމިނުންނާއި މުޅި ފުރާނައިންނާއި ފިކުރުތަކުންނާއި ގައިގައި ހުރިހާ ހަކަތައަކުން ލޯބިވޭ!"\nމާތްކަލާނގެ ފޮނުއްވި ހުރިހާ ރަސޫލުންވެސް އެންމެ ކުރީއްސުރެން ވެސް ބުނަމުން އަންނަނީ މާތްކަލާނގެއަކީ އެއްފަރާތެއް ކަމުގައެވެ. އަދި ގޮވާލައްވާފައިވަނީ އެކަކުވެސް ބުދަށާއި އެނޫންވެސް އެބާވަތުގެ ނަގުލީ ކަލުންނަށް އަޅުކަން ނުކުރުމަށެވެ.\nކްރިސްޓިއަނުން ގަބޫލު ކުރާގޮތުގައި މާތްކަލާނގެއަކީ ފެށުމެއް ނިމުމެއް ނުވާ ފަރާތެކެވެ. އެއީ އަބަދަށް ދިރިދެމި ވޮޑިގެންވާ ކަލާނގެއެވެ. ކްރިސްޓިއަނުން ގަބޫލު ކުރަނީ މާތްކަލާނގެއަކީ ހުރިހާ އިލްމަކާއި ބާރެއް ލިބިވޮޑިގެންވާ ކަލާނގެ ކަމަށެވެ. ހުރިހާ އެއްޗެއް އުފެއްދެވީ އެކަލާނގެ ކަމުގައެވެ. އެއީ ލޮލަށް ފެންނަން ހުރި ތަކެއްޗާއި ލޮލަށް ފެންނަން ނެތް ތަކެއްޗެވެ. އެކަލާނގެ މި ހުރިހާ އެއްޗެއް އުފެއްދެވީ އެކަލާނގެ ބަސްފުޅުންނެވެ.\nމީހަކު މަތިބަލާފައި އިރަށާއި ހަނދަށާއި އެތައް މިލިއަން ތަރިތަކަށް ބެލި ިކަމުގައިވިޔަސް އެމީހަކަށް އެފެންނަނީ އެކަލާނގެ އުފައްދަވާފައިވާ މަދު އެއްޗެކެވެ. އެކަމަކުވެސް ދާއޫދުގެފާނު ވިދާޅުވިހެން ކޮންމެ މީހަކަށް ވެސް ބުނެވޭނެއެވެ. " އުޑު ތަކުން ދައްކަނީ މާތްކަލާނގެ ޖަލާލު ވަންތަ ކަމެވެ. އުޑުތަކުގައިވާ ޒީނަތްތެރިކަމުން ދައްކަނީ އެކަލާނގެ އަތްޕުޅުގެ މަސައްކަތްތެރި ކަމެވެ."\nމާތްކަލާނގެ ހިކްމަތްފުޅު ވަންތަކަމާއި ވިސްނުންފުޅުގެ މަތިވެރިކަން ދެނެގަނެވޭނީ ކާކަށް ހެއްޔެވެ؟ އެކަލާނގެއަކީ އުޑުތަކާއި އިރާ ހަނދާއި މިއޮތްހާ ގިނަ ތަރިތައް ހެއްދެވި ކަލާނގެއެވެ. މުޅި ކާއިނާތު ހެއްދެވީ އެކަލާނގެއެވެ. ދުނިޔޭގައިވާހައި މާމެލާމެއްޔާކާއި ފަނިފަކުސއަކާއި ދެންވެސް ހުރިއްޔާ ހުރި ހުރިހާ އެއްޗެއް އުފެއްދެވީ އެކަލާނގެއެވެ.\nމާތްކަލާނގެއަކީ ކުޅަދުންވަންތަ ކަލާނގެއެވެ. އެހެންކަމުން އެކަލާނގެ ބޭނުންފުޅުވި ކޮންމެ އެއްޗެއް ވެސް އެކަލާނގެ އުފައްދަވާފާނެއެވެ. އެކަލާނގެ ދުނިޔެ ހެއްދެވި މަގުސަދެއް ވެއެވެ. އެ މަގުސަދު އެކަލާނގެ ފުރިހަމަ ކުރެއްވުމަށް ހުރަހެއް އެޅޭނެ އެއްވެސް އެހެން ބާރެއް ނެތެވެ.\nކްރިސްޓިއަނުން ގަބޫލު ކުރަނީ އެކަލާނގެއަކީ ހަމަ އެކަނި މަތިވެރި ރަސްކަލެއް ނޫން ކަމަށެވެ. އެކަލާނގެއީ އިންސާފުވެރި މާތް ވެސް ކަލެއް ކަމަށެވެ.\nއިހުގެ ގްރީކުންނާއި ރޯމަނުން އެތަކެއް ކަލުންނެއް ގަބޫލުކުރެއެވެ. އެމީހުން ދެކެނީ އެމީހުން ކަލާނގެ ތަކަކީ އިންސާނުން ފަދަ ބައެއް ކަމަށެވެ. އެހެން ކަމުން އެ ކަލުން ދޮގު ހައްދަވައި، ވައްކަން ކުރައްވައި މީހުން މަރުއްވައި ޖިންސީ ފާފަ ކުރައްވައި ނުބައި ކަންތައް ކުރައްވާ ކަމަށެވެ. އެހެންނަމަވެސް ކްރިސްޓިއަނުންގެ މުގައްދަސް ފޮތްތަކުގައި ލިޔެވިފައިވާ ގޮތުގައި މާތްކަލާނގެއަކީ އެންމެ މާތް ކަލާނގެއެވެ. އެކަލާނގެ އަކީ ހުރިހާ ނުސާފު ކަމަކުން ދުރވެ ސާފުވެ ވޮޑިގެންވާ މުތުލަގު ވަންތަ ކަލާނގެއެވެ.\nމާތްކަލާނގެ ނަބީއައަކަށް "ދެއްކެވުމެއްގައި" ފެނިވަޑައިގަތް ކަމަށް ވެއެވެ. އުޑުގެ މަލާއިކަތުންތައް މާތްކަލާނގެއަށް ސަނާ ދަންނަވަމުން ދިޔައެވެ. "މާތް، މާތް، މާތް ފަރާތަކީ ކުޅަދުންވަންތަ ކަލާނގެ ﷲ އެވެ." ހުރިހާ ބާރެއް ލިބިގެން އަންނަނީ މާތްކަލާނގެ ހަޒްރަތުންނެވެ. އެކަލާނގެ ކުރައްވާ ހުރިހާ ކަމަކީވެސް އެކަލާނގެ ޚަސީލަތް ޕުޅުގައި ވާ ކަންކަމެވެ. ދޮގުހެދުން މަކަރު ހެދުން ފަދަ ކަންކަމަކީ އެކަލާނގެ ޚަސީލަތްޕުޅުގައި ވާ ކަަންކަމެއް ނޫނެވެ. އަދި ނާއިންސާފުން ކަންތައް ކުރެއްވުމަކީ ވެސް އެކަލާނގެއަށް މުސްތަހީލު ކަމެކެވެ.\nމާތްކަލާނގެއަކަށް އިންސާނުން ފަދައިން ހަށިގަނޑެއް ނުވެއެވެ. އެކަލާނގެ ހުރިހާތަނެއްގައި ހުރިހާ އިރަކު ވޮޑިގެންވެެއެވެ. އެއްތަނެއްގައި އެކަންޏެއް ނޫނެވެ. މާތްކަލާނގެ އަތްޕުޅޭ، ވަޖަހު ފުޅޭ، ހިތްޕުޅޭ، މިފަދަ ބަސްތައް ބައެއް ލިޔެކިއުންތަކުގައި ހުރެއެވެ. އެހެނަސް އެކަލާނގެއަކީ ރޫހުފުޅެކެވެ. އެއީ މަތިވެރި އެންމެ މާތް ކަލާނގެއެވެ. އެކަލާނގެއަކީ އުހުގައި ވޮޑިގެންވާ ކަލާނގެ ކަމުގައި ވިޔަސް އެކަލާނގެ ވަނީ އަހަރުމެންނާ ހަމަ ދާދި ގާތުގައެވެ. އެކަލާނގެ ދެކެވޮޑިގަންނަވާ ކަމަށް ބުނާ ބަހުގެ މާނައަކީ އެކަލާނގެ ބައްލަވަނީ ލޯފުޅަކުންނެކޭ އެއް ނޫނެވެ.\nމާތްކަލާނގެ މިހާ މަތިވެރި ގޮތުގައި ކްރިސްޓިއަނުން ބަލާ އިރު ވެސް އެކަލާނގެ ކިބަފުޅުގައި ވާ ލޯބިވެ ވޮޑިގަތުމުގެ ޝަހުސިއްޔަތަކީ ކްރިސްޓިއަނުން ޝުކުރުވެރި ކަމާއެކު ބަލައިގަންނަ ކަމަކެވެ. ބައިބަލްގައި މިކަމަށް މަތިވެރި ދަރަޖައަކަށް އިޝާރާތް ކޮށްފައިވެއެވެ. ބައިބަލްގައި ވެއެވެ. "މާތްކަލާނގެއަކީ ލޯތްބެވެ."\nމިހެން މި ކަންތައް އޮތުމުން މާތްކަލާނގެ ކުރައްވާ ހުރިހާ ކަމެއް ކުރައްވަނީވެސް އެކަމެއްގައި ލޯބި އެކުލެވިގެންނެވެ. އެކަލާނގެ އިންސާނުންނަށް އަތްވާއި ވާރޭ ދެއްވާފައިވަނީވެސް ލޯތްބާ އެކުގައެވެ. ކާނެތަކެއްޗާއި ބޯނެ ތަކެއްޗާއި ލާނެ ހެދުންތައް ދެއްވާފައިވެއެވެ. އަދި އިންސާނާއަށް ބޭނުންވާނެ ހުރިހާ އެއްޗެއް ބިމުގައި ލައްވާފައިވެއެވެ. އަދި އެކަލާނގެ ނަބީން ފޮނުއްވައިގެން އެކަލާނގެއާ ބެހޭ ކަންތައް އޮޅުންފިލުއްވައިވެސް ދެއްވައެވެ. މިގޮތުން މާތްކަލާނގެ އިންސާނިއްޔަތަށް ދެއްވި އެންމެ ބޮޑު ހަދިޔާއަކީ އިންސާނުންގެ ކުށްތައް އަފޫ ކުރެއްވުމަށް ފޮނުއްވި މަސީހާއެވެ.\nމާތްކަލާނގެ އެކަލާނގެ ހެއްދެވި ހުރިހާ މަޚުލޫގުންތައް ދެކެ ލޯބިވެ ވޮޑިގަންނަވައެވެ. އަދި އެ ތަކެއްޗަށް ރަނގަޅު ގޮތްތަކަށް އެދިވޮޑިގަންނަވައެވެ. ދާއޫދުގެފާނު ހެއްދެވި ޅެމެއްގައި އޮވެއެވެ. "މާތްކަލާނގެއަކީ އަހަރެންގެ ހުއިހައްޕާ ފަރާތެވެ. އަހަރެން ބޭނުން ނުވި ކަމުގައި ވިޔަސް އެކަލާނގެ އަހަރެން ފެހިވިނަތަކުގެ ތެރެއަށް ގެންދަވައި އެތާނ ބާއްވައެވެ. ހިމޭން ފެންގަނޑުގެ ކާރިއަށް އަހަރެން ގެންދަވައެވެ. އަހަރެންގެ ފުރާނަ ތާޒާ ކޮށް ދެއްވައެވެ. އެކަލާނގެ ނަންފުޅަށްޓަކައި އަހަރެންނަށް ހެޔޮކަމުގެ މަގަށް މަގު ދައްކަވައެވެ."\nމާތްކަލާނގެ ދެކެ ލޯބިވެ އެކަލާނގެއަށް ކިޔަމަންތެރިވާ މީހުންނާމެދު އެކަލާނގެ ލޯބިވެ ވޮޑިގެންނެވުން އެއީ ތަބީއަތެކެވެ. އެކަމަކު އެކަލާނގެއަށް ނުކިޔަމަންތެރިވާ މީހުން ދެކެވެސް އެކަލާނގެ ލޯބިވެ ވޮޑިގަންނަވައެވެ. ހައިރާން ވާކަށް ނުޖެހެއެވެ. އެހެނީ އެކަލާނގެއަކީ "މާތް" އޯގާވަންތަ ކަލާނގެއެވެ.\nއެކަލާނގެ ހުރިހާ ހެވަކާއި ރަނގަޅެއް ދެކެ ލޯބިވެ ވޮޑިގަންނަވައެވެ. އެކަމަކު ހުރިހާ ގޯސް ކަމަކާމެދު ނަފްރަތު ކުރައްވައެވެ. އެކަލާނގެ އެ ފަދަ ކަންތައް ކުރާ މީހުންދެކެ ކޯފާވެ ވޮޑިގަންނަވައެވެ.\nދާއޫދުގެފާނު ވިދާޅުވިއެވެ. "މާތްކަލާނގެ ނުބައި ނުލަފާ މީހުން ދެކެ ނަފްރަތު ކުރައްވައެވެ."\nނުބައި ކަންތައްކޮށް އެކަލާނގެއަށް ނުކިޔަމަންތެރިވާ މީހުން ދެކެ އެކަލާނގެ ކޯފާވެ ވޮޑިގަންނަވައި އެމީހުންގެ މައްޗަށް ކޯފާ ފޮނުއްވައެވެ.\nތައުރާތު ކިޔަމުން ދާއިރު މާތްކަލާނގެ ނުކިޔަމަންތެރިންނަށް ދެއްވާ ކޯފާގެ ވާހަކައާއި އެކަލާނގެއަށް ނުކިޔަމަންތެރިވާ ގައުމުތަކަށް ފޮނުއްވާ ކޯފާގެ ވާހަކަ ވަރަށް ގިނަ ފަހަރު އައިސްފައިވއެވެ.\nމާތްކަލާނގެއަށް ނުކިޔަމަންތެރިވާ މީހުން ދެކެ ކޯފާވާ އިރުވެސް އެމީހުންގެ ފާފަތަކުން އެމީހުން ސަލާމަތް ކޮށް ދެއްވުމަށް ބޭނުންފުޅުވެ ވޮޑިގަންނަވައެވެ. އެކަލާނގެ އިންސާނުން ދެކެ ލޯބިފުޅުވެ ވޮޑިގަންނަވަނީ ނުކިޔަމަންތެރިވާ ބައްޕައަކު އެ ދަރިން ދެކެ ލޯބިވާފަދައިންނެވެ. މި މަތިވެރި ލޯބީގެ ވާހަކަ އީސާގެފާނު ވަނީ ވިދާޅުވެފައެވެ. އެކަލޭގެފާނު ވިދާޅުވެފައިވާ މިސާލު ބަސްފުޅު ތަކުގައި ވަނީ މިގޮތަށެވެ. "ބައްޕަގެ ބަސްނާހާ ދަރިއަކު އޭނާއަށް ލިބުނު ހުރިހާ މުދަލެއް ބޭކާރު ވިޔާނުދާ ގޮތުގައި ހޭދަ ކުރުމަށްފަހު ބަނޑުހައިވެފައިވާ ހާލު އެނބުރި ބައްޕަގެ ގާތަށް އާދެއެވެ. އަދި އޭނައަށް ހެދުނު ގޯހަށް އިއުތިރާފުވެ ބައްޕަގެ ކިބައިން މައާފަށް އެދެން ބޭނުންވިއެވެ. ބައްޕަ މާ ކުރީގައި ދުވެފައި ގޮސް އެ ދަރިފުޅާ ބައްދަލު ކުރެއެވެ. އަދި އެ ދަރިފުޅަށް ބޮސްދީ ލޯބި ދިނެވެ. އަދި އެ ދަރިފުޅުގެ ޝަރަފުގައި ޖާފަތެއް ބޭއްވިއެވެ. ބައްޕަ އެދަރިފުޅު ދެކެ ލޯބިވާތީ އެކުއްޖާއަށް މައާފު ދިނެވެ. ބައްޕަ އެފަދަ ވިޔާނުދާ ދަރިފުޅުވެސް ބަލައިގަތީއެވެ."\nއީސާގެފާނު ވިދާޅުވާ ގޮތުގައި މާތްކަލާނގެ އެކަލާނގެ އަށް ފާފަ ކުރާ މީހުންނާ މެދުވެސް ލޯބިވެ ވޮޑިގަންނަވަނީ އެފަދައިންނެވެ. އެކަލާނގެ އެމީހުންނަށް މައާފު ދެއްވައި އަނބުރާ އެކަލާނގެ އަރިހަށް ގެންދަވައެވެ.\nމާތްވެގެންވާ ބައިބަލްގައި މާތްކަލާނގެއަށް އެތަކެއް ނަންފުޅަކުން މުޚާތަބު ކުރެވިފައިވެއެވެ. އެ ނަންފުޅުގެ ތެރޭގައި، ކުޅަދުންވަންތަ ކަލާނގެ، މާތްކަލާނގެ ، ޔަހޫވޭ، އަބަދަށް ދިރި ދެމިވޮޑިގެންވާ ކަލާނގެ، މާތްކަލާނގެ، ތެދުވެރި ކަލާނގެ، އޯގާވަންތަ، އިންސާފު ވެރި ކަލާނގެ، ޚާލިގުވަންތަކަލާނގެ، ދިންނަވާ ކަލާނގެ މަގުދައްކަވައި ބަލަހަށްޓަވާ ކަލާނގެ، މި ފަދަ ނަން ފުޅުތައް ފެނިފައިވެއެވެ. އެހެންނަމަވެސް އީސާއީންގެ ގާތުގައި އެންމެ މަގުބޫލު ނަންފުޅަކީ "އުޑުގައިވާ ބައްޕާފުޅު،" މި ނަންފުޅެވެ.\nއީސާގެފާނު މާތްކަލާނގެއާ މުޚާތަބު ކުރައްވާއިރު، "އަޅުގަނޑުގެ ބައްޕާފުޅު" މިހެން ވިދާޅުވެއެވެ. އެކަލޭގެފާނުގެ އަސްހާބީން ދުއާ ކުރައްވާއިރު ވިދާޅުވަނީ، "އުޑުގައި ވޮޑިގެންވާ އަހަރުމެންގެ ބައްޕާފުޅު"، މި ގޮތަށެވެ. ކޮންމެ ނަމަކުން އެކަލާނގެއަށް މުޚާތަބު ކުރިޔަސް އެކަލާނގެ ނަންފުޅަކީ އެންމެ މަތިވެރި ނަންފުޅެވެ.\nމަތިވެރި ކަލާނގެއާ ރޫހާނީ ގޮތުން ގުޅިފައިވާ ވުމަށްވުރެން މަތިވެރި ޝަރަފެއް އުފަލެއް ކޮބައިތޯއެވެ؟ މި މަތިވެރި ޝަރަފަކީ އީސާގެފާނު ގަބޫލުކޮށް އެކަލާނގެ އަށް ކިޔަމަންތެރިވާ އެންމެންނަށް މާތްކަލާނގެ ދެއްވި މަތިވެރި ޝަރަފެކެވެ.\nމިހާރު ތިޔަ ބޭފުޅުން ކުރައްވާނެ ސުވާލަކީ ތިންކައުވަންތަ ކަމަކީ ކޮބައިހޭ ނޫންތޯއެވެ؟\nއިރާދަ ކުރެއްވިއްޔާ އެ ސުވާލުގެ ޖަވާބު އެހެން ފަހަރަކުން ގެނަސް ދޭނަމެވެ.\nPosted by madhini at 6:59 AM\nAnonymous September 4, 2011 at 8:40 PM


ކީރިތި ޤުރުއާނާބެހޭ ޤައުމީ މަރުކަޒުގެ ގޮތްޕެއް ފުވައްމުލައް ސިޓީގައި އިމާރާތްކުރުމުގެ އެއްބަސްވުމުގައި ސޮއިކޮށްފިއެވެ.\n300 ދުވަހުގެ ތެރޭގައި ނިންމާގޮތަށް ހަމަޖެހިފައިވާ މި އިމާރާތުގެ މަސައްކަތް ހަވާލުކޮށްފައިވަނީ މާރިސް ކޮންސްޓްރަކްޝަން ޕވޓ ލޓޑ އާއިއެވެ. މިނިސްޓްރީ އޮފް އިސްލާމިކް އެފެއާޒްގެ ފަރާތުން މި އެއްބަސްވުމުގައި ސޮއި ކުރައްވާފައިވަނީ ޑރ. އަޙްމަދު ޒާހިރު ޢަލީއެވެ. އަދި މާރިސް ކޮންސްޓްރަކްޝަންގެ ފަރާތުން ސޮއިކުރައްވާފައިވަނީ އެ ކުންފުނީގެ މެނޭޖިން ޑިރެކްޓަރ މުޙައްމަދު ސަޢީދުއެވެ. މީގެއިތުރުން މި އިމާރާތް އެއްކޮށް ނިންމާލުމަށް 6،214،108.26 ރ ޚަރަދުވާނެކަމަށް މިނިސްޓްރީގެ ފަރާތުން މަޢުލޫމާތު ދެއްވައެވެ.\nއިސްލާމިކް މިނިސްޓަރ ޑރ. އަޙްމަދު ޒާހިރު ޢަލީ ވިދާޅުވީ މި ގޮތަށް ޤާއިމު ކުރެވޭ ކީރިތި ޤުރުއާނާއި ބެހޭ ޤައުމީ މަރުކަޒުގެ ގޮފިތަކުގައި ކިޔަވައިދެއްވަމުންދާނީ ކިޔަވައިދިނުމުގެ ފެންވަރު ވަޒަންކޮށް ކޮލިޓީ ކޮންޓްރޯލް ކުރެވޭނެގޮތަށް ކަމަށެވެ.\nމިސްކިތުގެ ޖަމާޢަތް މެދުކަނޑާލެވުނު ނަމަވެސް ނަމާދުކުރަން އިސްކަން ދިނުމަށް އިސްލާމިކް މިނިސްޓަރ އިލްތިމާސްކުރައްވައިފި


Neykurendhoo gai accident vi zuvaanaku ithuru faruvaa ah Male' gennanee | Mihaaru\nނޭކުރެންދޫ ކުރީގެ ބަނދަރު\nނޭކުރެންދޫގައި އެކްސިޑެންޓުވި ޒުވާނަކަށް ފަރުވާ ދޭން މާލެ ގެންނަނީ\n30 މާޗް 2017 - 15:053comments\nހދ. ނޭކުރެންދޫގައި ރޭ ނުރައްކާތެރި އެކްސިޑެންޓެއް ހިނގައި ސީރިއަސް އަނިޔާތަކެއް ލިބުނު ޒުވާނަކު އިތުރު ފަރުވާ އަށް މާލެ ގެންނަން ނިންމައިފި އެވެ.\nއެ ރަށު ކައުންސިލްގެ ނައިބު ރައީސް އިބްރާހިމް މައުއޫޒު ވިދާޅުވީ ރޭ ގާތްގަނޑަކަށް 8:30 އާއި 9:00 އާ ދެމެދު ހިނގި އެކްސިޑެންޓްގައި އަނިޔާވީ އެ ރަށު ސޯމާގޭ، އާދަމް ޝިފާއު، 24، އަށެވެ. މި އެކްސިޑެންޓް ހިނގީ އޭނާ އެކަނި ސައިކަލް ދުއްވާފައި ދަނިކޮށް ފުޓްބޯޅަ ދަނޑު ކައިރިން މަގުމަތީގައި ހެދިފައި އިން ވަޅުކޮޅަކަށް ސައިކަލް ޖެހުމުން ކަމަށް، ފުލުހުންނާ ހަވާލާދީ އޭނާގެ އާއިލާ އިން ބުންޏެވެ.\nމި އެކްސިޑެންޓް ހިނގީ ފުޓްބޯޅަ ދަނޑު ކައިރިން ރަށު ތެރެއަށް ވަދެގެން އަންނަނިކޮށް ވަޅުކޮޅުން ނެއްޓެން ވެގެން ސައިކަލުގެ ބުރެކި ޖެއްސުމުގެ ތެރޭގައި ކަމަށް މައުލޫމާތު ލިބެ އެވެ. އެ ވަގުތު އޭނާ އެއްވެސް އެއްޗެއްގައި ޖެހިފައި ނުވާ ކަމަށް ވެސް އެ އާއިލާ އިން ވާހަަކަ ދެއްކި މީހަކު ބުންޏެވެ.\nބުރެކި ޖެއްސުމުން ސައިކަލާ އެކު 150 ފޫޓު ދުރަށް އޭނާ ވިއްސައިގެން ގޮސްފައިވާ ކަމަށް ވެސް އާއިލާ އިން ބުންޏެވެ.\nއިތުރު ފަރުވާ އަށް ކުޅުދުއްފުށީ ރީޖަނަލް ހޮސްޕިޓަލަށް ރޭ ޝިފާއު ގެންދިޔަ އިރު ހޭ ނާރާ ކަމަށާއި، ބޭރު ފުށުން އެއްވެސް އަނިޔާއެއް ލިބިފައި ނެތް ކަމަށް އެ ހޮސްޕިޓަލްގެ މީޑިއާ އޮފިޝަލް ފާތިމަތު ހަސަން ވިދާޅުވި އެވެ. އެކަމަކު އޭނާ އަށް ފަރުވާ ދެމުން އަންނަނީ ވެންޓިލޭޓާގެ އެހީގައިކަން އޭނާ ފާހަގަ ކުރެއްވި އެވެ.\nޑޮކްޓަރުނާ ހަވާލާދީ ހޮސްޕިޓަލުން ބުނީ ޝިފާއުގެ ބޮލުގެ އެކްސްރޭ ނެގުމުން، ބޮލަށް އެއްވެސް ގެއްލުމެއް ލިބިފައިވާ ކަމަށެވެ. އެހެންކަމުން އިތުރު ގެއްލުމެއް ލިބިފައިވޭތޯ ބެލުމަށާއި ބޮލުގެ ސީޓީ ސްކޭނެއް ހެދުމަށް ޝިފާއު މާލެ ފޮނުވަން ވަނީ ނިންމައިފަ އެވެ.\nއޭނާގެ ހާލު ހަމަޔަކަށް އެޅުނުހާ އަވަހަކަށް އޭނާ މާލެ ފޮނުވާނެ ކަމަށް ވެސް ކުޅުދުއްފުށީ ހޮސްޕިޓަލުން ބުންޏެވެ.\nއިތުރު ލިޔުންތައް ކުޅުދުއްފުށި ހޮސްޕިޓަލް ހދ. ނޭކުރެންދޫ ހދ. ކުޅުދުއްފުށި ރާއްޖޭގެ ރަށްތައް\nކުޅުދުއްފުށީ ހޮސްޕިޓަލުން ތެލެސީމިއާ ސްކްރީން ކުރަނީ\nކަރުގައި ރުފިޔާއެއް ތާށިވެގެން ކުއްޖަކު މާލެ ގެނެސްފި\n17 hours ago 64


Addu anhenun ah self defence dhaskoh dheefi\nއައްޑޫ އަންހެނުންނަށް ސެލްފް ޑިފެންސް ދަސްކޮށްދީފި\nމިއަދު އައްޑޫގައި ކުރިއަށް ދިޔަ ސެލްފް ޑިފެންސް ދަސްކޮށްދިނުމުގެ ޕްރޮގްރާމްގެ ތެރެއިން --\nއައްޑޫ ވިމެން އެސޯސިއޭޝަން (އޭޑަބްލިއުއޭ) އާއި މޯލްޑިވްސް ނެޝަނަލް ޑިފެންސް ފޯސް (އެމްއެންޑީއެފް) އަދި އައްޑޫ ސިޓީ ޕޮލިސް ސްޓޭޝަން ގުޅިގެން ބައިނަލްއަގްވާމީ އަންހެނުންގެ ދުވަސް ފާހަގަ ކުރަން ފަޔަ އެންދް ރެސްކިއު ޕްރޮގްރާމަކާއި ސެލްފް ޑިފެންސް ޕްރޮގްރާމެއް މިއަދު ބާއްވައިފި އެވެ.\nއައްޑޫ ވިމެން އެސޯސިއޭޝަންގެ ސެކްޓްރީ ޖެނަރަލް ޝަފްގާ ޝަފީގު ބުނީ އޭޑަބްލިއުއޭ އަކީ އަންހެނުންގެ ތަރައްގީއަށް މަސައްކަތް ޖަމިއްޔާއެއް ކަމަށާއި މި ފުުރސަތުގައި އެޖަމިއްޔާގެ ރައީސާ ޑރ. މަރިޔަމް ޝަކީލަ އާއި ނައިބު ރައީސާ ޖުވޭރިޔާ ވަޖުދީ އަންހެނުންގެ ތަރައްގީއަށް ކޮށްދެއްވާ ބުރަ މަސައްކަތް ފާހަގަ ކުރައްވާ ކަމަށެވެ. އަދި އައްޑޫ ހުރިހާ ރައްޔިތުންގެ ނަމުގައި ހާއްސަ ޝުކުރެއް އަދާކުރަން ޖެހޭ ކަމަށެވެ.\nއައްޑޫ ވެމެންސް އެސޯސިއޭޝަނަކީ މަސައްކަތްތެރި އަންހެނުންތަކެއް ބިނާކުރުމާ ހިލޭ ސާބަހަށް މަސައްކަތްކުރާ ޖަމިއްޔާއެކެވެ. އެ އެސޯސިއޭޝަނުން ވަނީ ރާއްޖޭގެ އެކި ކަންކޮޅުތަކަށް ދަތުރުކޮށް އެކިއެކި ރޮނގުތަކުން ގިނަ އަދަދަކަށް އަންހެނުން ތަމްރީނުކުރުމާ އެކިއެކި ޕްރޮގްރާމްތައް ހިންގާފައިވެ އެވެ.\nއެޖަމިއްޔާއިން ދާދިފަހުން ވަނީ އަންހެނުންނާއި ކުޑަކުދިންނަށްކުރާ އަނިޔާއާ ދެކޮޅަށް ކަލެންޑަރެއް ވެސް ޕަބްލިޝްކޮށްފަ އެވެ. އަދި ދާދި ފަހުން ވަނީ އިންޑިއާގައި ކުރިއަށް ގެންދިޔަ "ސޫރަޖް ކުންޑް އިންޓަނޭޝަނަލް ފެއާ 2016" ގައި ރާއްޖެ ތަމްސީލުކޮށްފަ އެވެ.


Mrs. Sri Lanka ge Taj athulumun Mrs. World Hayyaru kohffi - One Online\n''މިސިސް ޝްރީލަންކާ'' ބޮލުން ތާޖު ނަގަނީ---\n''މިސިސް ސްރީ ލަންކާ''ގެ ތާޖު އަތުލުމުން ''މިސިސް ވޯލްޑް'' ހައްޔަރުކޮށްފި\n''މިސިސް ޝްރީ ލަންކާ''ގެ ތާޖު އަތުލުމުން ''މިސިސް ވޯލްޑް'' ހައްޔަރުކޮށްފިއެވެ.\nލަންކާގައި ކުރިއަށް ދިޔަ މިސިސް ޝްރީލަންކާ ހޮވުމުގެ ހަފުލާގައި، ޕުޝްޕާ ޑީ ސިލްވާ ''މިސިސް ޝްރީލަންކާ'' އަށް ހޮވުމުން އޭނާގެ ބޮލުގައި ތާޖު އަޅުވަން ކަނޑަައަޅާފައި އޮތީ އޭގެ ކުރީ އަހަރު އެ ޓައިޓަލް ލިބުނު އަދި މިހާރުގެ ''މިސިސް ވޯލްޑް'' ކަމަށްވާ މިސިސް ޖޫރީއެވެ. ނަމަވެސް އޭނާވަނީ ޕުޝްޕާގެ ބޮލުގައި ތާޖު އެޅުވުމަށްފަހު އޭނާ އަކީ ވަރިވެފައިވާ މީހެއްކަމަށް ބުނެ ތާޖު އަތުލައިފައެވެ.\nގަވާއިދު ބުނާ ގޮތުން ވަރިވެފައި ތިބޭ މީހުންނަށް މި ތާޖު ލިބިގެން ނުވާނެ ކަމަށާއި އެގޮތުން އެ ތާޖު ހައްގުވަނީ ދެވަނައަށް ވާދަކުރި ފަރާތަށް ކަމަށް ބުނެ ރަނަރަޕްގެ ބޮލުގައި މިސިސް ޖޫރީ ތާޖު އެޅުވުމުން ޑީ ސިލްވާ ރޮމުން ސްޓޭޖުން ފައިބައިގެން ދާތަން މިހާރު ވައިރަލް ވެފައިވާ ވީޑިއޯތަކުން ފެނެއެވެ.\nޑީ ސިލްވާ ފަހުން ކޮށްފައިވާ ފޭސްބުކު ޕޯސްޓެއްގައި ބުނެފައިވަނީ އޭނާ ފިރިމީހާއާ ވަކިވެފައި ވީ ނަމަވެސް އަދި ވަރި ނުވާ ކަމަށެވެ. އަދި އޭނާގެ ބޮލަށް ލިބުނު ގެއްލުމަށް ހޮސްޕިޓަލުން ފަރުވާ ކުރަން ޖެހުނު ކަމަށް ބުނެފައި ވެއެވެ. މީގެ އިތުރުން ޕުޝްޕާ ބުނެފައިވާ ގޮތުގައި އެކަނިވެރި އެތައް އަންހެނުންނަކަށް އަދި އެކަނިވެރި މައިންނަށް އެ ތާޖު ހައްގު ކަމަށެވެ. އަދި އޭނާއަށް ބޭއިންސާފުން ދިން އަނިޔާއަށް ގާނޫނީ ފިޔަވަޅު އަޅާނެ ކަމުގައިވެސް ބުނެފައި ވެއެވެ.\nމިސިސް ޖޫރީއާ އެކު މިކަމުގައި ބައިވެރިވި ލަންކާގެ އިތުރު މޮޑެލެއް ކަމުގައިވާ ޗޫލާ ޕަދްމެންދުރަ ވެސް ވަނީ ހައްޔަރުކޮށްފައެވެ.\nއާދިއްތަ ދުވަހު ހިނގައިދިޔަ މިހާދިސާއާ ގުޅިގެން މިސިސް ސްރިލަންކާ ޕޭޖަންޓު އިންތިޒާމުކުރި ފަރާތް ކަމުގައިވާ ޗަންދިމަލް ޖަޔަސިންގެއާއާ ވެސް ފުލުހުން ވަނީ ބުރާސްފަތިދުވަހު ސުވާލުކޮށްފައެވެ.\nކަފާލާތުގެ ދަށުން މިސިސް ޖޫރީ އަދި ޗޫލާ ޕަދްމެންދުރާ ދޫކުށްލާފައިވަނީ 19 އެޕްރީލުގައި ކޮލޮމްބޯ މެޖިސްޓްރޭޓު ކޯޓަށް ހާޒިރުވާ ގޮތަށެވެ.\nމިސިސް ޑި ސިލްވާ އަށް މިހާރު އަނބުރާ ތާޖު ދީފައިވާއިރު، މިސިސް ޖޫރީ އާއްމުންގެ ކިބައިން މާފަށް އެދޭނެ ކަމަށް އުއްމީދުކުރާ ކަމަށް އިންތިޒާމު ކުރި ފަރާތުން ބުނެފައި ވެއެވެ.\nޖަޔަސިންގެ ބީބީސީއަށް ކުރިން ދީފައިވާ އިންޓަވިއުއެއްގައި ބުނެފައިވަނީ ކެރޮލިން ޖޫލީގެ މިއަމަލުގެ ސަބަބުން ''މިސިސް ވޯލްޑް'' އިންތިޒާމުކުރާ ފަރާތުންވެސް އޭނާގެ މައްސަލަ ބަލަމުން އަންނަ ކަމަށެވެ.\n''މިސިސް ސްރީލަންކާ'' އިވެންޓަކީ ލަންކާގައި ވަރަށް މަގުބޫލު ޝޯއެކެވެ. އަދި އެ ހަފުލާގައި މެހެމާނެއްގެ ގޮތުގައި އެދުވަހު ލަންކާ ބޮޑުވަޒީރުގެ އަނބިކަނބަލުން ވެސް ބައިވެރިވެވަޑައިގެންނެވިއެވެ.\nމިސިސް ސްރީލަންކާ އަކީ މިސިސް ވޯލްޑަށް ވާދަކުރާ ފަރާތް ހޯދަން ބާއްވާ ޕޭޖަންޓް ސީރީސްގެ އިވެންޓެކެވެ.\n''މިސިސް ޝްރީލަންކާ'' އަތުން ތާޖު އަތުލާ ވީޑިއޯ---


Hithaadhoo Gaives Eid Kula Majaa Negi, Ekamaku Thafaathu! - Vaguthu\nހިތާދޫގައި ވެސް އީދު ކުލަ މަޖާ ނެގި، އެކަމަކު ތަފާތު\nރާއްޖޭގެ އެކި ރަށްރަށުގައި ފާހަގަ ކުރަމުން އަންނަ އަޟުހާ ޢީދު ދުވަސް މިފަހަރު ބ. ހިތާދޫގައި ފާހަގަކޮށްފައިވަނީ ތަފާތު ގޮތަކަށެވެ.\nއެރަށުން ވާހަކަދެއްކި މީހަކު ބުނީ، ހިތާދޫގައި ކުލަ ޖެހުމުގެ ހަރަކާތް ކުރިއަށް ގެންގޮސްފައިވަނީ އަންހެނުން އަންހެނުންގެ ގަޔަށާއި ފިރިހެނުން ފިރިހެނުންގެ ގަޔަށް އަދި އާއިލާތަކުގެ މީހުން އާއިލާމީހުންގެ ގަޔަށް ޖަހައިގެން ކަމަށެވެ.\nމިއީ ރާއްޖޭގެ އެހެން ރަށްތަކާއި ހިލާފަށް ވަރަށް ތަފާތު ގޮތަކަށް މި ޢިދުގެ މުނާސަބަތުގައި ކުލަ ޖެހި ރަށެކެވެ.\nހިތާދޫ ކައުންސިލްގެ ނައީބް ރައީސް މުހައްމަދު ހަސަން ”ވަގުތު” އަށް ވިދާޅުވީ، މިކަމަކީ އެރަށުގައި އަލަށް މިހާ ތަފާތު ގޮތަކަށް ކުލަޖަހަން ފެށި ފަހަރު ކަމަށެވެ. ކުރިން ވެސް ފެންޖެހުމުގެ ކުޅިވަރުތަށް ކުޑަކަށް އޮންނަ ކަމުގައެވެ.\n”އަލަށް މިގޮތަށް ކުލަ ޖަހަން މިފެށީ. ކުރިންވެސް ފެންޖެހުމުގެ ހަރަކާތްތަކެއް ކުރިއަށް ދިޔަ.” މުހައްމަދު ހަސަން ވިދަަޅުވިއެވެ.\nކުލަ ޖެހުމުގެ އިތުރުން އީދު ބެ އެރިކަމަށްވެސް ވިދާޅުވެފައިވެއެވެ. އީދު ބެ ރަށު ތެރެއަށް އަރައި މުޅި ރަށުގައި ހިނގާފައިވާ ކަމަށް މުހައްމަދު ހަސަން ވިދާޅުވިއެވެ. އަދި އީދު މަޅިވެސް ލާފައިވާ ކަމަށްވެސް ވިދާޅުވިއެވެ. މީގެ އިތުރުން އީދު އަލިފާންވެސް ރޯކުރާނެ ކަމަށް ކައުންސިލުން ވިދާޅުވިއެވެ.\nކުރިއަށް ހިނގަމުން މިދާ އީދުގައި ބައެއް ރަށްރަށުން ކުލަ ޖަހައިގެން ގިނަ ބަޔަކު ވަނީ ރުޅިގަދަވެފައެވެ. އެގޮތުން ބަލާއިރު ހުޅުމާލާގައި ކުރިއަށްދިޔަ ކުލަ ޖެހުމުގެ ހަރަކާތުގައި ހައުސިންގ މިނިސްޓްރީގެ ސްޓޭޓް މިނިސްޓަރ އަހުމަދު ނަޝީދު ފިހާރައެއްގެ ދޮރުމަތީ ހުއްޓާ ކުލަ ޖެހި މައްސަލާގައިވަނީ ނުރުހުން ފާޅުކޮށްފައެވެ.\nއަދި މަޝްހޫރު ލަވަކިއުންތެރިއާ މީރާވެސް ވަނީ ކުލަޖަހާ ފަރާތްތަކުން މީހުންގެ ގަޔަށް ކުލަ ޖެހުމުގައި ސަމާލުވުމަށް އެދިފައެވެ.\nކުލަ ޖެހުމަކީ ރާއްޖޭގެ ހުރިހާ ކަންކޮޅުތަކުގައިވެސް ޒަމާނުއްސުރެ ކުރަމުން އަންނަ ކަމެކެވެ. ނަމަވެސް މިކަން ކުރުމުގައި އަނެކާގެ މުދަލަށާއި ސަލާމަތަށް އިސްކަންދޭންޖެހެއެވެ.\nއޮގަސްޓް 12, 2019 16:17\nޒަމާނުއްސުރެއް ކުރަމުން އަންނަކަމެއް ނޫން މިޔަކީ.. އީދު ފާހަގަކުރުމަށް ކުލަޖެހުމަކީ ބިދުއައެއް... ހިންދޫންގެ އީދެއް ފާހަގަކުރުމަށް ކުލަޖަހާތަން ފެނި އެކަން މުސްލިމުންގެ އަޅުކަމަކާއި ގުޅިގެން މިހާރު މިކުރަނީ..\nއޮގަސްޓް 12, 2019 19:35\nޢީދު އުފާ ފާޅުކުރުމަކީ އެކަކު އަނެކެއްގެ ގަޔަށް ބޮލަށް އެރުމެއްނޫން. ޢީދުގައި އޮންނާނީ ހިތްހެޔޮކަމާއެކު އެކަކު އަނެކަކާ ބައްދަލުކޮށް ޢީދު ތަހުނިޔާ ކިޔައި ހަދިޔާ ބަދަލު ކުރުން. ޢީދު އުފާ ފާޅުކުރުމަކީ އަޅުކަމަކަށް ވީހިނދު، މުސްލިމުންނަށް މުހިންމުވާން ޖެހޭނީ އިސްލާމްދީން އުގަންނައިދިން ގޮތެވެ. ސަގާފަތެއްނޫނެވެ.\nއޮގަސްޓް 12, 2019 20:11\nޜީދުލާއި ރީދޫ ފޮތި ހިންދީން ބޭނުން ކުރާ ކުލަތައް.\nބަލަންވީ ކަމަކީ ހިންދީން ކުލަޖަހަނީ އަޅުކަމުގެ ނިޔަތުގާތޯ\nކުލަ ޖެހުމަކީ ރާއްޖޭގެ ހުރިހާ ކަންކޮޅުތަކުގައިވެސް ޒަމާނުއްސުރެ ކުރަމުން އަންނަ ކަމެއްކަމަށް ވަގުތުގައި ލިޔުނަސް، ކުރީގައި ޖަހަނީ ފެން ކުލައެއްނޫން! ކުލައަޔީ ކަޝޯޓީފަދަ ހިންދީޑުރާމާތަކުގެ އަވާގައި ދިވެހިން ޖެހުނުފަހުން ކުރަންފެށިކަމެއް\nއޮގަސްޓް 12, 2019 22:37\nކަލޭ މެން އައްޑޫއޭ ކިޔާފަ ހުޅުމާލެ ފޮޓޯ ޖަހަނިއްޔޯ؟\nއޮގަސްޓް 13, 2019 08:14\nކުލަ ޖެހުމަކީ ޒަމާނުއްސުރެ ރާއްޖޭގައި ކުރަމުން އަންނަކަމެއްނޫން. އެއީ މާފަހުން މިއުޅޭ އުރީދޫ އިން ފެށިކަމެއް.


އަދަބިއްޔާތު – Uthuru Oivaru\nفبراير 7, 2021 އަދަބިއްޔާތު 0\nޢާއިޝާ ނާޒް/ނ.ފޮއްދޫ ހިތާއޭ މަގޭ ކީއްވެ ދުރުގައި ތިހާވީ މިތާ އެކަނި ކޮށްފައި އެހާ ދުރު ދެތާ ވީ ހަވީރުގެ ފިނިން ފޮޅުނު ކުލަ ރީތި މާތަށް އަވީގައި ހިޔާނެތި މިލާ މޯޅިތާ ވީ ހަނދާ ހަނދުވަރުގެ ރިހިއަލިން ލިބުނުފުރުޞަތު ހަނދާނުން ފިލާގޮސް މުޅިން ފުހެވިފައި ވީ ވިދާ ސާފުހުދު ތުނޑިމަތީގައި އުފާކޮށް ފިދާވީ ހިތެއް ނޫންހެ ނެތިގެއްލި ބީވީ އިރުން ދިން އެއަލިކަން ފިލާ ނެތިދިޔައިމާ ދިރުންނެތި …\nއަހަރެންނާ ދުރަށް ދާށޭ\nسبتمبر 1, 2020 އަދަބިއްޔާތު, މުހިފޫހިފިލުވުން 0\nއާދަމް ޙުސައިންފުޅު (އާޙުރަތް)2013 ——————————————————————– • އަހަރެންނާ ދުރަށް ދާށޭ! • އަހަރެންނާ ދުރަށްދާށެވެ. • ޢާދޭސްކޮށްފައި ބުނަމެވެ. މުޅި ޢުމުރަށެވެ. • ތިޔަ ތަޖްރިބާއިން ލިބުނީ ކޮން އުފަލެއް ހެއްޔެވެ؟ • ވޭނާއި ރިހުމެވެ. ހިތިކަމާއި ގިތިކަމެވެ. • ހުދު ކާފޫރުކޮޅެއް ފަދަ އަހުރަވެތި ރަންކޮޅާއެވެ. • ހިތި ކަނޑޫވެލެއްގެ ބުޑަށް މާމުއި އެޅިޔަސް އޭގެގައި އަޅާ އެއްޗެއް ފޮނިވާނެ ހެއްޔެވެ؟ އަހަރެންނާ ގާތްނުވާށެވެ. • • އަމިއްލަ …\nسبتمبر 1, 2020 އަދަބިއްޔާތު, ވާހަކަ 0\nއާދަމް ޙުސައިންފުޅު / ރ.ކަނދޮޅުދޫ (ރ.ދުވާފަރު) އާޙްރަތް މަގުތަކުގެ ކާރުބާރުކަން ބޮޑެވެ.ހަމައެހެންމެ ދުއްވާ ތަކެއްޗާއި މީހުން ކޮޅުކޮޅު މައްޗަށް ޙަރަކާތްތެރިވަމުން ދެއެވެ. މަގުތަކުގައި ވަނީ ހުދުކުލައިގެ ޔުނީފޯރމްތަކެވެ. އަދި އެކުދިންގެ އެހީތެރިންނެވެ. އެހީތެރިންނާއެކު އެއްބަޔަކު ރާސްލާފައި ދާއިރު އަނެއް ބަޔަކު ދަނީ ފާރުގައި މިންއަޅަމުން ކަހަލަ ގޮތަކަށެވެ. މި މަންޒަރު ފެނުނު ކޮންމެ މީހަކަށް މައިން ދަރިންގެ މުސްތަޤުބަލާމެދު ވާ މަތިވެރި ޤުރުބާނީ އިހްސާސްކުރެވޭނެއެވެ. މަޑު ފިޔާތޮށި ޓޮޕްކޮޅަކާއި ކަށިމަތި …


11 މޭ, 2018 އެއްވެސް ޚިޔާލެއް ހުށަހަޅާފައި ނެތް\nއާންމުގޮތެއްގައި ބޮޑުކަމުދިއުމުގެ އާދަ އަދި ދެވޭ މިންވަރު އެކިމީހުންނަށް ތަފާތެވެ. ބައެއްމީހުން ދުވާލަކު އެއްފަހަރު، ނުވަތަ ދެފަހަރު ނުވަތަ ތިން ފަހަރު ބޮޑުކަމުދާން ޖެހޭއިރު، އަނެއްބައި މީހުންނަށް2ދުވަހުން އެއްފަހަރު ދެވެއެވެ. މަދުން ނަމަވެސް ހަފްތާއަކު ގިނަވެގެން3ފަހަރު ބޮޑުކަމުދާންޖެހޭ މީހުން ވެސް އުޅެއެވެ. ނަމަވެސް އުދަނގޫތަކެއް މެދުވެރި ނުވާކަމުގައި ވާނަމަ މިގޮތަށް ބޮޑުކަމުދާން ޖެހުމަކީ މައްސަލައެއް ނޫނެވެ. ބޮޑުކަމުދާންޖެހޭ ނިސްބަތް، މީހާގެ އުމުރާ، ކާންބޭނުންކުރާ ކާނާ، ހަރަކާތްތެރިވެ އުޅޭ މިންވަރާ އަޅާ ރިއާޔަތްކުރާ އިރު ވެސް އެކަކު އަނެކަކާ ތަފާތުވުމަކީ ވެދާނެ ގޮތެކެވެ.\n”ބަނޑުހިކުން”(constipation) މިބަސް ބުނެވެނީ ޢާންމުކޮށް ދެވޭ ވަރަށް ވުރެ މަދުން ބޮޑުކަމުދާން ޖެހުމުން، ނުވަތަ ބޮޑުކަމުދާތަކެތި ހަރުކޮށް ހުރުމުގެ ސަބަބުން ބޮޑުކަމުދާން އުދަގޫވުމުން، ދެވޭ މިންވަރު މަދުވުމަށް ނިސްބަތްކޮށެވެ.2ދުވަހުން އެއްފަހަރު ނަމަވެސް، ބޮޑުކަމުދާ އިރު އެއްވެސް އުދަގުލެއްނެތި ފަސޭހަ ކަމާއި އެކު ބޮޑު ކަމު ދެވޭނަމަ އެއީ ބަނޑުހިކުން ކަމުގައެއް ނުބެލެވޭނެ އެވެ.\nއާންމު ނަޒަރަކުން ބަލާއިރު3ދުވަހަށްވުރެ ގިނަ ދުވަހު ބޮޑުކަމުނުދެވި ހުރެއްޖެނަމަ، ގޮހޮރާ، ފުރަގަސް ފަރާތުގައި ޖަމާވެފައި ހުންނަ ނަޖިސް ހަރުވެ، ދައުރުވުމަށް އުދަނގޫވާނެ އެވެ. ބަނޑުހިކުން މެދުވެރިވެފައިވާކަމަށް ނިންމޭނީ އަންނަނިވި ކަންތައްތަކުގެ ދެކަމެއް ނުވަތަ އެއަށްވުރެ ގިނަ ކަންކަން މަދުވެގެން3މަސްދުވަސް ނުވަތަ އެއަށްވުރެ ދިގުމުއްދަތަކަށް ކުރިމަތިވި ނަމައެވެ.\nބޮޑުކަމުދާއިރު ހިފާލަންޖެހުން (%25 އަށްވުރެ ގިނައިން)\nބޮޑުކަމު ނަޖިސް ހަރުކޮށްހުރުން (%25 އަށްވުރެ ގިނައިން)\nބޮޑުކަމުގޮސް ނިމޭއިރު ބަނޑު ހުސްނުވެހުރުން (%25 އަށްވުރެ ގިނައިން)\nހަފްތާއަކު2ފަހަރަށްވުރެ މަދުން ބޮޑުކަމުދާންޖެހުން\nބަނޑުހިކުން މެދުވެރިކުރުވާ އެހެނިހެން ބައެއް ސަބަބަތުކަކުގެ ތެރޭގައި، ދިރިއުޅުމުގައި ދިމާވާ ފިއްތުއްތަކާ، ހާސްވެ، ފިކުރުބޮޑުވުން، މާޔޫސްވުން، ހެލިފެލިވެ އުޅުން މަދުވުން، މާބަނޑުވުން، ބަރާބަރަށް ނުކެއުން، ބައެއް ބާވަތުގެ ބޭސް ބޭނުންކުރުންފަދަ ކަންކަން ހިމެނެއެވެ. އަދި ހަކުރު ބަލި، ތައިރޮއިޑް ދަށްވުން، އިރިޓަބަލް ބަވަލް ސިންޑްރޯމް، އަދި ފުރަގަސްފަރާތު ބައްޔާ، ގޮހޮރުގެ ކެންސަރު އަދި މިނޫނަސް އެހެން ބަލިތައް ޖެހުމުން ބަނޑުހިކުން ކުރިމަތި ކުރުވައެވެ. ބަނޑު ފަސޭހަކުރުމަށްދޭ ބޭސް މާގިނައިން ބޭނުންކުރުމަކީ އޭގެ ސަބަބުން ގޮހޮރުގެ މަސްތަކުގެ ބާރުދޫވެ، ގޮހޮރުގެ ހަރަކާތަށް ބަދަލު ގެނެސް ބަނޑުހިކުން މެދުވެރި ކުރުވާނެ ކަމެކެވެ.\nކުޑަކުދިންނަށް ބޮޑުކަމުދެވޭ ”ތަބީއީ” ބައިވަރު ގޮތްތައް ވާކަން ދެނެގަތުމަކީ ކޮންމެ މައިންބަފަޔަކަށްމެ މުހިއްމު ކަމެކެވެ. ބައެއް ކުދިންނަށް ބޮޑުކަމުދާން އުދަގޫވުމަކީ ތަބީއަތުގައި ވެސް ވެދާނެ ކަމެކެވެ. މިފަދަ ކުދިން ބޮޑުކަމުދާއިރު، މޫނު މަތި ރަތްވެ، ބޮޑުކަމުދާން ބާރުލުމަކީ ވެދާނެ ގޮތެކެވެ. ނަމަވެސް ބޮޑުކަމުދާ ތަކެތި މަޑުކޮށް ހުރެފައި، ކުޑަދަރިފުޅަށް އެހެން ކަހަލަ އުދަގުލެއް ވާކަން ފާހަގަ ނުވާނަމަ މިއީ މައްސަލައެއް ނޫނެވެ.\n(ހ) – ކާނާ ބަދަލުކުރުން: ޚާއްޞަކޮށް ބޮޑެތި މީހުން ބޭނުންކުރާ ކާނާ ދޭން ފެށުމުން .\n(ށ) – އެކަށޭނަ ވަރަށް ދިޔާތަކެތި ބޯން ނުދެވުން\n(ނ) – ބޮޑުކަމު ދޭތޯ ބަލައި ނުލައި އަޅާނުލާ ދޫކޮށްލުން\n(ރ) – އާންމު ދިރިއުޅުމަށް ބަދަލުއައުން: މިސާލަކަށް ސްކޫލަށް ދާންފެށުން، ދަތުރަކު ދިއުން\n(ބ) – ބައެއް ކަހަލަ ބޭސްތަކާއި އަދި މިނޫން ބައެއް ކަންތައްތައް\nމިއީ ބަލިވެ އިންނަ 50އިންސައްތަ އަންހެނުންނަށް ދިމާވާ މައްސަލަ އެކެވެ. މާބަނޑު އަންހެނުންނަށް ބަނޑު ހިކުން މެދުވެރިވަނީ ބަލިވެ އިނުމާއި ވިދިގެން މައިމީހާގެ ރަހިމު ބޮޑުވެ، ފުޅާވުމުން ފުރަގަސްފަރާތް ފިތޭގޮތްވުން، ބަލިވެ އިނުމާއި ވިދިގެން ހަށިގަނޑުގައި އިތުރުވާ ޕްރޯޖެސްޓީރޯން ހޯރމޯންގެ ސަބަބުން ކާތަކެތި ހަޖަމުކުރާ ނިޒާމްގައި ހަރަކާތްކުރުން ދަށްކޮށްލުން، ފަދަ ކަންކަމުގެ ސަބަބުންނެވެ. އިސްވެ ބުނެވުނު ގޮތަށް ހަޖަމުކުރާ ނިޒާމްގައި ކާތަކެތި ހިގުން ނުވަތަ ހަރަކާތްކުރުން ދަށްވުމުން ކާތަކެތި ގޮހޮރުގައި ހުންނަ މިންވަރު އިތުރުވެ، ފެންހަށިގަނޑަށް ދަމާ މިންވަރު އިތުރުވެގެން ދެއެވެ.\nމާބަނޑު ދުވަސްވަރު ދިމާވާ ބަނޑުހިކުމުން ރައްކާތެރިވުމަށް އަންނަނިވި ކަންތައްތަކަށް ސަމާލުކަން ދޭށެވެ.\n(ހ) – ރޯމޭވާ، ތަރުކާރީ، ގްރެއިން ސެރެލްސް، ޕާން ފަދަ ފައިބަރު އެކުލެވޭ ކާނާ ބޭނުންކުރުން: މިކާތަކެތި ބޭނުން ކުރާ އިރު މޭވާ ނުވަތަ ތަރުކާރީ އެކުލެވޭ ޖޫސް ބޭނުންކުރެވިދާނެ އެވެ. މިގޮތުން ދުވާލަކު 1 ނުވަތަ 2ތަށި ޖޫސް ބޯށެވެ. ”ޕްރޫން” ޖޫހަކީ ވަރަށް ފައިދާ ހުރި އެއްޗެކެވެ.\n(ށ) – ކޮންމެ ދުވަހަކު މަދުވެގެން 8ނުވަތަ 10ތަށި ފެންބޯން އާދަކުރުން\n(ނ) – ކަސްރަތުކުރުން، ފެތުން، ކުޅިވަރު ކުޅުން،\n(ރ) – މާމުއި ފަދަ ތަކެތި ކޮންމެ ދުވަހެއްގެ ކާނާގައި ހިމެނުން\n(ބ) – ކޮންމެ ދުވަހަކު މަދުވެގެން ބައިގަޑިއެއް ހާއިރު ހިގާލުން\nބަނޑުހިކުން މެދުވެރިވުމުން ކުރިމަތިވާ އުދަގޫތަކުގެ ތެރޭގައި :-\nބަނޑުގައި ވައިހެނދި ފުފުން\nބޮޑުކަމުދާއިރު ބާރުލާން ނުވަތަ ހިފާލަންޖެހުން\nބޮޑުކަމު ނަޖިސް ހަރުކޮށްހުރުން\nބޮޑުކަމު ނަޖިސް ބޭރުވާ މިންވަރު މަދުވުން\nމީގެ އިތުރުން ބައެއް ފަހަރު:-\nބޮޑުކަމުދެވެން އުޅޭހެން އިހްސާސްކުރެވުން\nބޮޑުކަމުދެވުނަސް ގޮހޮރު ހުސްނުވެ ހުންނަހެން ހީވުން\nބޮޑުކަމުދިއުމުގެ ތެރޭގައި ފުރަގަސްފަރާތުގައި ރިއްސުން\nފުރަގަސްފަރާތު ދޮރުގެ ވަށައިގެންވާ ހިސާބުގައި، ހިރުވައި، ފާރުއުފެދޭގޮތްވުން\nބަނޑުހިކުން ކުރިމަތިވެފައިވާކަން ދެނެގަންނަނީ ކިހިނެއް؟\nބަނޑުހިކުމަކީ އޭގެ ޒާތުގައި ޓެސްޓުތަކެއް ހަދަންޖެހޭނެ ކަމެއް ނޫނެވެ. ނަމަވެސް ވަރަށް މަދު ހާލަތެއްގައި ވަރަށް މަދު މީހަކަށް ބައެއް ކަހަލަ ޓެސްޓުތައް ހަދަން ލަފާދިނުމަކީ އެކަށީގެންވާ ކަމެކެވެ. ބަނޑުހިކުމާ، ގުޅިގެން ހަދަން ލަފާދޭ ގިނަ ޓެސްޓު ތަކަކީ ބަނޑުހިކެން މެދުވެރިވި ސަބަބު ހޯދުމަށް ހެދޭ ޓެސްޓުތަކެކެވެ. ބަނޑުހިކުން ރަގަޅުނުވެ2ހަފްތާއަށްވުރެ ގިނަ ދުވަސްވެއްޖެނަމަ ޑޮކްޓަރަށް ދެއްކުމަކީ މުހިއްމު ކަމެކެވެ.\nބަނޑުހިކެން މެދުވެރިވި ސަބަބު ދެނެގަތުމަށް އަންނަނިވި ޓެސްޓުތައް ހެދުމަކީ އެކަށީގެންވާ ކަމެކެވެ.\nލޭގެ ޓެސްޓުތައް: މިޓެސްޓު ހަދާނީ އެއްވެސް ކަހަލަ ހޯރމޯން އެއްގެ މައްސަލަ އުޅޭ ކަމަށް ލަފާކުރެވޭނަމައެވެ.\nބޭރިއަމް ސްޓަޑީޒް: މިއީ ބޮޑު ގޮހޮރު ގެ އެއްވެސް ހިސާބަކުން ބެދިފައި ހުރިތޯ ބެލުމަށް ހެދޭ ޓެސްޓެކެވެ.\nކޮލޮނަސްކަޕީ: ކެމެރާއެއް ގޮހޮރަށް ފޯރުކޮށްގެން ހެދޭ މިޓެސްޓަކީ ވެސް ބޮޑު ގޮހޮރު ގެ އެއްވެސް ހިސާބަކުން ބެދިފައި ހުރިތޯ ބެލުމަށް ހެދޭ ޓެސްޓެކެވެ.\n(1) – ބޮޑުކަމުދާން ޖެހުމުން ހިފަހައްޓައިގެން ނުހުރުން: ބޮޑުކަމުދާން ބޭނުންވާ ހިނދު ހިފަހައްޓައިގެން ހުރުމުގެ ބަދަލުގައި ވީއެންމެ އަވަހަކަށް ބޮޑުކަމުދިއުމާއި، އަދި ބޮޑުކަމުދިއުމަށް ވަކިވަގުތެއް އާދަކުރެވޭތޯ ބަލާށެވެ. މިސާލަކަށް ބޮޑުކަމުދާ ވަގުތަކީ ހެދުނުގެ ނާސްތާ އަށް ފަހު އޮންނަ ވަގުތު ކޮޅު ކަމުގައި ކަނޑައަޅައި އެގޮތަށް އަމަލުކުރެވިދާނެ އެވެ. ބޮޑުކަމު ނުގޮސް ހިފަހައްޓައިގެން ހުރުމުން، ނަޖިސް ގޮހޮރުގައި ހަރުލާގޮތް ނުވަތަ ޖަމާވާގޮތް ވެއެވެ. މިހެން ހަރުލާހުރުމުން އެއިން ފެން ހަށިގަނޑަށް ދެމި، ނަޖިސްހިކި، ހަރުވެ ބޭރުކުރަން އުދަގޫވާގޮތް ވެއެވެ.\n(2) – ގިނައިން ދިޔާތަކެތި ބުއިން: ގިނަގިނައިން ފެނާއި ދިޔާތަކެތި ބުއިމަށް އާދަކުރާށެވެ. މިގޮތުން ދުވާލަކު މަދުވެގެން 8 ނުވަތަ 10ތަށި ފެންބުއިމާއި އެކު، ތަރުކާރީ އަދި މޭވާ ޖޫސް، ބޭނުންކުރާށެވެ. ޚާއްޞަކޮށް ޕްރޫން ޖޫސް، އަދި މާމުއި ފަދަ ތަކެތި ބޭނުންކުރުމަކީ ބަނޑުހިކުމުން ރައްކާތެރިވުމުގައި އެހީތެރިވެދޭ ކަންކަމެވެ. ޚާއްޞަކޮށް ހެދުނު ގަޑީގައި ގިނައިން ފެންބުއިމަކީ ރަގަޅު ކަމެކެވެ.\nދިޔާތަކެތީގެ ގޮތުގައި ކަޅުސައި، ކޮފީ، އަދި ކޯލާ ފަދަ ކެފޭއިން އެކުލެވޭ ބުއިންތައް ބޭނުންކުރުމާއި ދުރުހެލި ވާށެވެ. ހަމަ މިހެން ބަނގުއާވީގެ އަސަރު އެކުލެވޭ ބުއިންތައް ބޭނުން ނުކުރާށެވެ. އެއީ މިފަދަ ބުއިންތައް ބޭނުންކުރުމުގެ ސަބަބުން ހަށިގަނޑުން ފެން ހުސްވުން ފަދަ ކަމެއް މެދުވެރިވެދާނެތީ އެވެ. ބައެއް މީހުންނަށް ކިރު ބޭނުންކުރުމަކީ ވެސް އެހާ ރަގަޅުކަމަކަށް ނުވެއެވެ.\n(3) – ކެއުމުގައި ފައިބަރު ގިނަ ކާނާގެ ބާވަތްތައް ހިމެނުން: ނަރު އެކުލެވޭ ކާނާ ނުވަތަ ފައިބަރު އެކުލެވޭ ކާނާ ބޭނުންކުރުމަށް ޚާއްޞަ އަހައްމިޔަތު ކަމެއް ދިނުމަކީ އެދެވިގެންވާ ކަމެކެވެ. ފައިބަރު އެކުލެވޭ ކާނާގެ ބާވަތްތަކުގެ ތެރޭގައި، އާފަލު،އެޕްރިކޮޓް، ނާސްޕާތީ،ޕީޗް، ޕްރޫން، ދޮންކެޔޮ، ތޮރާ، ޒުވާރި، މުގު، ބްރޮކޮލީ، ކޮލި ފްލާވަރ، ފެހިފަތް، ޕާން ފަދަ ތަކެތި ހިމެނެއެވެ. ފައިބަރު އެކުލެވޭ ކާނާ ބޭނުންކުރާއިރު އެދެވިގެންވަނީ މަޑުމަޑުން ފައިބަރު އެކުލެވޭ ކާނާގެ ބާވަތްތައް އިތުރުކުރަމުން ގެންދިއުމެވެ. އެއީ މަޑުމަޑުން ފައިބަރު އެކުލެވޭ ބާވަތްތައް ކާނާ އަށް އިތުރުކުރުމުން މައިދާ އެއަށް ހޭނި ދެއެވެ. އެހެނީ ކުއްލިއަކަށް މާގިނައިން ފައިބަރު އެކުލެވޭ ކާނާ ބޭނުންކޮށްފިނަމަ ގޭސް އުފެދުމަކީ ވެދާނެ ގޮތެކެވެ.\n(4) – ކަސްރަތު ކުރުން: ތަފާތު ވައްތަރުގެ ކަސްރަތު ތައް ކުރުމަކީ ވެސް ވަރަށް ފައިދާ ހުރި ކަމެކެވެ. މިގޮތުން ފެތުން، ކޮންމެވެސް ބާވަތެއްގެ ކަސްރަތެއް ލިބޭފަދަ ކުޅިވަރެއް ކުޅުން، ފަދަ ކަންތައް ކުރެވިދާނެ އެވެ. ދުވާލަކު މަދުވެގެން ބައިގަޑިއިރު ހިގާލުން، ނުވަތަ ދުވެލުން ފަދަ ކަންކަމަކީ ވެސް މިގޮތުން ކުރެވިދާނެ ކަންތައްތަކެވެ.\n(5) – ގަޑިން ގަޑިއަށް ކެއުން: ރެއަކާއި ދުވާލުގެ ތެރޭގައި ކާން އޮންނަ ވަގުތު ތަކުގައި ބަރާބަރަށް ކާން އާދަކުރާށެވެ. މިގޮތުން ދުވާލަކު މަދުވެގެން3ނުވަތަ4ފަހަރު އާދައިގެ މަތިން ކެއުމަކީ ރަގަޅު ކަމެކެވެ. އެހެނީ ބަރާބަރަށް ކެއުމުން ގޮހޮރުގައި ކާތަކެތި ހުއްޓި ނެތި، ދައުރުވުމަށް ބާރު އަޅައިދެއެވެ.\nމިބުނި އެއްވެސް ކަމަކުން ބަނޑުހިކުމުގެ މައްސަލައަށް ފަރުވާއެއް ނުލިބިއްޖެނަމަ ޑޮކްޓަރެއްގެ އިރުޝާދު ހޯދާށެވެ. ޚާއްޞަގޮތެއްގައި މާބަނޑު ދުވަސްވަރު ބަނޑުހިކުން ކުރިމަތިވެއްޖެ ނަމަ ޑޮކްޓަރެއްގެ މަޝްވަރާއެއް ނުހޯދައި ބޭހެއް ބޭނުންކުރުމަކީ އެދެވިގެންވާ ކަމެއްނޫނެވެ. ހަމަމިހެން ގަބޫލުކުރަން ޖެހޭ އަނެއް ކަމަކީ ބަނޑުހިކުން މިއީ ބައްޔެއް ނޫނެވެ. އެކަމަކު މިއީ އަލާމާތެކެވެ. ނުވަތަ ކުރިމަތިވާ އުދަގުލެކެވެ. ބަނޑުހިކުން މެދުވެރިވުމުން ބަނޑުހިކުމަށްދޭ ބޭސް2ހަފްތާއަށްވުރެ ދިގުމުއްދަތަކަށް ބޭނުންކުރުމަކީ އެދެވިގެންވާ ކަމެއް ނޫނެވެ.\nReference, W. M. (2012, 09 24).\nWebMD - constipation. Retrieved 08 20, 2013, from http://www.webmd.com:


Reethee ge raanee ge Thaaju ufulaalumah fahu Aishwarya ah ai badhalu miothy!\nރީތީގެ ރާނީގެ ތާޖު އުފުލާލުމަށް ފަހު އައިޝްވާރިޔާއަށް އައި ބަދަލު މިއޮތީ!\n13 އޭޕްރީލް 2020 - 09:29:50\nމީގެ 26 އަހަރުކުރިން ދުނިޔޭގެ އެންމެ ރީތި އަންހެނާގެ ތާޖު އުފުލާލި އައިޝްވާރިޔާ ރާއީ އެންމެ ފުރަތަމަ ފެނިގެންދިޔައީ ތަމަޅަ ފިލްމަކުންނެވެ. އޭގެ ފަހުން ހަމަ އެއަހަރު ހިންދީ ފިލްމަކުން ވެސް އޭނާ ފެނިގެންދިޔަ އެވެ.\nމަނީ ރަތްނަމް ޑައިރެކްޓްކޮށް ނެރުނު ތަމަޅަ ފިލްމު، "އިރުވަރު" އިން ފިލްމީ ދާއިރާއަށް ތައާރަފުވިއިރު ހަމަ އެ އަހަރު އޭނާ ފެނިގެންދިޔަ ހިންދީ ފިލްމު، "އޯރު ޕިޔާރު ހޯ ގަޔާ" އިންނެވެ. މި ފިލްމުތަކުގައި އޭނާ ދައްކުވައިދިން ކުޅަދާނަ ހުނަރަށް ގިނަ ބަޔަކު ތައުރީފްކުރި އެވެ.\nއޭގެ ފަހުން މޮޑެލިންގެ ދާއިރާއަށް އައިޝްވާރިޔާ ތައާރަފުވިއިރު އޭނާގެ މޮޑެލްކުރުމުގެ ހުނަރުއެއް ވަރަކަށް ވެސް ނެތް ކަމަށް ބުނެ ފާޑުކިޔުންތައް ވެސް އަމާޒުކުރި އެވެ. އެކަމަކު މި ފާޑުކިޔުންތަކާއެކު ވެސް 1999 ވަނަ އަހަރު ނެރުނު ފިލްމު، "ހަމް ދިލް ދޭ ޗުކޭ ސަނަމް" ގައި މަސައްކަތްކޮށް އެ އަހަރުގެ އެންމެ މޮޅު ބަތަލާގެ ރޯލު އޭނާއަށް ލިބުނެ އެވެ.\nއެ ފިލްމަކަށް ފަހު ގިނަ ބަޔަކު ވަނީ އައިޝްވާރިޔާ ބަލައިގެންފަ އެވެ.\nބޮލީވުޑުގެ ތަރި، އަބިޝޭކް ބައްޗަންއާ އައިޝްވާރިޔާ 2007 ވަނަ އަހަރު ކައިވެނިކުރިއިރު އެމީހުންގެ ކައިވެންޏަށް 2011 ވަނަ އަހަރު އަންހެން ކުއްޖަކު ލިބިފަ އެވެ. ކައިވެނީގެ ފަހުން ފިލްމީ ދާއިރާއިން ދުރަށް ޖެހިލި ނަމަވެސް ފިލްމީ ހަފުލާތަކުން އޭނާ ފެނިގެންދިޔަ އެވެ.\n- ކޮލެޖު ދައުރުގައި މޮޑެލިންގެ ދާއިރާގައި ހަރަކާތްތެރިވި އައިޝްވާރިޔާ ވަނީ ގިނަ އިޝްތިހާރުތަކަކުން ފެނިގެންގޮސްފަ އެވެ. އެގޮތުން ދުނިޔޭގެ އެންމެ ރީތި އަންހެނާއަށް ވާދަކުރުމަށް އޭނާ ވަނީ އިންޑިއާގެ ރީތީ ރާނީއަށް ވާދަކުރާ މުބާރާތުގައި ބައިވެރިވެ ދެވަނަ ހޯދާފަ އެވެ.\n- 1994 ވަނަ އަހަރު ދުނިޔޭގެ އެންމެ ރީތި އަންހެނާގެ ލަގަބު ހޯދި އައިޝްވާރިޔާ\n- ހިންދީ އަދި ތަމަޅަ ފިލްމުތަކުގެ އިތުރުން ވެސް އައިޝްވާރިޔާ ވަނީ އިންޑިއާގެ އެކި ބަހުރުވަތަކުގެ ފިލްމުތަކުން ފެނިގެންގޮސްފަ އެވެ.


ގެއެއް ކުއްޔަށް ހިފުމަށް ބޭނުންވެއްޖެ\nއދ. މާމިގިލި، ދިވެހިރާއްޖެ\nގެ ކުއްޔަށް ހިފުން\n2019 ވަނަ އަހަރު މިމަދަރުސާގެ އިސްވެރިޔާ ހުންނަވާނެ ގެއެއް ކުއްޔަށްދޭނެ ފަރާތެއް ހޯދަން ބޭނުންވެއެވެ.\nވީމާ، ގެ ކުއްޔަށް ދޫކުރަން ޤަސްތުކުރައްވާ ފަރާތްތަކުން 05 ޑިސެމްބަރ 2018 ވާ ބުދަ ދުވަހުގެ 10:00 އަށް އދ. އަތޮޅު މަދަރުސާގެ އޮފީހަށް ވަޑައިގެން މަޢުލޫމާތު ސާފުކުރެއްވުމަށްފަހު 12 ޑިސެމްބަރ 2018 ވާ ބުދަ ދުވަހުގެ 10:00 އަށް އދ. އަތޮޅު މަދަރުސާގެ އޮފީހަށް ވަޑައިގެން އެސްޓިމޭޓް ހުށަހެޅުއްވުން އެދެމެވެ.\nމަޢުލޫމާތު ސާފުކުރެއްވުމަށް ކަނޑައެޅިފައިވާ ގަޑިއަށް ވަޑައިނުގަންނަވާ ފަރާތްތަކުން ހުށަހަޅުއްވާ އެސްޓިމޭޓް ބަލައިނުގަނެވޭނެ ވާހަކަ ދަންނަވަމެވެ. އަދި މަޢުލޫމާތު ދޭ ގަޑީގައި މަޢުލޫމާތު ނެގޭނީ ހާޒިރުވާ ކޮންމެ ބޭފުޅަކަށްވެސް 1 ފަރާތެއްގެ ނަމުގައެވެ. އިތުރު މަޢުލޫމާތު ސާފުކުރެއްވުމަށް ގުޅުއްވާނީ 6680021 ފޯނު ނަމްބަރަށެވެ.\nއަންދާސީ ހިސާބު ކެނޑުމުގެ ބައްދަލުވުމަށް ޙާޟިރުވެ ވަޑައިނުގެންނެވޭނަމަ ސިޓީއަކާއެކު ބަދަލުގައި އެހެން ބޭފުޅަކު ފޮނުވިދާނެއެވެ. މަޢުލޫމާތު ދިނުމުގެ ބައްދަލުވުމަށް ޙާޟިރުވެ ވަޑައިނުގަންނަވާ ފަރާތްތަކުން ހުށަހަޅުއްވާ އަންދާސީ ހިސާބު ބަލައެއް ނުގަނެވޭނެއެވެ. އަދި މަޢުލޫމާތު ސާފުކުރައްވަން ވަޑައިގަންނަވާއިރު އައި.ޑީ.ކާޑް ގެންނަވަންވާނެއެވެ.\nޕަބްލިޝްކުރި ތާރީޚު: 27 ނޮވެންބަރު 2018\n- ގެއެއް ކުއްޔަށް ހިފުމަށް ބޭނުންވެއްޖެ


SunOnline: Column: Siyaasee dhoguge gaumee vabaa\nސިޔާސީ ދޮގުގެ ގައުމީ ވަބާ\nއަޙުމަދު މާޖިދު 08 Jun 2021, 11:13\nއިންޑިއާގެ ބޮޑުވަޒީރު ރައްޔިތުންގެ މަޖިލީހުގައި ތަޤްރީރުކުރެއްވުން -- ސަން ފައިލް ފޮޓޯ/ އަހުމަދު އަވްޝަން އިލްޔާސް\nގައުމެއް ހަލާކު ވެގެން ދިޔުމަށް މެދުވެރި ކުރާ ހަމައެކަނި ވަބާތަކަކީ މާއްދީ ވަބާތަކެއް ނޫނެވެ. ހަގީގަތަށް ބަލާ އިރު، ގައުމެއް ފަނާގެ އަނދިރި ވަޅުގަނޑަށް ވައްޓައިލާ އެންމެ ނުބައި ވަބާތަކަކީ ރޫޙާނީ އަދި އަޚްލާގީ ވަބާތަކެވެ. އެފަދަ ވަބާތަކުގެ އެތައް ކަމެއް އަޅުގަނޑުމެންގެ ގައުމަށް ކުރިމަތި ވެފައި ވާ އިރު، އޭގެ ތެރެއިން ވެސް އެންމެ ސީރިއަސްކަން ބޮޑު އެއް ވަބާ އަކީ ސިޔާސީން ހަދަމުން ދާ ބޮޑެތި ދޮގުތަކެވެ.\nމި ދެންނެވި ޒާތުގެ ދޮގުތަކުގެ ތެރެއަށް އެންމެ ފަހުން އިތުރު ވެގެން ދިޔައީ، އައްޑޫގައި "ކޮންސިޔުލޭޓް ޖެނެރަލްގެ އޮފީހެއް" ގާއިމު ކުރުމަށް އިންޑިޔާ ސަރުކާރުން ނިންމައިފައި ވާ ނިންމުމާ ބެހޭ ގޮތުން ދިވެހި ސަރުކާރާއި، ވެރިކަން ކުރާ ޕާޓީގެ އިސް ބައެއް ލީޑަރުން ހަދައި ފަތުރަމުން ގެންދާ ދޮގުތަކެވެ.\nމި މައްސަލައާ ބެހޭ ގޮތުން، އެންމެ ފުރަތަމަ ފާހަގަ ކޮށްލާން ޖެހޭ ކަމަކީ، ދިވެހި ސަރުކާރުގެ އެއްވެސް ފަރާތަކުން ކަމާބެހޭ އެއްވެސް މައުލޫމާތެއް ހާމަ ކޮށްފައި ނުވަނީސް، އައްޑޫގައި ކޮންސިޔުލޭޓް އޮފީހެއް ގާއިމު ކުރުމަށް އިންޑިއާގެ ކެބިނެޓުން ނިންމި ކަމަށް ބުނެ އިންޑިއާގެ ނޫސްތަކުގައި ޚަބަރު ފެތުރުނުކަމެވެ. އެއާ ވިދިގެން، މިދިޔަ މެއި މަހުގެ 25 ވަނަ ދުވަހުގެ ރޭ އޮތް ނޫސްވެރީންގެ ބައްދަލުވުމެއްގައި، ރައީސުލްޖުމްހޫރިއްޔާ އިބްރާހީމް މުޙައްމަދު ޞާލިޙު ވިދާޅުވީ އެފަދަ ކަމެއް ކުރުމަށް ދިވެހި ސަރުކާރުން ނިންމައިފައި ނުވާ ކަމަށެވެ. އެމަނިކުފާނުގެ ވާހަކަފުޅުން ދޭހަ ވަނީ، އެކަމާ ބެހޭ މައުލޫމާތު އެމަނިކުފާނަށް އެނގިވަޑައިގެންފައި ވެސް ނުވާކަމެވެ.\nމި ހިސާބުން ސުވާލުތަކެއް އުފެދެއެވެ. ސަބަބަކީ، މިނިވަން މުސްތަގިއްލު ދައުލަތެއްގެ ބިމުގައި، އެހެން ގައުމެއްގެ ކޮންސިޔުލޭޓް އޮފީހެއް ނުވަތަ އެފަދަ އިދާރާއެއް ގާއިމު ކުރުމަށް އެ ގައުމަކުން އަމިއްލައަމިއްލަޔަށް ނުނިންމޭނޭތީއެވެ. އެ ދައުލަތެއްގައި އެ އިދާރާ ގާއިމު ކުރެވޭ ދައުލަތުގެ ސަރުކާރުން އެކަމަށް ހުއްދަ ނުދެނީސް، އެކަން ކުރުމަށް ކަން ކުރާ ގައުމުގެ ކެބިނެޓުން ވިޔަސް އަދި އެހެން ފަރާތަކުން ވިޔަސް ނުނިންމޭނޭތީއެވެ. އެފަދައިން ނިންމުމަކީ ދުނިޔޭގެ ގައުމުތަކުން އެއްވެސް ގޮތަކުން ކޮށްއުޅޭ ކަމަކަށް ނުވާތީއެވެ. މި ކަންކަން ހިނގާ ގޮތުން، ކޮންސިޔުލޭޓް އޮފީހެއް ހަދާ ގައުމުން، އެންމެ ފުރަތަމަ އެކަމަށް ޕްލޭނެއް އެކުލަވައިލައި، އޮފީސް ގާއިމު ކުރެވޭ ދައުލަތުގެ ސަރުކާރަށް އެކަމަށް އެދި ހުށައެޅުމަށް ނިންމާނީއެވެ. ދެން، ރަސްމީ ސިފައެއްގައި އެ އޮފީސް ގާއިމު ކުރެވޭ ދައުލަތުގެ ސަރުކާރަށް އެކަން ހުށައަޅައި، ކޮންސިޔުލޭޓް އޮފީހެއް ގާއިމު ކުރުމުގެ ހުއްދައަށް އެދޭނީއެވެ. އޮފީސް ގާއިމު ކުރެވޭ ދައުލަތުގެ ސަރުކާރުން އެކަމަށް ރުހޭ ބަސް ރަސްމީ ސިފައެއްގައި ދިނުމުން، ދެން، އޮފީސް ގާއިމު ކުރާ ގައުމުން އެކަން ކުރުމަށް ކެބިނެޓާ ހަމައިން ރަސްމީކޮށް ނިންމާނީއެވެ.\nއައްޑޫގައި ހަދާ ކޮންސިޔުލޭޓް އޮފީހާ ގުޅިގެން، އެހެންޏާ މަސައްކަތް މި ފެށުނީ ނިމޭ ތަނުންނެވެ. ނުވަތަ، އިންޑިއާގެ ކެބިނެޓުން ކޮންސިޔުލޭޓް ގާއިމު ކުރުމަށް ފާސް ކުރި ކުރުމުގެ ކުރިއަށް ހިނގި ކަންކަން، ފޮރުވައިފައި އޮތީއެވެ. ސިއްރު ކޮށްފައި އޮތީއެވެ. އެހެންވިއްޔާ، މެއި 25ގެ ނޫސްވެރީންގެ ބައްދަލުވުމުގައި ރައީސް ހެއްދެވީ އިތުރުފުޅެއްތޯ، މި ސުވާލު އުފެދެއެވެ. ނުވަތަ، ރައީސަށް ވެސް ނާންގަވައި، ޚާރިޖީ ވަޒީރު ޢަބްދުﷲ ޝާހިދު، ރަސްމީ ސިފައެއްގައި އިންޑިއާއަށް އެކަމުގެ ހުއްދަ ދެއްވައިފައި އޮތީ ބާވައެވެ! އެހެންވިއްޔާ، އެއީ ވެސް ފާޑެއްގެ ދޮގެކެވެ.\nދެން ފެނިގެން ދިޔައީ، އިންޑިއާ އާއި ރާއްޖެއާ ދެމެދުގައި ހިނގަމުންދާ ކަންތައްތަކާ ގުޅިގެން ޗާޓުން ބޭރުން ގިނަ ވާހަކަތަކެއް ދައްކަވަމުން ގެންދަވާ ރައްޔިތުންގެ މަޖިލިހުގެ ރައީސް ނަޝީދު، ބޮޑެތި އިތުރުފުޅުތަކެއް ހެއްދެވި މަންޒަރެވެ. އާދައިގެ މަތީން، މީހަކު ފެންފޮދެއް ބޯލައިފައި ވައެއް ލާހައި ފަސޭހަކޮށެވެ. ރައްޔިތުންނަކީ އެއްވެސް ބުއްދިއެއް ނެތް، ގުނބޯތަކެއް ކަމަށް ބައްލަވައިގެން ވާހަކަ ދައްކަވަނީކަން ރީތިކޮށް އެނގޭ ފަދައިންނެވެ. މި ފަހަރު ނަޝީދުގެ އިތުރުފުޅުތަކުގައި ވިދާޅުވެފައި ވަނީ، އައްޑޫ ސިޓީގައި އިންޑިއާގެ ކޮންސިއުލޭޓް އޮފީހެއް ގާއިމު ކުރުމުން ރާއްޖެއަށް ވެސް އަދި އައްޑުއަށް ވެސް ލިބޭން އޮތީ ފައިދާ ކަމަށެވެ.\nމިހެން ދެންނެވީމާ، ވަރަށް ގިނަ ބެއިފުޅުން ސުވާލު ކުރައްވައިފާނެއެވެ. "ދޮގު" ކިޔަނީ މީހަކު ވާގިއާ – "ފެކްޓް" – އާ ޚިލާފަށް ދައްކާ ވާހަކަތަކަށް ނޫން ހެއްޔެވެ؟ ނަޝީދު މިތަނުގައި މި ވިދާޅުވަނީ "ވާގިއާ" އެއްގެ - "ފެކްޓް" އެއްގެ – ވާހަކައެއް ނޫނެއް ނޫންހެއްޔެވެ؟ ދޮގަކަށް ވާނީ ވާގިއީ ބުނުމެއް – ސްޓޭޓްމަންޓް އޮފް ފެކްޓް – ނޫން ހެއްޔެވެ؟ ނަޝީދު އެ ވިދާޅުވަނީ ވާގިއީ ބުނުމެއް ނޫނެއް ނޫން ހެއްޔެވެ؟ ކަމެއްގެ ނަތީޖާ މުސްތަގުބަލުގައި ނުކުންނާނޭ ގޮތާ މެދު އޭނާގެ ޚިޔާލުފުޅު ފައުޅު ކުރައްވަނީ ނޫން ހެއްޔެވެ؟\nބޭރުފުށަށް ފެންނަ ފެނުމަށް، ނަޝީދުގެ ވާހަކަފުޅަކީ ރައުޔެކެވެ. ނަމަވެސް، ދޮގަކީ ބައެއް ފަހަރު ރައުޔުގެ ގޮތުގައި ފައުޅު ކުރެވޭ އެއްޗެކެވެ. ބައެއް ފަހަރު، އެއްޗެއް ނުބުނެ ހިމޭނުން ހުރުމަކީ ވެސް ދޮގެކެވެ. މިސާލަކަށް، އިންޑިއާގެ ކެބިނެޓުން އައްޑޫގައި ކޮންސިޔުލޭޓް އޮފީހެއް ގާއިމު ކުރުމަށް ނިންމި ނިންމުމުގެ ކުރިޔަށް، ދިވެހި ސަރުކާރުގެ އެއްވެސް ފަރާތަކުން އެކަމަށް ރުހުން ދީ އެއްވެސް ކަހަލަ މުއާސަލާތެއް ކޮށްފައި އޮތިއްޔާ، އެކަން ނާންގައި ސިއްރު ކުރާ ކުރުން ވެސް ވާނީ ރައްޔިތުންނަށް ސަރުކާރުން ހަދާ ބޮޑު ދޮގަކަށެވެ.\nނަޝީދުގެ ވާހަކަފުޅުތަކަށް ބަލާ އިރު، އެ ވާހަކަފުޅުތައް ދޮގަށް ވާ ސަބަބު މިހައި ހިސާބުން ވެސް ސާފު ވާނެއެވެ. ނަމަވެސް އިތުރަށް ސާފު ކޮށްލުމުގެ ޒަރޫރަތެއް އޮތިއްޔާ، އެހެން ވާ ގޮތް ވެސް ބަލައިލެވިދާނެއެވެ. އިންޑިއާގައި "ކޮންސިއުލޭޓް އޮފީހެއް" ގާއިމު ކުރުމަށް ކުރެވެމުން މި ދާ މަސައްކަތަކީ އެއްވެސް ހާލެއްގައި އައްޑޫގައި އެފަދަ އިދާރާއެއް ގާއިމު ކުރުމުގެ ހަގީގީ ބޭނުމެއް ނުވަތަ ޒަރޫރަތެއް އޮވެގެން ކުރާ މަސައްކަތެއް ނޫނެވެ. އެއީ ހަގީގަތުގައި، ގައުމުތަކުން އެހެން ގައުމުތަކުގައި ކޮންސިއުލޭޓް އޮފީސް ގާއިމު ކުރާ އުސޫލުތަކުގެ ދަށުން ކޮންސިއުލޭޓް އޮފީހެއް ގާއިމު ކުރުމުގެ މަގުސަދުގައި ވެސް ކުރާ ކަމެއް ނޫނެވެ. މިއަދު ދިވެހި ގައުމުގައި ޅަކުއްޖަކަށް ވެސް އޮޅިފައި ނެތް ހަގީގަތަކީ، އެބުނާ ކޮންސިއުލޭޓާއި، އުތުރު ތިލަފަޅުގައި ހަދާ ތަންތަނާއި، ހަނިމާދު އާއި ގަމާއި ދެންވެސް ރާއްޖޭގައި ހަދައިފައި ހުރި އަދި ހަދަމުން ދާ އިންޑިއާގެ "ތަންތަނަކީ" އެއްވެސް ހާލެއްގައި ދިވެހި ގައުމަށް ފައިދާއަކަށް ހެދި ނުވަތަ ހަދާ ތަންތަން ނޫން ކަމެވެ. އެއީ އިންޑިއާގެ އިސްތިއުމާރީ އަދި ސާމުރާޖީ މަނަސް ރާއްޖެއަށް ފަތުރައި، އިންޑިއާ ކަނޑުގައި އިންޑިއާގެ މަސްލަހަތުތައް ހިމާޔަތް ކުރުން ފަދަ ކަންކަން ހާސިލު ކުރުމަށް ޓަކައި، އިންޑިއާގައި މިހާރު ވެރިކަން ކުރަމުން ގެންދާ ކަނާތު ފިޔައިގެ ހަރުކަށި ސަރުކާރުގެ ބާރުގައި، އެ ސަރުކާރުން ދިވެހި ސަރުކާރަށް އިއްވާ އަމުރުތަކެއްގެ ދަށުން ކުރެވޭ ކަންތައްތައް ކަމެވެ. ދިވެހި ގައުމުގެ މުސްތަގުބަލާއި މަސްލަހަތާއި ހައްގުތަކާއި މިނިވަންކަމާއި އިސްތިގުލާލާއި ސިޔާދަތު ކަންބަޅިއެއް ފަދައިން ކަތިލައިފައި ބަޔަކު ކުރަމުން ގެންދާ ކަންކަން ކަމެވެ.\nނަޝީދާއި އިންޑިއާއާ ދެމެދު ފާއިތު ވެގެން މި ދިޔަ އަހަރުތަކުގައި އޮތް ގުޅުމާއި، އަދި އަޅުގަނޑުމެންގެ ލޯމަތީގައި ތަމްސީލު ވަމުން މި ދާ މަންޒަރުތަކަށް ބަލާ އިރު، މި ހަގީގަތްތައް ނަޝީދަށް ވަރަށް ރަނގަޅަށް އެނގިވަޑައިގަންނަވާނެ ކަމަށް މެނުވީ ބުއްދި ގަބޫލެއް ނުކުރެއެވެ. އެހެންކަމުން، އައްޑޫގައި ހަދާ ކޮންސިއުލޭޓް އޮފީހަކީ ދިވެހި ގައުމަށް އެއްވެސް ފައިދާއެއް ނެތް ގޮތަށް، އިންޑިއާގެ އިސްތިއުމާރީ އަދި އަސްކަރީ އެދުންތަކާ އެއްގޮތަށް ކުރެވޭ ކަންތައްތައް ކަން އެނގިވަޑައިގެން ހުންނަވައި، މިއީ އައްޑޫގެ ކުރިއެރުމަށް ކުރާ ކަމެކޭ، މި ކަމުން ރާއްޖެއަށް ފައިދާ ވާނެޔޭ، ނޭފަތު ކުރިޔަށް ވިސްނާކަށް ނުވާނެޔޭ، ވިދާޅުވެ މި ޒާތުން ވާހަކަ ދެއްކެވުމަކީ، ރައްޔިތުންނަށް އޮޅުވައިލެއްވުމަށް ޓަކައި ހަގީގަތް ފޮރުއްވެވުމެވެ. އެއަށް ކިޔޭނޭ ނަމަކީ ދޮގެވެ. އިތުރުފުޅޭ ވިދާޅުވާ ބެއިފުޅުން އެހެން ވިދާޅުވިޔަސް އެންމެ ރަނގަޅެވެ. އަޅުގަނޑު ދަންނަވާނީ މިއީ "ޕެތޮލޮޖިކަލް ލަޔަރ" އެއްގެ ފަރާތުން މެނުވީ ނާންނާނޭ "ޕެތެޓިކް، ޑިސްގަސްޓިންގ" ދޮގުތަކެއް ކަމަށެވެ.\nދެން، އަޅުގަނޑު ވެސް ގަބޫލު ކުރަމެވެ. ދިވެހިރާއްޖޭގައި މި ވަގުތު ސިޔާސީ ލީޑަރުން ދޮގު ހެދުމަކީ ވަކި ނަޝީދާ ހަމަޔަށް ނިމޭ ކަމެއް ނޫނެވެ. އެއީ އޭނާ އެކަނި ކުރައްވާ ކަމެއް ނޫނެވެ. އަޅުގަނޑުމެންގެ ތެރެއަށް މިހާރު ތައާރަފު ކުރެވިފައި މި އޮތް "ޑިމޮކްރެސީ" ގައި، ދޮގު މަކަރާއި ހީލަތާއި އޮޅުވައިލުމަކީ އާއްމު އުސޫލެވެ. އެއީ ގޯހެއް ކަމަކަށް ވެސް ނުބެލެވޭ ކަހަލައެވެ. ބައެއް މީހުން "އެއީ ސިޔާސީ ގޮތުން ދައްކާ ވާހަކައޭ" މި ކަހަލަ ތާކުންތާކު ނުޖެހޭ ބަހަނާތައް ދައްކައިގެން އެފަދަ ދޮގުތައް ތަބްރީރު ކުރާން އުޅޭތަން ވެސް ފެނެއެވެ. ހަގީގަތުގައި، މި ދަންނަވާ ސިޔާސީ ދޮގުތަކުގެ ކަންކަން މިއަދު ވަނީ ދިވެހި ގައުމުގައި ބޮޑު ވަބާއަކަށް ވެފައެވެ. އަޅުގަނޑުމެން ހަނދާން ނައްތައިލައިގެން ނުވާނެއެވެ. މުޅި ގައުމުގެ ސަމާލުކަން އެ ކަމަށް ދޫ ކޮށްގެން، އެ ވަބާތަކަކާ ހަނގުރާމަ ކުރާން ޖެހޭ ހަމައެކަނި ވަބާތަކަކީ ކޮވިޑާއި، ކޮލެރާ އާއި، ޝިގެއްލާ ފަދަ، ހަށިގަނޑަށް ޖެހޭ ބަލިބަލީގެ ބޮޑެތި ވަބާތަކެއް ނޫނެވެ. ހަގީގަތުގައި، އިންސާނާގެ ސިކުނޑިއަށާއި އަޚްލާގަށާއި ރޫހަށް ޖެހޭ ބޮޑެތިބޮޑެތި ބަލިބަލީގެ ވަބާ އަކީ މާ ނުރައްކައުތެރި އެއްޗެކެވެ. މާ ފަނާ ކުރަނިވި އެއްޗެކެވެ. އެހެނީ، މި ބާވަތުގެ ވަބާތަކުގެ ސަބަބުން ހަލާކު ވަނީ ހަމައެކަނި އިންސާނާގެ ދުނިޔަވީ ހަޔާތެއް ނޫނެވެ. ދުނިޔަވީ ހަޔާތާއި އުޚްރަވީ ހަޔާތާ ދެ ހަޔާތް ވެސް މެއެވެ.\nދިވެހި ސިޔާސީ ލީޑަރުން މި ހަދާ ދޮގުތަކުން ދޭހަ ވަނީ އެމީހުންނަށް އަޚްލާގީ އަދި ރޫހާނީ ވަރަށް ބޮޑު ބައްޔެއް ޖެހިފައި ވާ ކަމެވެ. ދޮގު ހެދުމުގެ ބައްޔެވެ. ބިރެއް، ޖެހިލުމެއް، ލަދުވެތިކަމެއް، އިންސާނީވަންތަކަމެއް ނެތި، ރައްޔިތުންގެ ކުރިމަތީގައި ރޯ ބުހުތާން ދޮގުތައް ހެދުމުގެ ނުބައި ބައްޔެވެ. މި ބިރުވެރި ބަލި އަޅުގަނޑުމެންގެ ގައުމުގެ ނިސްބަތުގައި މި އޮތީ "އާލަމީ ވަބާއެއް" ކަހަލަ އެއްޗަކަށް ވެފައެވެ. އަޅުގަނޑުމެންގެ ގައުމުން މި ވަބާ ނެއްތައިލައިގެން މެނުވީ ދިވެހި ގައުމަށް އެއްވެސް ކަހަލަ ހެޔޮ މުސްތަގުބަލެއްގެ އުއްމީދެއް އޮތް ކަމަކަށް ނުފެނެއެވެ. ދިވެހި ރައްޔިތުން ދިވެހި ގައުމަށް ހެޔޮ އެދޭ ނަމަ، ދަސްކޮށް ހަނދާނުގައި ބަހައްޓާން ޖެހޭ އެންމެ މުހިއްމު އެއް ފިލާވަޅަކީ، ގައުމު ދެކެ ހަގީގަތުގައި ލޯބި ވާ ވެރީން، ގައުމުގެ ރައްޔިތުންނަށް ދޮގު ނުހަދާނޭކަމެވެ. އެފަދަ ވެރީންގެ ކިބައިން ބޭއަޚްލާގުގެ އަނދިރިކަން ނުފެންނާނޭ ވާހަކައެވެ. މި ވާހަކަ އަޅުގަނޑުމެންގެ މަތިވެރި އިލްމުވެރިޔާ އަދި އަދީބު ފަޟީލަތުއްޝައިޚް ޙުސައިން ޞަލާޙުއްދީނުގެ ޅެމެއްގައި ވިދާޅުވެފައި އޮންނަނީ "ކުލުނެއް ހުރި ނަމަ ވަޒަނުގެ މައްޗަށް، ޚުލްގުގެ ހެޔޮކަން ދައްކާށޭ" މި އިބާރާތުންނެވެ.


މޫދަށް އެރުމުގައި ސަމާލުކަންދޭންވީ ކަންތައްތައް ހިމެނޭ ބޯޑުތައް ހުޅުމާލޭގައި ހަރުކޮށްފި މޫދަށް އެރުމުގައި ސަމާލުކަންދޭންވީ ކަންތައްތައް ހިމެނޭ ބޯޑުތައް ހުޅުމާލޭގައި ހަރުކޮށްފި\nމޫދަށް އެރުމުގައި ސަމާލުކަންދޭންވީ ކަންތައްތައް ހިމެނޭ ބޯޑުތައް ހުޅުމާލޭގައި ހަރުކޮށްފި\nސަލާމަތީ މައުލޫމާތު ހިމެނޭ ބޯޑު އިފްތިތާހްކޮށްދެއްވާފައިވަނީ ޓޫރިޒަމް މިނިސްޓަރ ޢަލީ ވަޙީދާއި، މާލެ ސިޓީ މޭޔަރ ސިފާ މުޙައްމަދު، ފޮޓޯ- ޓޫރިޒަމް މިނިސްޓްރީ\nމޫދަށް އެރޭ ފަރާތްތަކުގެ ސަލާމަތާއި ރައްކާތެރިކަމަށް ސަލާމަތީ އިރުޝާދުތަކާއި، މޫދަށް އެރި އުޅުމުގައި ހެދުން އެޅުމުގައި ގެންގުޅެންވީ މިންގަނޑުތަކުގެ މަޢުލޫމާތު ހިމެނޭ ބޯޑުތަކެއް ހުޅުމާލެ ގޮނޑުދޮށް ސަރަޙައްދުގައި ހަރުކޮށްފިއެވެ.\nހުޅުމާލޭ ގޮނޑުދޮށް ސަރަޙައްދުގައި މިއަދު ހަވީރު ބޭއްވި ރަސްމިއްޔާތެއްގައި ސަލާމަތީ މައުލޫމާތު ހިމެނޭ ބޯޑު އިފްތިތާހުކޮށްދެއްވީ ޓޫރިޒަމް މިނިސްޓަރ ޢަލީ ވަޙީދާއި، މާލެ ސިޓީ މޭޔަރ ސިފާ މުޙައްމަދެވެ.\nޓޫރިޒަމް މިނިސްޓްރީން އިސްނަގައިގެން ފަށާފައިވާ މި ޕްރޮގްރާމްގެ ދަށުން ހުޅުމާލޭގެ އިތުރުން ރާއްޖޭގައި ލޯކަލް ޓޫރިޒަމް ކުރިއަށްދާ ހުރިހާ ރަށެއްގައި ސަލާމަތީ މައުލޫމާތު ހިމެނޭ ބޯޑު ބެހެއްޓުމަށް ވަނީ ނިންމާފައެވެ.\nހުޅުމާލޭ ސުވިމިންގ ޓްރެކް ސަރަޙައްދުގައި ބަހައްޓާފައިވާ ބޯޑުގައި، ހާދިސާއެއް ދިމާވެއްޖެނަމަ ގުޅާނެ ނަމްބަރުތަކާއި، މޫދަށް އެރި އުޅުމުގައި ސަމާލުކަން ދޭން ވީ ކަންތައްތަކުގެ އިތުރުން މޫދަށް އެރި އުޅުމުގައި ހެދުން އަޅަންވީ މިންގަނޑުތައް ހިމެނެއެވެ.\nސަލާމަތީ ބޯޑު އިފްތިތާހްކުރުމަށް ބޭއްވި ރަސްމިއްޔާތުގައި ވާހަކަދައްކަވަމުން ޓޫރިޒަމް މިނިސްޓަރ ޢަލީ ވަޙީދު ވިދާޅުވީ މި ބޯޑުތަކާއި އެކު، މޫދަށް އެރި އުޅުމުގައި ދިވާމާ ހިތާމަވެެރި ހާދިސާތައް ވަރަށް ބޮޑަށް މަދުކުރެވިގެންދާނެކަމަށް އުއްމީދުކުރައްވާކަމަށެވެ.\n"ހުސްވި އަހަރު މޫދަށް އެރި އުޅުމުގައި ހިނގާފައިވާ ހިތާމަވެރި ހާދިސާތަކުގެ އަދަދަކީ 39، އުއްމީދަނީ 2020ވަނަ އަހަރުތެރޭ މި އަދަދު ދެބައިކުޅަ އެއްބަޔަށް މަދުކުރުން، " މިނިސްޓަރ ވިދާޅުވިއެވެ.\nސަލާމަތީ ބޯޑުތައް ހަރުކުރުމުގެ އިތުރަށް ޓޫރިޒަމް މިނިސްޓްރީން ވަނީ ރަށްރަށުގައި ލައިފް ގާޑުންގެ ޙިދުމަތްދޭން ފެށުމަށް ނިންމާފައެވެ.\nހުޅުމާލޭގައި ހަރުކޮށްފައިވާ ސަލާމަތީ މައުލޫމާތު ހިމެނޭ ބޯޑު، ފޮޓޯ- ޕީއެސްއެމްނިއުސް\nމިރަސްމިއްޔާތުގައި ވާހަކަދައްކަވަމުން މިނިސްޓަރ އަލީ ވަހީދު ވިދާޅުވީ ލައިފް ގާޑުން ތަމްރީން ކުރުމުގެ މަސައްކަތް ޢީދަށް ފަހު ފެށިގެންދާނެ ކަމަށާއި އަދި މި މަސައްކަތަށް ހޮވާނީ ދިވެހިންކަމަށެވެ.\n"ޢީދަށް ފަހު ލައިފް ގާޑުންގެ މަސައްކަތް ފަށާނަން، އަޅުގަނޑުމެންގެ ޓާގެޓަކީ ދިވެހިން ދިވެހިންގެ މޫދުތައް ރައްކާތެރިތަނަކަށް ހެނދުން، ސީދާ ދިވެހި ވަޒީފާއެއްގެ ގޮތުގައި މީހުން ދިރިއުޅޭ ރަށްތަކުގައި ލައިފް ގާޑުން ތަޢާރަފްކުރަން،" މިނިސްޓަރ ޢަލީ ވަޙީދު ވިދާޅުވިއެވެ.\nސަލާމަތީ ބޯޑުތައް ހަރުކުރުން އިފްތިތާހްކުރުމަށް ބޭއްވި ރަސްމިއްޔާތުގައި ފިޝަރީޒް މިނިސްޓަރ ޒަހާ ވަޙީދާއި، ގެސްޓްހައުސް އެސޯސިއޭޝަންގެ އިސް ބޭފުޅުންނާއި، ޓޫރިސްޓް ޕޮލިސްގެ ބޭފުޅުން ބައިވެރިވެވަޑައިގެންނެވިއެވެ.


ވީއާރްއަށް ފޭސްބުކްއިން 10 މިލިއަން ޑޮލަރު ކަނޑައަޅައިފި - Tech News Maldives\nވީއާރްއަށް ފޭސްބުކްއިން 10 މިލިއަން ޑޮލަރު ކަނޑައަޅައިފި\nއިސްމާއިލް އަލީ • 22 އޮކްޓޯބަރު 2021\nފޭސްބުކްއިން ވާޗުއަލް ރިއަލިޓީއަށް ހާއްސަކޮށް 10 މިލިއަން ޑޮލަރުގެ ކްރިއޭޓާ ފަންޑެއް ހުޅުވުމަށް ނިންމައިފިއެވެ. މި ފަންޑުގެ ބޭނުމަކީ އެކުންފުނީގެ ހޮރައިޒަން ވީއާރް ޕްލެޓްފޯމަށް ބޭނުންވާ ކޮންޓެންޓް އުފެއްދުމަށް ބާރުއެޅުމެވެ. ހޮރައިޒަން ވޯލްޑްސްގެ ނަންދީފައިވާ މި ޕްލެޓްފޯމަކީ މިވަގުތު ބީޓާ ޓެސްޓިންގައިވާ ޕްލެޓްފޯމަކަށް ވިޔަސް ފޭސްބުކްގެ އަމާޒަކީ މިފަންޑު މެދުވެރިކޮށް މި ޕްލެޓްފޯމް ބޭނުންކުރ ފަރާތްތަކަށް ކަމުދާނެ ވީހާވެސް ގިނަ ކޮންޓެންޓް އުފެއްދުމެވެ.\nއެގޮތުން ކުރިއަށް އޮތް އަހަރުތެރޭގައި މި ފަންޑް މެދުވެރިކޮށް3ބަޔަކަށް ހަރަދުކުރެވިގެންދާނެއެވެ. އެއީ:\n1. ހޮރައިޒަން ވޯލްޑްސްއަށް ވީހާވެސް ގިނަ ކޮންޓެންޓް ހޯދުމުގެ ގޮތުން އެކުންފުނިން ހުޅުވާލައިގެން ބާއްވާ މުބާރާތްތަކަށެވެ. މި މުބާރާތްތަކުން ވަނަވަނައަށް އަންނަ ފަރާތްތަކަށް 10،000 ޑޮލަރާއި ހަމަޔަށް ފައިސާގެ އިނާމު ދިނުމަށް އެކުންފުނިން ވަނީ ނިންމާފައިއެވެ.\n2. ދުނިޔޭގެ އެކިކަނަކޮޅުތަކުގެ އެކި ފަންތީގެ މީހުނުނަށް ހޮރައިޒަން ވޯލްޑްސްއަށް ކޮންޓެންޓް އުފައްދަން ދަސްކޮށްދިނުމަށް ބޭއްވޭ އެކްސެލެރޭޓާ ޕްރޮގްރާމްތަކަށް. އެގޮތުން ފޭސްބުކްއިން ވަނީ ސެޕްޓެމްބަރު މަހުގައި މިސިލްސިލާގެ ފުރަތަމަ ޕްރޮގްރާމް ބާއްވާފައިއެވެ. އަދި 2022 ގައި ބޭއްވުމަށް ހަމަޖެހިފައިވާ ޕްރޮގްރާމަށް އެޕްލިކޭޝަން ބަލައިގަތުން އެކުންފުނިން ނޮވެމްބަރު މަހުގައި ފަށާނެއެވެ.\n3. ހާއްސަ ތީމްތަކަށް ހޮރައިޒަންއަށް ކޮންޓެންޓް އުފެއްދުމަށް ބޭނުންވާ ފަރާތްތަކަށް\nމި ފަންޑުގެ ސަބަބުން ފޭސްބުކްގެ ވާޗުއަލް ޕްރޮގްރާމްތަކަށް އިތުރު ކުރިއެރުމެއް ލިބޭނެކަމަށް ބެލެވެއެވެ. އެގޮތުން މިހާރުވެސް އެކުންފުނިން ވަނީ އޮކިއުލަސް ވީއާރް ހެޑްސެޓްތަކަށާއި އެކޯސިސްޓަމްތަކަށް ބޮޑެތި ހޭދަތަކެއް ކޮށްފައިއެވެ. މީގެ އިތުރުން ފޭސްބުކްގެ ސީއީއޯ މާކް ޒަކަބާގް ހާމަކޮށްފައިވާ ގޮތުގައި އޭނާގެ އަމާޒަކީ މީހުން ފޭސްބުކް މެޓަވާސް ކުންފުންޏެއްގެ ގޮތުގައި ބަލައިގަތުމެވެ. އެގޮތުން މިކަން ހާސިލުކުރުމަށް އެކުންފުނިން އުފައްދާފައިވާ އެއް އުފެއްދުމަކީ ހޮރައިޒަން ވޯކްރޫމް އެޕްލިކޭޝަނެވެ. މިއެޕްލިކޭޝަނަކީ ވީއާރް މީޓިންގްރޫމެކެވެ.\nފޭސްބުކްއިން އެކުންފުނީގެ ވާޗުއަލް ރިއަލިޓީ އުފެއްދުންތަކަށް ކޮންޓެންޓް އުފެއްދުމަށް ހަލުވިކަމާއިއެކު މަސައްކަތްތަކެއް ކުރަމުންދާއިރު އެކުންފުންޏަށްވަނީ އެޕިކް ގޭމްސްއާއި ރޮބްލޮކްސްފަދަ ކުންފުނިތަކާއި ވާދަކުރަންޖެހިފައިއެވެ. މި ދެކުންފުންޏަކީވެސް އެކުންފުނީގެ ޕްލެޓްފޯމްތައް ބޭނުންކުރާ ފަރާތްތަކުން އުފައްދާ ކޮންޓެންޓަށް ވަރަށް ބޮޑަށް ބަރޯސާވާ ދެކުންފުންޏެވެ.\nފެސްބުކް އިން ވީއާރ ހެޑްސެޓް ތަކުގައިވެސް އިޝްތިހާރު ކުރަނީ\nސްމާޓް އައިނު: ފެއިލްވުމަށް ފަހު މިހާރު އަންނަ ކުރިއެރުން\nވީއާރްއަށް ހާއްސަ ދިހަވަރަކަށްހާސް މުވައްޒަފުން ފޭސްބުކްގައި


Food court ge cafe' eh gai hi'ngi maaraamaaree aa gulhigen adhi meehaku hayyareh nukurey | Mihaaru\nފުޑްކޯޓުގައި ހިންގި މާރާމާރީއާ ގުޅިގެން އަދި މީހަކު ހައްޔަރެއް ނުކުރޭ\nފުޑްކޯޓުގައި ހިންގަމުން އަންނަ ކެފޭއެއްގައި ހިނގި މާރާމާރީގައި މީހަކަށް އަނިޔާވެފައި-- ފޮޓޯ: ހުވަދޫ ނިއުސް\n22 އޮކްޓޯބަރ 2021 - 15:32\nމާލޭގެ ފުޑް ކޯޓްގެ ކެފޭއެއްގައި ރޭ ދަންވަރު ބަޔަކު ހިންގި މާރާމާރީއާ ގުޅިގެން އަދި އެއްވެސް މީހަކު ހައްޔަރު ނުކުރާ ކަމަށް ފުލުހުން މިއަދު ބުނެފި އެވެ.\nއެ މާރާމާރީ ހިންގީ ފުޑްކޯޓުގެ ވިލިމާލޭ ފެރީޓާމިނަލާ ދިމާލުގައ ހުންނަ "ސިޓީ ޓޭސްޓް" ގަ އެވެ.\nފުލުހުން ބުނީ، އެ ކެފޭގައި މަސައްކަތްކުރާ ދެ ބިދޭސީއެއްގައި ގައިގައި ތަޅައި މާރާމާރީ ހިންގި މައްސަލައެއްގެ ރިޕޯޓް ރޭ ދަންވަރު 3:30 ހާއިރު ލިބިފައިވާ ކަމަށެވެ. އެ މައްސަލަ އިތުރަށް ތަހުގީގު ކުރަމުން އައި ނަމަވެސް މިހާތަނަށް އެއްވެސް މީހަކު ހައްޔަރެއް ނުކުރެ އެވެ.\nމި މާރާމާރީގައި އަނިޔާވި ދެ ބިދޭސީންނަށް ފަރުވާ ދިނުމަށް ރޭ އައިޖީއެމްއެޗަށް ގެންދިއުމަށް ފަހު، މިހާރު ދޫކޮށްލާފައިވާ ކަމަށް ސިޓީ ޓޭސްޓުން ވާހަކަ ދެއްކި ބިދޭސީއަކު ބުންޏެވެ.\nމި މާރާމާރީ ހިންގީ ކެފޭ އަށް ދިޔަ ބައެއްގެ ގާތު ބިލަށް ފައިސާ ދައްކަން ބުނުމުންނެވެ. އެކަމާ ދެކޮޅު ހަދައި އެ މީހުން ވަނީ އެ ތަނުގައި ހުރި ޕޭވްމަންޓް ގާތަކުން ދެ ބިދޭސީ އަކަށް ހަމަލަދީފަ އެވެ. އަދި ހަމަލާ ދިނުމަށް ފަހު އެ މީހުން ފިލިއިރު ތަނުގައި ހުރި ބައެއް ސާމާނަށް ވެސް ގެއްލުން ދިނެވެ.\nއެކަމަކު އެތަން ސާފުކޮށް މިއަދުގެ ހެނދުނުން ފެށިގެން ކެފޭ އިން އަންނަނީ ހިދުމަތް ދެމުންނެވެ.\nކުށްކުރުން ފުލުހުން މާލެ\nކޮބާ ރޫލް އޮފް ލޯ ކޮބާ؟/\nގައުމުގެ ހާލަތަކީ ގާނޫނު ހިންގެނީ ހަމަ އެކަނި ޓިރެފިކް ބަލަހައްޓަން\nޓުރެފިކެއް ނޫން- ހެލްމެޓް އަޅާތޯ ބެލުން. ހެލްމެޓް އެޅުމެކޭ ހެދުން އެޅުމެކޭ ނެތެންނު ތަފާތެއް. އޭގެން މަގުމަތީގައި މަޑުން ދުއްވާ މީހާއަށް ނޫނީ ގަވައިދުން ދުއްވާ މީހާއަށް ނެއް ރައްކާތެރިކަމެއް. ހެލްމެޓް އަޅައިގެން ދަނީ ވައިސޫރިއެއްހެން.\nއަނިޔާވީވެސް ދެ ބިދޭސީންނަށް! ކެފޭގެ ފަރާތުން މައުލޫމާތު ދިނީވެސް ބިދޭސީއެއް! ފުޑް ކޯޓް ހިންގަނީ އެވެރިންތަ؟ ކުރިން ދުވަހެއްގަ އެތަނަށް ވަދެވުނީތީ މޮޔަ ހީވި. ފަހަތުން ދުވެ ނަގަނީ އެމީހުން! މިކަމަށް ކޮންމެވެސް ހައްލެއް ހޯދަން ޖެހޭ!!\nމިއުޅެނީ މީހަކަށް އަނިޔާވެގެން. ރޭސިސްޓް ވިޔަސް ތިޔައީ ބޮޑުވަރު.\nބިދޭސީއަށް އަނިޔާވީމަވެސް ބިދޭސީން ގޯސްވީ ދޯ؟ މި ދިވެހި ސިކުނޑީގެ ވިސްނުން ހުންނަ ގޮތް. އަދި އެމީހުންގެ ގޯސްތަންކޮޅެއް ހޯދާފަ ދެއްކޭތޯ އުޅެނީ. ތިބޭފުޅާ އަކީ 'އެޒުވާން ކުދިން' ކޮޅުގެ މީހެއްތަ؟\nހޮޓާ ކެފޭ ފިހާރަ ތައް 10 ޖަހާ އިރު ބަންދު ކުރަން ވީ އެވެ. ހުކުރު އަދި ހޮނިހިރު ވިލޭރޭ ބާރައް ސައިކަލް ދުއްވާ ދިޔާ އެއްޗެހި ބޮއިގެން މަގު މަތީ އުޅެ އެވެ. އެކަމު ސުވާލެއް ނުކުރެ އެވެ.\nރޭގަނޑު އެގާރަގަޑި ބައިން ފެށިގެން ކާފިއު ހިންގާފަ ޒަރޫރީ ބޭނުމެއްގާ ނޫނީ ބޭރުގަ ނޫޅެވޭ ގޮތް ހަދަންވީ.\nއެމީހުންނަކީ ކޮން ބައެއްކަން މިހާރު ހޯދިއްޖެތަ؟ ހައްޔަރު ކުރަންޖެހޭތަ؟ ހައްޔަރުކޮށްގެން އެމީހުންނަށް ކެއިން ބުއިމަށް ރައްޔިތުން ހަރަދުކުރަންވީތަ؟\nތިޔަވެދާނެ ބޭސްބޮއިގެންތިބި ކުދިބަޔަކަށްވެސް.\nމި މާލެ މަގުތަކުގަ މިހާރު އާދައިގެ އާންމު ރައްޔިތު މީހާއަށް ހަމަ ޖެހިގެން އުޅެން އުނދަގޫ... އެކަމަކު އެކަންކަން ބަލާނެ ރަނގަޅު ކުރާނެ މުއައްސަސާއެއް ނެތް. ވ ދެރަ ކޮންމެއަކަސް\nމިރާއްޖޭގައި އެންމެ ބޮޑެތި ކުށުން ކުށްވެރިވާނެ ކުށް: 1. ގުޑުގުޑާދޫނީގެ ފިޔަ އުފުރުން. 2. ބުޅަލަށް ގޯނާކުރުން. 3. އިނގިރޭސިލާތުން އަންނަ ދޫންޏަކަށް ގޯނާކުރުން.\nއިހަކަށް ދުވަހު ރަށެއްގައި އެރަށުގެ ބޭފުޅަކު ނިޔާވި ވާހަކައާ ގުޅުވައި (އަދި ތަހުގީގު މުޅިން ނުނިމޭއިރުވެސް) ބަންގްލަދޭޝް މީހުންނާ ދިމާލަށް ވަރަށް ރުޅިވެރި ކޮމެންޓްތައްކޮށްފަ އޮތްތަން ދުށިން. އެފަދަ ކޮމެންޓްތަކުގެ ސަބަބުން މުޖުތަމައުގަ ނަސްލީއިމްތިޔާޒާ ނަފްރަޒު އިތުރުވުން އެކަށީގެންވޭ. ހަމަގައިމުވެސް މިފަހަރު ކުށްކޮށްފަ މި އޮތީ ބަންގްލަދޭޝް ބަޔަކު ނޫން، ނަމަވެސް އަނިޔާ ލިބުނީ ބަންގްލަދޭޝް މީހަކަށް ކަންނޭގެ.


1 billion Rufiyaa ge tharaggeege mashroo nimijje: Finance Minister Ameer\nފިނޭންސް މިނިސްޓަރު އިބްރާހިމް އަމީރު--\nއެއް ބިލިއަން ރުފިޔާގެ ތަރައްގީގެ މަޝްރޫއު ނިމިއްޖެ: ފިނޭންސް މިނިސްޓަރު އަމީރު\nމިއަހަރުގެ މިހާތަނަށް އެއް ބިލިއަން ރުފިޔާގެ ތަރައްގީގެ މަޝްރޫއު ނިމިފައިވާ ކަމަށާއި މިހާރު ވެސް ގިނަ މަޝްރޫއުތަކެއް ކުރިއަށްދާ ކަމަށް ފިނޭންސް މިނިސްޓަރު އިބްރާހިމް އަމީރު ވިދާޅުވެއްޖެ އެވެ.\nކާށިދޫ ދާއިރާގެ މެމްބަރު އަބްދުﷲ ޖާބިރުގެ ސުވާލަކާ ގުޅިގެން އަމީރު ވަނީ މިއަދު މަޖިލީހުގެ ޖަލްސާއަށް ހާޒިރުކޮށްފަ އެވެ. ޖާބިރު ސުވާލު ކުރެއްވީ ނިމުނު ޕްރޮޖެކްޓުތަކާއި ކުރިއަށްދާ ޕްރޮޖެކްޓުތަކާ ގުޅޭ ގޮތުންނެވެ.\n"މި ސަރުކާރު ވެރިކަމާ ހަވާލުވުމަށް ފަހު، ފާއިތުވެ ދިޔަ މުއްދަތުގައި ނިމުނީ ކިތައް ޕްރޮޖެކްޓުތޯ؟ އަދި ނިމުނު ޕްރޮޖެކްޓުތަކުގެ ތެރެއިން ކިތައް ޕްރޮޖެކްޓައްތޯ ފައިސާ ދައްކާ ނިމުނީ؟" ޖާބިރު ސުވާލުކުރެއްވި އެވެ.\nޖަވާބުގައި އަމީރު ވިދާޅުވީ މިއަހަރުގެ ސެޕްޓެމްބަރު މަހުގެ ނިޔަލަށް 42 މަޝްރޫއެއް ނިމިފައިވާ ކަމަށާއި، އެ މަޝްރޫއުތަކުގެ އަގު އެއް ބިލިއަން ރުފިޔާއަށް އަރާ ކަމަށެވެ.\n"މިހާތަނަށް މި މަޝްރޫއުތަކަށް 759.8 މިލިއަން ރުފިޔާ ދައުލަތުން ދައްކާފައިވޭ. އަދި މިއަހަރުގެ ސެޕްޓެމްބަރު މަހުގެ ނިޔަލަށް 171.6 މިލިއަން ރުފިޔާ ދައްކާފައިވޭ،" އަމީރު ވިދާޅުވި އެވެ.\nއެއަށްފަހު ޖާބިރު ސުވާލުކުރެއްވީ ދެން ކުރިއަށް ހުރި މަޝްރޫއުތަކަށް ފައިނޭންސް ކުރާނެ ގޮތްތަކާ ބެހޭ ގޮތުންނެވެ. އަމީރު ވިދާޅުވީ ދެން ހުރި ޕްރޮޖެކްޓުތައް ވެސް ބަޖެޓުކޮށްފައި ވާނެ ކަމަށެވެ.\n"ބަޖެޓުކޮށްފައިވާ ޕްރޮޖެކްޓުތައް ގެންދާނެ ގޮތުގެ ތަފްސީލް 2019 ވަނަ އަހަރަށް ހުށަހެޅި ފާސްވެފައިވާ ބަޖެޓުގައި ހިމަނާފައި ވާނެ. މިހާތަނަށް ނޭޝަނަލް ޓެންޑާ ތްރޫކޮށް 136 ޕްރޮޖެކްޓެއް އެވޯޑުކޮށްފައި ވާނެ. އޭގެ ޖުމްލަ އަގު 3.8 ބިލިއަން ރުފިޔާއަށް އެބަ އަރާ،" ފިނޭންސް މިނިސްޓަރު ފާހަގަކުރެއްވި އެވެ.\nއޭގެ އިތުރުން މިހާރު ވެސް 43 ރަށެއްގައި 29 މަޝްރޫއު ކުރިއަށްދާ ކަމަށާއި އެ މަޝްރޫއުތަކަށް ފައިސާ ހަމަޖައްސާފައި ވަނީ ޑޮމެސްޓިކް އަދި ފޮރިން ފައިނޭންސިން އިން ކަމަށް މިނިސްޓަރު ވިދާޅުވި އެވެ.\n"އަޅުގަނޑު ފާހަގަކޮށްލަން ބޭނުން އިންޑިއާގެ ސަރުކާރުގެ އެހީގައި ލިބުނު ބަޖެޓު ސަޕޯޓަށް 200 މިލިއަން ޑޮލަރާއި، އޭގެ އިތުރުން ޑޮމެސްޓިކް ފައިނޭންސިން އަށް ގާތްގަނޑަކަށް 300 މިލިއަން ރުފިޔާގެ ޓީބިލް ވިއްކިފައި ވާނެ،" މިނިސްޓަރު ވިދާޅުވި އެވެ.\nއޭގެ އިތުރުން ވެސް މިއަދުގެ މަޖިލީހުގައި މެމްބަރުން ވަނީ ގިނަ މަޝްރޫއުތަކާ ބެހޭ ގޮތުން ފިނޭންސް މިނިސްޓަރާ ސުވާލުކުރައްވާފަ އެވެ.


SunOnline: Unmeedhaki rajje ge fathuruverikan Bulgaria gai ithurah ishthihaaruvun: Minister Shahid\nއުންމީދަކީ ރާއްޖޭގެ ފަތުރުވެރިކަން ބަލްގޭރިއާގައި އިތުރަށް އިޝްތިހާރުވުން: ޝާހިދު\nމުޙައްމަދު ނާއިލް ހަފީޒް 29 Jul 2021, 09:54\nރާއްޖޭގެ ފަތުރުވެރިކަން ބަލްގޭރިއާގައި އިޝްތިހާރުވެ އެ ގައުމުން ރާއްޖެ އަންނަ ފަތުރުވެރިން އިތުރުވެގެން ދާނެކަމަށް އުންމީދު ކުރައްވާކަމަށް ފޮރިން މިނިސްޓަރު އަބްދުﷲ ޝާހިދު ވިދާޅުވެއްޖެއެވެ.\nޝާހިދު މިހެން ވިދާޅުވީ ބަލްގޭރިއާގެ ޓުއަރިޒަމް މިނިސްޓަރު ޑރ. ސްޓެލާ ބަލްޓީވާ އާ މިއަދު ބައްދަލުކުރައްވާ ދެއްކެވި ވާހަކަފުޅުގައެވެ.\nއެގޮތުން މިއަދު ބޭއްވި ބައްދަލުކުރެއްވުމުގައި ދެ ގައުމުގެ މިނިސްޓަރުންވަނީ ރާއްޖެ އާއި ބަލްގޭރިއާ އާއި ދެމެދު އޮތް ގުޅުންތައް އިތުރަށް ރަނގަޅުކޮށް ވަރުގަދަކުރުމާމެދު މަޝްވަރާކޮށްފައެވެ.\nހަމައެއާއެކު ދެ ގައުމުގެ ފަތުރުވެރިކަމުގެ ދާއިރާއިން ލިބެން ހުރި ފުރުސަތުތަކާއި އެ ގައުމުން ރާއްޖެއަށް ފަތުރުވެރިން އަންނާނެހެން އިތުރު ހަރަކާތްތައް ހިންގުމާ ގުޅޭގޮތުން ވެސް މިއަދު ވަނީ މަޝްވަރާކޮށްފައެވެ.\nމީގެ އިތުރުން މި ބައްދަލުވުމުގައި ކޮވިޑް-19 ކޮންޓްރޯލްކުރުމަށް ދެ ގައުމުން ކުރަމުން އަނަ މަސައްކަތްތަކަށްވެސް ވަނީ ވާހަކަފުޅު ދައްކަވާފައެވެ. އަދި މި ޕެންޑަމިކުން އަރައިގަތުމަށް ކަންކަން ކުރުމުގެ މުހިންމުކަމާ ގުޅޭގޮތުންވެސް ދެ ގައުމުގެ މިނިސްޓަރުން ވާހަކަދެއްކެވިއެވެ.\nމިނިސްޓަރު ޝާހިދު ވަނީ ބަލްގޭރިއާގެ ޓުއަރިޒަމް މިނިސްޓަރު ސްޓެލާ ބަލްޓީވާ އަށް ޔޫއެންގެ 76 ވަނަ އާންމު މަޖިލީހުގެ ރައީސް ގެ ހައިސިއްޔަތުން ކުރެއްވުމަށް ނިންމައިފައިވާ ކަންކަމުގެ އެޖެންޑާއާއި އެމަނިކުފާނުގެ ސިޔާސަތުތައްވެސް މި ބައްދަލުވުމުގައި ކިޔައިދެއްވާފައެެވެ.\nމި މަޝްވަރާ ބައްދަލުވުމުގައި ވާހަކަދައްކަވަމުން ސްޓެލާ ބަލްޓީވާ ވިދާޅުވީ އެ ގައުމާއި ރާއްޖެއާ ދެމެދު ފަސޭހައިން ދަތުރުފަތުރު ކުރުމުގެ މަގު ހަމަޖެހިގެން ދިޔުން މުހިންމުކަމަށެވެ. އަދި އެކަންކަން ކުރިޔަށް އޮތްތަނުގައި ފުޅާވެ ފަތުރުވެރިކަމުގެ ދާއިރާއަށް ވެސް ރަނގަޅު ބަދަލެއް އައުމަށް އުންމީދުކުރައްވާކަމަށް ސްޓެލާ ވިދާޅުވިއެވެ.\nމި ބައްދަލުވުމުގައި މިނިސްޓަރު ޝާހިދުގެ އަރިހުގައި ރާއްޖެއިން އިނގިރޭސިވިލާތަށް ކަނޑައަޅުއްވާފައި ހުންނަވާ ސަފީރު ޑރ. ފަރަހަނާޒް ފައިސަލްގެ އިތުރުން ޔޫކޭގައި ހުންނަ ދިވެހި ހައިކޮމިޝަންގެ ތާޑް ސެކްރެޓަރީ މަރިޔަމް އަފްނާންވެސް ވަނީ ބައިވެރިވެވަޑައިގެންފައެވެ.\nޓީޓީއެމް މޯލްޑިވްސް މިއަހަރުގެ ނޮވެމްބަރު މަހު ބާއްވަނީ


Hulhumale rashu markeytun golhithah dhookuran fashaifi – adduLIVE\nހުޅުމާލެ ރަށު މާރުކޭޓުން ގޮޅިތައް ދޫކުރަން ފަށައިފި\nJul 07, 2019, 14:03 މުހައްމަދު އައިމަން\nދިވެހި އުފެއްދުންތައް ވިއްކުމަށް ހުޅުމާލޭގައި ތަރައްޤީކޮށްފައިވާ ރަށު މާރުކޭޓުން ގޮޅިތައް ހިންގުމަށް ގުރުޢަތުން ހޮވުނު ފަރާތްތަކާއެކު އެކަމާއި ގުޅޭ އެއްބަސްވުމުގައި ސޮއިކުރަން ފަށައިފިއެވެ.\nއެޗްޑީސީން ހުޅުމާލޭގައި ތަރައްޤީކޮށްފައިވާ ރަށު މާރުކޭޓުގެ ގޮޅިތައް 42 ފަރާތަކަށް ކުއްޔަށް ދިނުމަށްވަނީ ނިންމާފައެވެ. ރަށު މާރުކޭޓުން ގޮޅި ހޯދުމަށް 871 ފަރާތަކުން ޝައުގުވެރިކަން ފާޅުކުރިއެވެ. އޭގެ ތެރެއިން 29 ފަރާތަކާއި އެކު އެއްބަސްވުމުގައި މިއަދު ވަނީ ސޮއިކޮށްފައެވެ. އަދި މާދަމާ ބާކީ ތިބި 28 ފަރާތާއި އެކު ސޮއިކުރާނެ ކަމަށް އެޗްޑީސީން ބުނެއެވެ. އެޗްޑީސީން ބުނީ އެއްބަސްވުމުގައި ސޮއިކުރާތާ 15 ދުވަސްތެރޭ ގޮޅިތައް ހުޅުވާ ޙިދުމަތްދޭން ފަށަން ޖެހޭނެ ކަމަށެވެ.\nދިވެހި އުފެއްދުންތައް ވިއްކުމަށް ހުޅުމާލޭގައި ތަރައްޤީކޮށްފައިވާ މި މާރުކޭޓުގެ ގޮޅިތައް ކުއްޔަށް ދޫކޮށްފައިވާއިރު މި މާރުކޭޓުގައި ޖުމްލަ 57 ގޮޅި ހިމެނެއެވެ. ގޮޅިތައް ދޫކޮށްފައިވަނީ ދެބަޔަކަށް ބަހާލައިގެންނެވެ. އޭގެ ތެރޭގައި މޭވާ ތަރުކާރީ އަދި ކާބޯތަކެތީގެ އުފެއްދުންތަކަށް ޚާއްސަ 37 ގޮޅިއާއި ރޯމަހުގެ ބާވަތްތައް ވިއްކުމަށް 20 ގޮޅި ހިމެނެއެވެ. މި ގޮޅިތަކުގެ ބޮޑުމިނުގައި 80 އަކަ ފޫޓު ހުރެއެވެ.\nހުޅުމާލެ ފެރީ ޓާރމިނަލް ސަރަޙައްދުގައި ތަރައްޤީކޮށްފައިވާ މި ލޯކަލް މާރުކޭޓަކީ ރާއްޖޭގައި ހައްދާ މޭވާ އާއި ތަރުކާރީގެ ބާވަތްތަކުގެ އިތުރުން ދިވެހިން އުފައްދާ ކާބޯތަކެއްޗާއި ރޯމަހުގެ ބާވަތްތައް އާއްމުނަށް ފަސޭހަކަމާއިއެކު ލިބޭނޭ އިންތިޒާމު ހަމަޖެއްސުމަށްޓަކައި ޤާއިމްކޮށްފައިވާ މާރުކޭޓެކެވެ.


Ukraine Meehaage Maru – Haftha\nTag: Ukraine Meehaage Maru\nޔުކްރެއިން މީހާގެ މަރު: ބަސް ޑްރައިވަރުގެ ލައިސެންސް ހިފަހައްޓައިފި\nހިނގާފައި ދަނިކޮށް އެމްޓީސީސީގެ ބަހަކުން ޖެހި ޔޫކްރެއިންގެ ފަތުރުވެރިޔަކު މަރުވި މައްސަލާގައި އެ ބަސް ދުއްވަން އިން ޑްރައިވަރުގެ ލައިސެންސް ޓްރާންސްޕޯޓް މިނިސްޓްރީން ހިފަހައްޓައިފި އެވެ.\nޓްރާންސްޕޯޓް މިނިސްޓްރީގެ އޮފިޝަލަކު ވިދާޅުވީ، ފަތުރުވެރިޔަކު މަރުވި އެކްސިޑްންޓްގައި ބަސް ދުއްވަން އިން ޑްރައިވަރުގެ ލައިސެންސް ހިފަހައްޓާފައިވަނީ ކޯޓް މަރުހަލާ ނިމެންދެން ވަކި މުއްދަތެއް ނެތް ގޮތަށް ކަމަށެވެ.\nހުޅުމާލޭގައި އަލަށް ހަދާފައިވާ ލޯކަލް މާރުކޭޓުގެ ކަންމަތީގައި ހިނގި އެ އެކްސިޑެންޓުގައި މަރުވީ ޖޮގިން އަށް ނިކުމެ އުޅުނު 31 އަހަރުގެ ޔޫކްރެއިން އަންހެނެކެވެ.\nނިދިފައި އިނދެ ބަސް ދުއްވުމުގެ ސަބަބުން ހިނގި އެކްސިޑެންޓާ ގުޅިގެން ބަސް ޑްރައިވަރު ހައްޔަރުކޮށް ބަންދުގެ މުއްދަތު ވެސް އިތުރުކުރި އެވެ. ނަމަވެސް މިހާރު އޭނާ ވަނީ ދޫކޮށްލައިފަ އެވެ.\nބަސް ޑްރައިވަރުގެ އިތުރުން، މިދިޔަ ހަފްތާގައި މާލޭގައި ހިނގި އެކްސިޑެންޓްތަކާ ގުޅިގެން 12 މީހެއްގެ ލައިސަންސް ހިފަހައްޓާފައިވާ ކަމަށް ފުލުހުން ވަނީ ބުނެފަ އެވެ.\nފުލުހުން އާންމުކޮށްފައިވާ ޓްރެފިކް ޑިޕާޓްމެންޓުގެ ތަފާސްހިސާބުތަކުން ފެންނަ ގޮތުން، މާލޭ ސަރަހައްދުގައި މިދިޔަ ހަފްތާގައި ވަނީ 54 އެކްސިޑެންޓް ހިނގާފަ އެވެ. އެ އެކްސިޑެންޓުތަކާ ގުޅިގެން 12 މީހެއްގެ ލައިސެންސް ހިފަހައްޓާފައިވާކަމަށްވެސް ފުލުހުންގެ ހިސާބުތަކުން ދައްކަ އެވެ.\nAuthor މުޙައްމަދު އަންވަރުPosted on May 19, 2019 May 19, 2019 Categories ޚަބަރުTags Fuluhun, MTCC bus, Transport Ministry, Ukraine Meehaage MaruLeaveacomment on ޔުކްރެއިން މީހާގެ މަރު: ބަސް ޑްރައިވަރުގެ ލައިސެންސް ހިފަހައްޓައިފި


Ehmaabandu9Kudhin Ge Manma Dharinnai Eku Aailaa Kairi Ah - Vaguthu\nމީގެ ފަސްމަސް ދުވަސް ކުރިން އެއްމާބަނޑު ނުވަކުދިން ލިބުނު މާލީގެ އަންހެނެއް ކަމަށްވާ ހަލީމާ ސިސީ ދަރިންނާއިއެކު އާއިލާ އާއި ބައްދަލުކުރަން ތައްޔާރުވެއްޖެއެވެ.\nމާލީގައި އެކަށީގެންވާ ސިއްހީ ފަރުވާއެއް ލިބެން ނެތުމުން ހަލީމާ ވިހަން ދިޔައީ މޮރޮކޯއަށެވެ. މޮރޮކޯގެ ހޮސްޕިޓަލެއްގައި ހަލީމާ ވިހައިގެން ފާއިތުވި ފަސް މަސް ދުވަހު ހޮސްޕިޓަލްގައި ތިބެން ޖެހުނީ އޭނާ ވިހެއީ ދުވަސް ނުފުރައި ކަމަށް ވުމުންނެވެ. ނަމަވެސް މިހާރު ހުރިހާ ކުދިންގެ ސިއްހަތު ވެސް ރަނގަޅުވެ ހޮސްޕިޓަލުން ވަނީ ދޫކޮށްލާފައެވެ.\nހަލީމާ މިހާރު ވެފައި ވަނީ ދުނިޔޭގައި އެއްމާބަނޑު އެންމެ ގިނަ ކުދިން ވިހެއުމުގެ ރެކޯޑް އޮތް މީހާއަށެވެ. މީގެ ކުރިން އެރެކޯޑް އޮންނަނީ 2009 ވަނަ އަހަރު އަށް ކުދިން ވިހޭ މޮރޮކޯ އަންހެނެއްގެ އަތުގައެވެ.\nހަލީމާ "މެއިލް އޮންލައިނަށް" މައުލޫމާތު ދެމުން ބުނީ އޭނާ އަށް ނުވަ ކުދިން ލިބުމަކީ އަޖައިބު ކުރުވަނިވި ކަމެއް ކަމަށާއި، އެހުރިހާ ކުދިން ސިއްހަތު ރަނގަޅު ކުދިންތަކެއްގެ ގޮތުގައި ބޮޑުވަމުން އަންނަ މަންޒަރުން އާއިލާއަށް އުފާވެރިކަން ލިބިފައިވާ ކަމަށެވެ.\nހަލީމާ އާއި އޭނާގެ ފިރިމީހާ އަދި މޮރޮކޯގައި މަޑުކޮށްގެން ތިބީ ހުރިހާ ކުދިން ހޮސްޕިޓަލުން ދޫކޮށްލި ނަމަވެސް އަދިވެސް ދޭތެރެ ދޭތެރެއިން ކުދިންގެ ބައެއް ޓެސްޓްތައް ހަދަން ޖެހޭތީއެވެ. ނަމަވެސް ވަރަށް އަވަހަށް އެޓެސްޓްތައް ވެސް ނިމި ހުރިހާ ކުދިން އެއްކޮށް ހޮސްޕިޓަލުން ދޫކޮށްލާނެއެވެ.\nހުރިހާ ކުދިން ވެސް އުފަންވިއިރު އެވްރެޖްކޮށް ކޮންމެ ކުއްޖެއްގެ ބަރުދަނުގައި ވެސް ހުރީ 500 ގްރާމެވެ. ނަމަވެސް މިހާރު ކުދިންގެ ބަރުދަން އިތުރުވަމުން އައި ކިލޯއަކަށްވުރެ ބަރުވެއްޖެއެވެ.\nހަލީމާ އަށް ލިބިފައި ވަނީ ހަތަރު ފިރިހެން ކުދިންނާއި ފަސް އަންހެން ކުދިންނެވެ. އޭނާ އަށް ލިބުނު ފިރިހެން ކުދިންނަކީ އުމަރު، އެލާދުޖީ، ބާހް، މުހައްމަދުއެވެ. އަންހެން ކުދިންނަކީ އާދަމާ، އޮމޯއޫ، ހައްވާ، ހަދީޖާ އަދި ފާތިމާއެވެ.\nއޮކްޓޯބަރ 23, 2021 09:50


94.5 އިންސައްތަ ކާމިޔާބު ކޮވިޑް ވެކްސިންއެއް\nNovember 16, 2020 20:46:16\nއެމެރިކާގެ ބަޔޯޓެކް ކުންފުންޏެއް ކަމަށްވާ މޮޑާނާ އިން އުފެއްދި ކޮވިޑް ވެކްސިން 94.5 އިންސައްތަ ކާމިޔާބު ކަމަށް އެ ކުންފުނިން ބުނެފިއެވެ. މިކަން އެ ކުންފުނިން ހާމަ މިކުރީ އެމެރިކާ އަދި ޔޫރަޕުގައި ކޮވިޑް ފެތުރެމުންދާ މިންވަރު ވަރަށް ބޮޑު ތަނުން އިތުރަމުންދާ ދަނޑިވަޅެއްގައެވެ.\nއެ ކުންފުނިން އުފައްދަން މަސައްކަތްކުރަމުންދާ ވެކްސިން މިވަގުތު ވެސް އޮތީ ފޭސް3ޓްރަޔަލްތަކުގައެވެ. މިދިޔަ ހަފްތާގެ ތެރޭގައި ވެކްސިން އުފެއްދުމަށް މަސައްކަތްކުރަމުން އަންނަ ފައިޒަރ އިން ވަނީ އެ ކުންފުނިން ޖަރުމަނުގެ ބަޔޯންޓެކްއާއެކު އުފައްދަމުންދާ ވެކްސިން 90 އިންސައްތަ ކާމިޔާބުކަމަށެވެ.\nއެ ކުންފުނީގެ ސީއީއޯ ވިދާޅުވީ މިއީ ވެކްސިން އުފެއްދުމަށް ކުރަމުންދާ މަސައްކަތުގައި ފާހަގަކޮށްލެވޭ ފަދަ ކާމިޔާބެއް ކަމަށެވެ. އަދި މި ވެކްސިންއިން ކޮވިޑް ވައިރަސް ނައްތާލެވޭނެކަން ފޭސް3ގެ ޓްރަޔަލްތަކާއެކު ހާމަވެގެން ގޮސްފި ކަމަށް އެ ކުންފުނީގެ ސީއީއޯ ވިދާޅުވިއެވެ.\nކުރިޔަށް އޮތް ދުވަސްތަކުގައި ފައިޒަަރ އަދި މޮޑާނާގެ ވެކްސިންތަކަށް އިމަރޖެންސީ ހުއްދަ އެމެރިކާގެ ފުޑް އެންޑް ޑްރަގް އޮތޯރިޓީއިން ދޫކުރާނެ ކަމަށް ބެލެވެއެވެ. ހުއްދަ ދޫކުރިނަމަވެސް މިއަހަރު ނިމުމާ ހަމަޔަށް ވެކްސިން ދޫކުރަމުންދާނީ ކޮންޓްރޯލް ކޮށްގެންނެވެ.


34 aharu kureege massalaehgai Sihdhoo jalah\nސިއްދޫ އާއި ކަޕިލް ޝަރުމާ\n"ދަ ކަޕިލް ޝަރުމާ ޝޯ" ގައި ޖަޖެއްގެ ގޮތުގައި ގިނަ އަހަރު ތަކަކު ބައިވެރިވީ އިންޑިއާގެ ކުރީގެ މަޝްހޫރު ކްރިކެޓް ކުޅުންތެރިޔާ އަދި ޕޮލިޓީޝަން ނަވްޖޯތު ސިންގް ސިއްދޫ މިހާރު ހުރީ އިންޑިއާގެ ޖަލެއްގަ އެވެ. މީގެ ދެ ދުވަސް ކުރިން އޭނާ ޖަލަށް ލާފައި ވަނީ 30 ވަރަކަށް އަހަރު ކުރިން 1988 ގައި މަގުމަތީގައި ސިއްދޫ އާއި އޭނާގެ އެކުވެރިޔަކާއި މަގުމަތިން ހިނގާފައި ދިޔަ ބަޔަކާ ދެމެދު ހިނގި ހަމަނުޖެހުންތަކެއްގައި ސިދޫ އަނިޔާ ކުރުމުގެ ސަބަބުން މީހަކު މަރުވެގެންނެވެ.\nސިއްދޫ އާއި އެކުވެރިޔާ ދުއްވި ވެހިކަލް އެ ދުވަހު ބާއްވާފައި އޮތީ ކާރޫބާރޫބޮޑު މަގެއްގެ މެދުގަ އެވެ. އެހެންވެ އެ މަގުން ވެހިކަލްތަކަށް ދަތުރު ނުކުރެވިގެން މީހުންތައް ރުޅިގަދަވި އެވެ. އަދި އެހެންލާފައި ފައިމަގުގައި ބެންކަށް ދާން ދިޔަ ތިން މީހަކު އައިސް ސިއްދޫމެން ކައިރީ ވެހިކަލް ދުރަށް ލާން އެދުނެވެ. އަދި ސިއްދޫ ވެހިކަލް ދުރަށް ލާށް އެއްބަސްނުވެ އެ ދެބައިމީހުންގެ މެދުގައި ހޫނު ޒުވާބެއް ފެށި ގަޔަށް ބޮލަށް އަރައި ތަޅާފޮޅަން ފެށީ އެވެ. އެންމެފަހުން ސިއްދޫ މީހެއްގެ ޖަލުގައި ޖެހިޖެހީނުން އެމީހާ ބިންމައްޗަށް ވެއްޓުނެވެ. އަދި ހޮސްޕިޓަލަށް ގެންގޮސް ފަރުވާ ދެނިކޮށް އެމީހާ ވަނީ މަރުވެފަ އެވެ.\nއޭރުއްސުރެ މި މައްސަލަ ކޯޓުގައި ހިނގަމުންގޮސް އިންޑިއާގެ ސުޕްރީމް ކޯޓުން މިދިޔަ ބުރާސްފަތި ދުވަހު ވަނީ ސިއްދޫ އެއް އަހަރަށް ޖަލަށް ލާން ހުކުމް ކޮށްފަ އެވެ.\nމި ހުކުމާއެކު ސިއްދޫ އަށް ޖަލަށް ދާން ޖެހުނީ އެވެ. ސިއްދޫ ޖަލުގައި ހޭދަކުރި ފުރަތަމަ ރޭ އެއްވެސް އެއްޗެއް ނުކާ ކަމަށް ވެއެވެ. އަދި އޭނާއަކީ ވަރަށް ގިނަ ބަލިތައް ހުންނަ މީހަކަށް ވާތީ ޚާއްސަ ކެއުންތައް އޭނާއަށް ޖަލުގައި ކެވޭނެ ގޮތް ހަދައި ދިނުމަށް ސިއްދޫގެ ވަކީލުން ވަނީ ކަމާ ބެހޭ ފަރާތްތަކުގައި އެދިފަ އެވެ.\nއެހެންވެ ހައްޔަރުކުރި ފަހުން ސިއްދޫ ހޮސްޕިޓަލަށް ގެންގޮސް ޑޮކްޓަރަށް ދައްކައި އޭނާގެ ސިއްހަތާ ގުޅޭ ޑިއެޓް ޕްލޭނެއް ހަދައި އެ ޕްލޭނާ އެއްގޮތަށް އޭނާއަށް ކެއުން ފޯރުކޮށްދޭން ޖަލުން ވަނީ އެއްބަސްވެފަ އެވެ.\nއިންޑިއާ ކުށްކުރުން ކަޕިލް ޝަރުމާ + ކަޕިލް ޝަރުމާ ޝޯ


200 Varakah Aharu Fahun Greece Ge Athens Gai Miskitheh Hulhuvaifi - Vaguthu\n1 އަހަރު ކުރިން ( ނޮވެމްބަރު 7, 2020 )\nގްރީސްގެ ވެރިރަށް އެތެންސްގައި މިސްކިތެއް ނުހުންނަތާ ގާތްގަނޑަކަށް 200 ވަރަކަށް އަހަރު ފަހުން އެ ސިޓީގައި މިސްކިތެއް ހުޅުވައި އިއްޔެގެ ހުކުރު ނަމާދު ކޮށްފިއެވެ.\n1833 ވަނަ އަހަރަށް ފަހު އިއްޔެ ފުރަތަމަ ފަހަރަށް ގްރީސްގެ އެތެންސްގެ މިސްކިތެއްގައި ހުކުރު ކުރުން އެގައުމުގައި ދިރިއުޅޭ މުސްލިމުން އަންނަނީ ވަރަށް އުފަލާއިއެކު ފާހަގަ ކުރަމުންނެވެ.\nގްރީސްގެ އެތެންސް އަކީ މުސްލިމުން ގިނަ ސިޓީއެކެވެ. ގްރީސްގެ މުސްލިމް އެސޯސިއޭޝަނުން ބުނާ ގޮތުގައި އެތެންސްގައި ބައި މިލިއަނެއްހާ މުސްލިމުން ދިރިއުޅެމުން އަންނަ ކަމަށާއި ނަމަވެސް އެތެންސްގައި ހުޅުވި މިސްކިތަކީ 300 ފިރިހެނުންނާއި 50 ފިރިހެނުންގެ ޖާގައިގެ މިސްކިތެއް ކަމަށެވެ.\nމުސްލިމް އެސޯސިއޭޝަންގެ އޮފިޝަލެއް ކަމަށްވާ އަނާ މީޑިއާ އަށް މައުލޫމާތު ދެމުން ވިދާޅުވީ މިސްކިތުގެ ޖާގަ ކުޑަވުމުގެ ސަބަބުން ގިނަ ބަޔަކަށް މިސްކިތް ބޭނުން ކުރުމުގެ ފުރުސަތު ނެތް ނަމަވެސް މިއީ ފެށުމެއް ކަމަށް ދެކެވަޑައިގަންނަވާ ކަމަށެވެ. އެހެންކަމުން ކުރިއަށް އޮތްތަނުގައި އެތެންސްގައި ބޮޑު މިސްކިތެއް ބިނާ ކުރެވިގެން ދާނެ ކަމަށް އުއްމީދު ކުރައްވާ ކަމަށް އޭނާ ވިދާޅުވިއެވެ.\nއެތެންސްގައި މިސްކިތެއް ހުޅުވީ އެގައުމުގެ ސަރުކާރުގެ ޚަރަދުގައެވެ.\nގްރީސް އަކީ އިސްލާމީ ހަޟާރަތާއި ވަރަށް ބޮޑަށް ގުޅިފައި އޮތް ގައުމެކެވެ. ކުރިން ގްރީސްގެ މީހުންނަށް މުހާތަބު ކުރާނީ ޔޫނާނީންގެ ނަމުންނެވެ. އުސްމާނީ ހިލާފަތުގެ ދަށުން މިނިވަންވެ ގްރީސް އިން ވަކި ދައުލަތެއް ގާއިމު ކުރީ 1830 ވަނަ އަހަރު އެވެ. އޭގެ ފަހުން ގްރީސްގައި ގާއިމުވި ރަސްކަމުން ވަނީ 1833 ވަނަ އަހަރު އެތެންސްގެ މިސްކިތްތައް ތަޅާލާފައެވެ.\nގްރީސްގެ އެތެންސްގައި މިސްކިތެއް ބިނާ ކުރުމުގެ ވާހަކަތައް 1890 ވަނަ އަހަރުން ފެށިގެން އަންނަނީ ދެކެވެމުންނެވެ. ނަމަވެސް ގުރީސްގައި ދިރުއުޅޭ ނަޞާރާ އޯތޮޑޮކްސުންނާއި ނެޝަނަލިސްޓުންގެ ދެކޮޅު ހެދުންތަކުގެ ސަބަބުން އެތެންސްގައި މިސްކިތެއް ބިނާ ކުރުމުގެ މަސައްކަތައް އޮތީ ހުރަސް އެޅިފައެވެ.\nއެތެންސްގައި މިސްކިތެއް ބިނާ ކުރުމަށް މުސްލިމުން ތަކުރާރުކޮށް ގޮވާލަމުން ދިއުމުގެ ސަބަބުން 2016 ވަނަ އަހަރު ގްރީސްގެ ޤާނޫނު ހަދާ މަޖިލީހުން ވަނީ އެތެންސްގައި މިސްކިތެއް ބިނާ ކުރުމަށް ފާސްކޮށްފައެވެ.\nގްރީސްގެ އެތެންސްގައި މިހާރު ގިނަ އަދަދެއްގެ ބަންގްލަދޭޝް މީހުންނާއި ޕާކިސްތާން އަދި ސީރިއާ މީހުން ވެސް ދިރިއުޅެއެވެ. ގްރީސް އަކީ މެދުއިރުމައްޗާއި ޔޫރަޕް ގުޅޭ ސަރަހައްދުގައި އޮންނަ ގައުމެކެވެ.\nގްރީސްގެ ބޮޑުވަޒީރާ ދެން ވާހަކަ ނުދައްކާނަން - އުރުދުޣާން\nފައިން ޖަހައި ބުޅަލެއް މޫދަށް ވައްޓާލި މީހަކު ހައްޔަރުކޮށްފި\nއިންޑިއާގެ މުސްލިމުންނަށް ދެމުންދާ ލާއިންސާނީ އަމަލުތައް ރާއްޖެއިން ކުށްވެރިކުރަން ގޮވާލައިފި\nނޮވެމްބަރު 7, 2020 13:00\nނޮވެމްބަރު 7, 2020 13:30\nއޮރތޮޑޮކްސް ނަޞާރާއިންނަކީ ކެތަލިކުންނާއި ޚިލާފަށް މުސްލިމުންނާއި އެއްގޮތް ކަންތައްތަކެއް ގެންގުޅޭ ބައެއް\nނޮވެމްބަރު 8, 2020 08:54\nއަލްޙަމްދު ލިﷲ، ކޮންފަދަ އުފާވެރި ޚަބަރެއްތޯއެވެ. މާތްﷲ ގެ ގެކޮޅެވެ. މިފަދަ ގެކޮޅެއް މިޖީލުގެ މުސްލިމުންނަށް ގުރީސް ގައިޮ އަލަށް ހުޅުވުނުކަން އެއީ އަހަރެމެން މުސްލިމުން ކޮޅުނެތްހާ ކޮޅަށް އުފާކުރަންޖެހޭ ކަމެކެވެ. އެހެން ކަމުން ގުރީސްގެ ސަރުކާރަށް ޝުކުރު ދަންނަވަމެވެ. މާތްﷲ މުސްލިމުންނަށް އަބަދުވެސް ނަޞްރާ ކާމިޔާބު މިންވަރުކުރައްވާށި!


މަރިޔަމް ހަސަން 21 ސެޕްޓެމްބަރު 2020 19:56\nމިމަހު6ވަނަ ދުވަހު ފާސްކުރި އެންޓި-ކޮރަޕްޝަން ކޮމިޝަނުގެ ގާނޫނު (ގާނޫނު ނަންބަރު: 13/2008) އަށް އެއްވަނަ އިސްލާހު ގެނައުމުގެ ބިލު ރައީސުލްޖުމްހޫރިއްޔާ އިބްރާހީމް މުހައްމަދު ސޯލިހު ތަސްދީގު ކުރައްވައިފިއެވެ.\nމި އިސްލާހުގައި ކޮމިޝަނުގެ ރައީސާއި އަދި މެންބަރުން ވެސް މިނިވަން ކަމާއިއެކު ނުފޫޒުން އެއްކިބާވެތިބެ މަސައްކަތްކުރުމަށް ބާރުއަޅާ މާއްދާތައް ހިމަނާފައިވެއެވެ. ހަމަ އެހެންމެ، ކޮމިޝަނުގެ މެންބަރުންގެ މަގާމުގެ ވާޖިބުތައް އަދާކުރުމުގައި ކޮމިޝަނުގެ ޖަމާއީ ސުލޫކު އަދި ކޮމިޝަނުގެ މެންބަރުންގެ ހައިސިއްޔަތާއި ފަރުދީ ހައިސިއްޔަތުން މެންބަރުން ހިފަހައްޓަންޖެހޭ ޒާތީ ސުލޫކު މި އިސްލާހުގައި ބަޔާންކޮށްފައިވެއެވެ.\nމީގެ އިތުރުން، ކޮމިޝަނުގެ މެންބަރުން އިތުރު ވަޒީފާ އަދާނުކުރުމާއި، އަދި މަސްލަހަތު ފުށުއަރާ މައްސަލަތަކުން ދުރުހެލިވުމަށް ބާރުއަޅާ މާއްދާތައް ބިލުގައި ހިމަނާފައިވެއެވެ.\nރައީސުލްޖުމްހޫރިއްޔާ މި ބިލު ތަސްދީގު ކުރެއްވުމާއި ގުޅިގެން އެންޓި-ކޮރަޕްޝަން ކޮމިޝަނުގެ ގާނޫނަށް އެއްވަނަ އިސްލާހު ގެނައުމުގެ ގާނޫނު މިއަދު ވަނީ ދިވެހި ސަރުކާރުގެ ގެޒެޓުގައި ޝާއިއު ކުރައްވާފައެވެ. މިއާއެކު މި ގާނޫނަށް އަމަލުކުރަން ފަށާނެއެވެ.\nރައީސް ސޯލިހު އެންޓި ކޮރަޕްޝަން ކޮމިޝަން\nFebruary 16, 2020 12:04:47\nޝައުނާއަށް ތުހުމަތު ކުރެވޭ ކޮރަޕްޝަންގެ ބޮޑު މައްސަލައެއް އޭސީސީއަށް!\nމިސަރުކާރުގައި ކޮރަޕްޝަން މިދަނީ އެކްސެލެރޭޓް ވަމުންނޭ ފޯރމިއުލާ ވަން ޓްރެކްގައި ސްޕޯރޓްސް ކާރު ރޭހުގައި އެކްސެލެރޭޓް ވަމުންދާ ސްޕީޑް ގައި ސަރުކާރުގެ މިނިސްޓްރީ ތަކުން ކޮވިޑް އައުމުން ވެންޓިލޭޓަރުން ކައްވާލީ 34 މިލިއަން ރުފިޔާއޭ ދެން އެންޑީއެމްއޭ ހަކުރު ކިލޯ އެއް ގަތީ 1500 ރުފިޔާ އަށޭ ދެން ފެނަކައިން އިންޑިއާގެ އެމްއެމްއެކްސްޕޯރޓާއި ގުޅިގެން އެތަން ދަވާލަނީއޭ އައިނޯ ތަމެން ގެ ވެރިކަން އިޒް ނޯ ޑޭމް ގުޑް ފޯރ އަވަރ ކަންޓްރީ އިޓްސް ޑޭންޖުރެސް ޑޭންޖުރެސް ޑޭންޖުރެސް ހޯއް ހޯއް ހޯއް އާއް އާއް އާއް ތަމެންގެ ވެރިކަން އިޒް ނޯ ޑޭމް ގުޑް ފޯރ އަވަރ ކަންޓްރީ ހޯއް ހޯއް ހޯއް ތަމެންގެ ވެރިކަން އިޒް ޑޭންޖުރެސް ޑޭންޖުރެސް ޑޭންޖުރެސް ޑޭންޖުރެސް ޑޭންޖުރެސް....


Noorul-islam.NET :: ސުންނަތަކީ ކޮބާ؟\nCategory » ދީނީ ލިޔުން\nތާރީޚް: 14 ފެބްރުއަރީ 2011\nލިޔުއްވީ : ޢަބްދުލްހާދީ ޙުސައިން (ޑެޕިޔުޓީ އެޑިޓަރ)\nﷲ ސުބުޙާނަހޫ ވަތަޢާލާ އަޅުގަނޑުމެން އުޅުމަށް ދައްކަވާދެއްވާފައިވާ މަގަކީ މާތްވެގެންވާ އިސްލާމްދީނެވެ. މިދީން ބިނާވެފައިވަނީ މައިގަނޑު ދެ މަސްދަރެއްގެ މައްޗަށެވެ. އެއީ ﷲ ގެ ކަލާމްފުޅުކަމުގައިވާ ކީރިތިޤުރުއާނާއި އެކަލާނގެ ނަބިއްޔާ މުޙައްމަދު ޞައްލަﷲ އަލައިހި ވަސައްލަމުގެ އަގުމާއިވި ސުންނަތެވެ. މި މައިގަނޑު ދެ މަސްދަރުގެ މައްޗަށް އިސްލާމީ ޝަރީޢަތް ބިނާވެގެންވާއިރު، ޝަހާދަތުގެ ދެ ކަލިމަ ވަކިނުވާނޭފަދައިން ކީރިތި ޤުރުއާނާއި ނަބިއްޔާ ޞައްލަﷲ އަލައަހި ވަސައްލަމުގެ ސުންނަތް ވަކިނުވާނޭކަން ހަނދާނުގައި ބަހައްޓަން ޖެހޭނެއެވެ.<?xml:namespace prefix = o ns = "urn:schemas-microsoft-com:office:office" />\nއާދެ! ސުންނަތޭ ބުނުމުން ވަރަށް ގިނަބަޔަކަށް މީގެ ހަޤީޤީ މާނަ އޮޅިފައިވާތީވެ މިކަމާ ގުޅޭ ގޮތުން ކޮންމެވެސް އެއްޗެއް ލިޔެލަން ގަސްދުކުޅަ ހިނދު މާތްﷲގެ ކިބައިން ވާތްގަށްއެދި ފަށަމެވެ.\nސުންނަތަކީ ﷲ ސުބުޙާނަހޫ ވަތަޢާލާގެ ރަސޫލާ މުޙައްމަދު ޞައްލަﷲ އަލައިހި ވަސައްލަމުގެ އެންމެހައި ބަސްފުޅުތަކާއި އެކަލޭގެފާނުގެ އެންމެހައި ޢަމަލު ފުޅުތަކާއި އެކަލޭގެފާނުގެ ކުރިފުޅުމަތީގައި ކަމެއްހިނގައި އެކަމާމެދު އެކަލޭގެފާނު އިންކާރު ނުކުރެއްވި ނުވަތަ ރުއްސަވާކަން ފާޅުކުރެއްވި ކޮންމެ ކަމެކެވެ. މީގެތެރޭގައި އެކަލޭގެފާނުގެ މުޅި ހަޔާތް ހިމެނިގެންވެއެވެ. ކީރިތިޤުރުއާނުގައި އައިސްފައިވާ އެންމެހައި އިރުޝާދުތައް މީގައި ހިމެނިގެންވެއެވެ. އެހެންވެ ޢާއިޝާ ރަޟިޔައްﷲ އަންހާގެ ކިބައިން ވާރިދުވެގެން އައިސްފައިވެއެވެ. އެކަމަނާ ވިދާޅުވަނީ: "كَانَ خُلْقُهُ القُرْآن" މާނައީ: "ނަބިއްޔާ ޞައްލަﷲ އަލައިހި ވަސައްލަމުގެ އަޚްލާޤަކީ ޤުރުއާނެވެ." އެބަހީ: ޤުރުއާނުގައިވާ އެންމެހައި ކަންތައްތައް އެކަލޭގެފާނުވަނީ އަމަލީ ގޮތުން އުނގަންނަވައިދެއްވާފައެވެ.\nނަމަވެސް ބައެއް މުސްލިމުންނަށް މީގެ ޙަޤީޤަތް އޮޅިފައިވެއެވެ. އާދެ ބައެއްފަހަރަށް އަޅުގަނޑުމެންނަށް އިވިފައިވޭ ސުންނަތަކީ އެކަމެއްކުރުމުން ޘަވާބު ލިބޭ އަދި ނުކޮށް ދޫކޮށްލިޔަސް ޢަޛާބު ނުލިބޭ ކަންތައްތަކެވެ. މިހެން ބުނެ ރަސޫލުﷲ ޞައްލަﷲ އަލައިހި ވަސައްލަމުގެ އަރިހުން ވާރިދުވެފައިވާ ކަންތަތަކާމެދު ފަރުވާ ކުޑަރެވޭފަހަރު އެބައާދެއެވެ. ޙަޤީޤަތަކީ ދެންމެ އަޅުގަނޑު މިދެންނެވި ކަނތައްތަކުގެ ވާހަކައަކީ ސުންނަތް ކަންތައްތަކުގެ ވާހަކައެވެ. އާދެ މިއީ އިސްލާމީ ޝަރީޢަތުގައި އައިސްފައިވާ ފަސް ޙުކުމުގެ ތެރެއިން ޙުކުމެކެވެ. ފިޤުޙު ޢީލްމުވެރިން އެއަށްކިޔަނީ ޝަރުޢީ ހުކުމްތަކެވެ. އެއީ ވާޖިބު ކަންތައްތަކާއި، ޙަރާމް ކަންތައްތަކާއި، ސުންނަތް ކަންތައްތައްކާއި، މަކުރޫޙަކަންތައްތަކާއި އަދި ހުއްދަ ކަންތައްތަކެވެ. ވާޖިބަކީ އެކަމެއްކުރުމުން ޘަވާބު ލިބޭ އަދި ނުކޮށް ދޫކޮށްލައިފިނަމަ ޢަޛާބު ލިބުން ޙައްޤުވާ ކަންތައްތަކެވެ. ޙަރާމް ކަންތައްތަކަކީ އެކަމެއް ދޫކޮށްލުމުން ޘަވާބު ލިބޭ އަދި ކުރުމުން ޢަޛާބު ލިބުން ޙައްޤުވާ ކަންތައްތަކެވެ. ސުންނަތް ކަންތައްތަކަކީ އެކަމެއް ކުރުމުން ޘަވާބު ލިބޭ އަދި ނުކޮށް ދޫކުލޮށްމުން ޢަޛާބު ނުލިބޭ ކަންތައްތަކެވެ. މަކުރޫހަ ކަންތައްތަކަކީ ކުރުމުން ޢަޛާބު ނުލިބޭ އަދި ނުކޮށް ދޫކޮށްލާފިއްޔާ ޘަވާބު ލިބޭ ކަންތައްތަކެވެ. ހުއްދަ ކަންތައްތަކަކީ ކުރުމާއި ނުކުރުން ހަމަހަމަ ކަންތައްތަކެވެ. އާދެ މިއީ ފިޤުހުވެރިންގެ އިޞްތިލާޙުގައި އައިސްފައިވާ ޝަރުޢީ ފަސް ޙުކުމެވެ. އެގޮތުން މީގެތެރެއިން އެއްބަޔަކަށް ކިޔާނަމަކީ ސުންނަތް ކަންތައްތަކެވެ. އަދި ބައެއްފަހަރަށް ޢިލްމުވެރިން ސުންނަތް މިބަސް ބިދުޢަ ގެ އިދިކޮޅު މާނައިގައިވެސް ބޭނުންކުރެއެވެ. މިސާލަކަށް މިވެނި ކަމެއްކުރުމަކީ ސުންނަތް ކަމެކޭ، މިވަނަ ކަމެއްކުރުމަކީ ބިދުޢައެކޭ، ސުންނަތާ ޚިލާފު ކަމެކޭ، މިމާނައިގަވެސް ބޭނުން ކުރެއެވެ.\nއެހެންނަމަވެސް އިސްލާމީ ޝަރީޢަތުގެ މަޞްދަރެއްގެ ގޮތުން ސުންނަތް މި ބަސް ބޭނުންކުރާކަމުގައިވާނަމަ މާނައަކީ ރަސޫލުﷲ ޞައްލަﷲ އަލައިހި ވަސައްލަމުގެ މުޅި ހަޔާތްޕުޅު އޭގައި ޝާމިލުވެގެންވުމެވެ. އެކަލޭގެފާނުގެ އެންމެހައި ބަސްފުޅުތައް އެކަލޭގެފާނުގެ އެންމެހާ ޢަމަލުފުލުތައް މިގައި ޝާމިލުވެގެންވެއެވެ. އެހެންކަމުން އަޅުގަނޑުމެން މި ދެމާނަ އެއްވެސް ޙާލެއްގައި އޮޅުވާލައިގެން ނުވާނެއެވެ! ސުންނަތް ކަންތައްތަކާއި ސުންނަތާއި މި ދެ މާނަ އޮޅުވާލައިގެންނުވާނެއެވެ. ސުންނަތް ކަންތައްތަކަކީ އިސްވެބަޔާން ކުރި ފަދައިން އެކަމެއް ކުރުމުން ޘަވާބު ލިބޭ އަދި ނުކޮށް ދޫކޮށްލުމުން ޢަޛާބު ނުލިބޭ ކަންތައްތަކެވެ. ނަމަވެސް ރަސޫލުﷲ ޞައްލަﷲ އަލައިހި ވަސައްލަމުގެ ސުންނަތޭ ބުނުމުން އޭގެތެރޭގައި ވާޖިބު ކަންތައްތަކާއި އަދި ހަމަ އެހެންމެ ސުންނަތް ކަންތައްތައްވެސް ހިމެނިގެންވެއެވެ. މާތްﷲ ސުބުހާނުހޫ ވަތަޢަލާ ކީރިތި ޤުރުއާނުގައި އަޅުގަނޑުމެންނަށް އިރުޝާދު ދެއްވާފައިވަނީ މާތް ރަސޫލާ މުޙައްމަދު ޞައްލަﷲ އަލައިހި ވަސައްލަމް ނަމޫނާއެއްކަމުގައި ބެލުމަށެވެ. ( لَّقَدْ كَانَ لَكُمْ فِي رَسُولِ اللَّهِ أُسْوَةٌ حَسَنَةٌ لِّمَن كَانَ يَرْجُو اللَّهَ وَالْيَوْمَ الْآخِرَ وَذَكَرَ اللَّهَ كَثِيرًا ) الأحزاب: 21 މާނައީ: " ﷲގެ ރަސޫލާގައި ތިޔަބައިމީހުންނަށްވާ ރީތި ނަމޫނާއެއް ވެއެވެ. އެއީ ﷲގެ ޙަޟުރަތުން ދަރުމައާއި އާޚިރަތްދުވަހުގެ ޘަވާބަށް އެދޭ އަދި ގިނަގިނައިން ﷲ ހަނދުމަކުރާ ބަޔަކަށެވެ."\nއާދެ! ﷲ ސުބުޙާނަހޫ ވަތަޢާލާ މުޙައްމަދު ޞައްލަﷲ ޢަލައިހި ވަސައްލަމްގެ މައްޗަށް ކީރިތ ޤުރުއާން ބާއްވާލައްވައި އެ ޤުރުއާނުގައި ވާ އެއްޗެއް މީސްތަކުންނަށް ބަޔާން ކޮށްދެއްވުމުގެ މަސްޢޫލިއްޔަތު އެކަލޭގެފާނުގެ އިސްތަށިފުޅުގައިވަނީ އަޅުއްވާފައެވެ. އެކަލޭގެފާނު ވަނީ މި މަސްޢޫލިއްޔަތު އެންމެ ފުރިހަމަ ގޮތުގައި އަދާކުރައްވާފައެވެ. މާތްﷲ ވަޙި ކުރައްވާފައިވެއެވެ. ( وَأَنزَلْنَا إِلَيْكَ الذِّكْرَ لِتُبَيِّنَ لِلنَّاسِ مَا نُزِّلَ إِلَيْهِمْ ) النحل:44 މާނައީ: "ކަލޭގެފާނުގެ މައްޗަށް މިޤުރުއާން ބާއްވާލެއްވީ މީގައިވާ އެއްޗެއް ކަލޭގެފާނު މީސްތަކުންނަށް ބަޔާންކޮށްދެއްވުމަށެވެ."\nއެކަލޭގެފާނު ޙައްޖަތުލް ވަދާޢުގައި ޢަރަފާތުގައި ހުންނަވައިގެން އެންމެހާ މީސްތަކުންނާއި މުޚާޠަބު ކުރައްވާ ޙަދީޘް ކުރެއްވިއެވެ. "أَلا هَلْ بَلَّغْتَ اَلَّلهُمَّ فَاشْهَدْ", މާނައީ:" ތިމަން ކަލޭގެފާނު މި ދީން ތިޔަބައި މީހުންނަށް ފޯރުކޮށްދެއްވައިފީމުހެއްޔެވެ؟" މީސްތަކުން އާދޭހޭ ދެންނެވުން އެކަލޭގެފާނު ޙަދީޘްކުރެއްވީ:" އޭ ﷲ އެވެ! ހެކިވެ ވޮޑިގަންނަވާށެވެ!"\nއެހެންކަމުން އަޅުގަނޑުމެން މުސްލިމުންގެ މައްޗަށް ލާޒިމުވެގެން ވަނީ ރަސޫލުﷲ ޞައްލަﷲ އަލައިހި ވަސައްލަމުގެ އެންމެހާ ބަސްފުޅުތަކާއި އެންމެހާ ޢަމަލުފުޅުތައް އަޅުގަނޑުމެންގެ ނަމޫނާއެއްކަމުގައި ބަލައިގަތުމެވެ. އެހެންނުވާކަމުގައި ވަނީނަމަ އެއްވެސް މުސްލިމެއްގެ އީމާންކަން ފުރިހަމަ އެއް ނުވާނެއެވެ. މާތްﷲ ސުބުޙާނަހޫ ވަތަޢާލާ ވަޙީކުރައްވަނީ: ( وَمَا كَانَ لِمُؤْمِنٍ وَلَا مُؤْمِنَةٍ إِذَا قَضَى اللَّهُ وَرَسُولُهُ أَمْرًا أَن يَكُونَ لَهُمُ الْخِيَرَةُ مِنْ أَمْرِهِمْ ) الأحزاب:3މާނައީ: " އެއްވެސް މުއުމިނު ފިރިހެނަކަށް ވިޔަސް އަދި އެއްވެސް މުއުމިނު އަންހެނަކަށްވިޔަސް ﷲ އާއި އެކަނލާގެ ރަސޫލާ ކަމެއްގައި ގޮތެއް ކަނޑައަޅައިފިނަމަ އެކަމެއްގައި އިޚްތިޔާރު ލިބިގެނެއް ނުވެއެވެ."\nއެހެން އާޔަތެއްގައި މާތްﷲ ވަހީކުރައްވަނީ: ﭽوَمَا آتَاكُمُ الرَّسُولُ فَخُذُوهُ وَمَا نَهَاكُمْ عَنْهُ فَانتَهُواﭼ الحشر:7 މާނައީ: " ﷲގެ ރަސޫލާ ކަމަކަށް އަމުރު ކުރައްވައިފިނަމަ ތިޔަބައިމީހުން އެކަމެއްގައި ހިފާށެވެ، އަދި އެކަލޭގެފާނު ކަމަކުން ނަހީކުރައްވައިފިނަމަ ތިޔަބައިމީހުން އެކަމަކުން ދުރުވެގަންނާށެވެ." އަދިވެސް އެކަލާނގެ ވަހީކުރައްވާފައިވެއެވެ. ﭽمَّن يُطِعِ الرَّسُولَ فَقَدْ أَطَاعَ اللَّهَﭼ النساء: 80 މާނައީ:" ރަސޫލާއަށް ކިޔަމަން ގެންފި މީހާ ހަމަކަށަވަރުން ﷲ އަށް ކިޔަމަން ގަންފިއެވެ."\nއިތުރު އެކަލޭގެފާނުގެ ޙަދީޘްފުޅެއްގައި އައިސްފަވެއެވެ. "كُلُّ أُمَّتِي يَدْخُلُونَ الْجَنَّةَ إِلَّا مَنْ أَبَى قَالُوا يَا رَسُولَ اللَّهِ وَمَنْ يَأْبَى قَالَ مَنْ أَطَاعَنِي دَخَلَ الْجَنَّةَ وَمَنْ عَصَانِي فَقَدْ أَبَى" މާނައީ: "ތިމަން ކަލޭގެފާނުގެ އުންމަތުގެ އެންމެންވެސް ސުވަރުގެ ވަންނާނެއެވެ. ސުވަރުގެއަށް ވަނުމަށް ދެކޮޅު ހަދައިފި މީހަކު މެނުވީ" އަޞްޙާބު ބޭކަލުން ވަރަށް ހައިރާން ކަމާއެކު ސުވާލު ދެންނެވި، އޭ ﷲގެ ރަސޫލާއެ! ސުވަރުގެ ވަނުމަށް ދެކޮޅުހަދާނީ ކާކުހެއްޔެވެ؟ އެކަލޭގެފާނު ޙަދީޘްކުރެއްވިއެވެ. "ތިމަން ކަލޭގެފާނަށް ކިޔަމަން ގަންފި މީހާ ސުވަރުގެ ވަންނަހުއްޓެވެ. އަދި ތިމަން ކަލޭގެފާނަށް ކިޔަމަން ނުގަތް ދެކޮޅު ހަދައިފި މީހާ އެއީ ސުވަރުގެ ވަނުމަށް ދެކޮޅުހަދައިފި މީހާއެވެ"\nއަލްޙައްސާނު ބިން އަޠިއްޔާގެ އަރިހުން ވާރިދުވެގެން އައިސްފައިވާ ރިވާޔަތެއްގައިވެ. "كَانَ جِبْرِيْلُ يَنْزِلُ عَلَى رَسُولِ اللهِ صَلَّى الله عَلَيْهِ وَسَلَمَّ بِالسُّنَّةِ كَمَا يَنْزِلُ عَلَيْهِ بِالْقُرْآنِ وَيُعَلِّمُهُ إِيَّاهَا". "ޖިބްރީލުގެ ފާނު ޤުރުއާނާގެން މުޙައްމަދުގެފާނުގެ މައްޗަށް ފައިބާ ވަޑައިގަންނަވާހެން ސުންނަތައިގެންވެސް ފައިބާވަޑައިގަންނަވާ އެކަންތައްތައް އެކަލޭގެފާނަށް އުނގަންނަވައިދެއްވައެވެ."\nއާދެ! އަޅުގަނޑުމެން ބުއްދީގެ ހަމައިން ބެލިކަމުގައިވިޔަސް އަޅުގަނޑުމެންނަށް އެނގޭ ރަސޫލުﷲ ޞައްލައްﷲ އަލައިހި ވަސައްލަމުގެ ސުންނަތާ ނުލައި އަޅުގަނޑުމެންނަކަށް އިސްލާމް ދީން ނޭނގޭނެކަމެވެ. އިސްލާމްދީނުގެ އެންމެ މުޙިއްމު ރުކުން ކަމުގައިވާ ނަމާދަށް ބައްލަވާށެވެ! ނަމާދުގެ އަދަދެއް ކަނޑައެޅިގެން ކީރިތި ޤުރުއާނުގައި އަންގަވާފައެއްނުވެއެވެ. ފަރުޟުވެގެންވަނީ ރެއާދުވާލު ފަސްނަމާދު ކަމެއް ޤުރުއާނުގައި ކަނޑައެޅިގެން އެނގޭކަށްނެތެވެ. ނަމާދުގެ ވަގުތުތަކަށް އިޝާރާތް ކުރައްވާފައިވީ ނަމަވެސް ނަމާދުގެ ޢަދަދު އެނގޭކަށްނެތެވެ. ހަމަ އެހެންމެ ފަތިސް ނަމާދުގައިވަނީ ދެރަކުޢަތްކަމާއި މެންދުރު ނަމާދުގައިވަނީ ހަތަރު ރަކުޢަތް ކަމާއި މިހެން ގޮސް ނަމާދުގެ އެންމެހައި ރަކުޢަތްތަކާއި ރުކުންތަކާއި ނަމާދުގައި ކިޔަވައި އެއްޗިއްސާއި މިއިން އެއްވެސް ކަމެއް އަޅުގަނޑުމެންނަށް ޤުރުއާނަކުން އެނގޭކަށްނެތެވެ. މި ހުރިހާ ކަމެއްގެ ތަފްޞީލު ބަޔާންކޮށްދެއްވާފައިވަނީ ސުންނަތުގައެވެ. އެހެންވެ މާތް ﷲ ވަޙީ ކުރައްވަނީ : ﭽ وَأَنزَلْنَا إِلَيْكَ الذِّكْرَ لِتُبَيِّنَ لِلنَّاسِ مَا نُزِّلَ إِلَيْهِمْﭼ النحل:44 މާނައީ: "ކަލޭގެފާނަށް މިޤުރުއާން ބާވާލައްވާފައި މިވަނީ މީގައިވާ އެއްޗެއް ކަލޭގެފާނު މީސްތަކުންނަށް ބަޔާންކޮށް ތަފުޞީލު ކޮށްދެއްވުމަށެވެ." އެގޮތުން ނަމާދުކުރަންވީގޮތް އަމަލީ ގޮތުން ދައްކަވައިދެއްވާ އެކަލޭގެފާނުވަނީ ޤުރުއާނުގައިވާ ޙުކުމްތައް މީސްތަކުންނަށް ބަޔާންކޮށްދެއްވާފައެވެ. މާތް ނަބިއްޔާ ޞައްލަﷲ ޢަލައިހި ވަސައްލަމް ޙަދީޘްކުރައްވާފައިވެއެވެ. "صَلُّوْا كَمَا رَأَيْتُمُونِي أُصَلِّي" "ތިމަންކަލޭގެފާނު ނަމާދު ކުރަނިކޮށް ތިޔަބައިމީހުން ދުއް ގޮތަށް ތިޔަބައިމީހުން ނަމާދު ކުރާށެވެ." ހަމައެހެން ޙައްޖުގެ އަޅުކަމަށް ބެލިކަމުގައި ވިޔަސް، ޙައްޖުގެ އެންމެހައި ޢަމަލީ ކަންތައްތައް އެކަލޭގެފާނު ބަޔާންކޮށްދެއްވަމުން ޙަދީޘްކުރައްވާފައިވެއެވެ. " خُذُوْا عَنِّي مَنَاسِكَكُمْ. " "ޙައްޖުގެ އަޅުކަން އަދާކުރާނެގޮތް ތިޔަބައިމީހުން ތިމަންކަލޭގފާނުގެ އަރިހުން ލިބިގަންނާށެވެ."\nއާދެ! އެހެންކަމުން އަޅުގަނޑުމެންނަށް އެނގޭ އެއްޗަކީ އިސްލާމްދީނުގެ އެންމެހައި ކަންތައްތައް އަޅުގަނޑުމެންނަށް އެނގޭނީ ރަސޫލާ ޞައްލަﷲ އަލައިހި ވަސައްލަމުގެ ސުންނަތަށް ރުޖޫޢަވެގެންކަމެވެ. ޤުރުއާނުގައި އަޅުގަނޑުމެންނަށް އަންގަވާފައިވަނީ އެއަށް ރުޖޫޢަވުމަށެވެ. މާތްﷲ ވަހީ ކުރައްވަނީ: ﭽوَمَا آتَاكُمُ الرَّسُولُ فَخُذُوهُ وَمَا نَهَاكُمْ عَنْهُ فَانتَهُواﭼ الحشر:7 މާނައީ: " ﷲގެ ރަސޫލާ ކަމަކަށް އަމުރު ކުރައްވައިފިނަމަ ތިޔަބައިމީހުން އެކަމެއްގައި ހިފާށެވެ، އަދި އެކަލޭގެފާނު ކަމަކުން ނަހީކުރައްވައިފިނަމަ ތިޔަބައިމީހުން އެކަމަކުން ދުރުހެލިވާށެވެ." މިމާނައިގާ އައިސްފައިވާ ކިތައްމެ އާޔަތްތަކަކާއި ކިތައްމެ ޙަދީޘްތަކެއް އަޅުގަނޑުމެންގެ މި މާތްވެގެންވާ ދީނުގައި ވެއެވެ. ދަންނަބޭކަލުނާއި އަޞްޙާބުބޭކަލުންގެ ޒަމާނުއްސުރެފެށިގެން މިއަދާހަމައަށް، ރަސޫލު ﷲ ޞައްލަﷲ އަލައިހި ވަސައްލަމުގެ ސުންނަތަކީ ޝަރުޢީ ޙުކުމްތަކުގެ ޙުއްޖަތެއްކަން ވަނީ އިޖުމާޢުވެފައިއެވެ. އެހެން ކަމުން އެއާއި ނުލާ އިސްލާމީ ޝަރީޢަތް ނޭނގޭނެ ކަމީ ކަނޑައެޅި ބަޔާންވެގެންވާ ކަމެކެވެ.\nވީމާ، އަޅުގަނޑުމެން އެ މާތް ނަބިއްޔާ ޞައްލަﷲ ޢަލައިހި ވަސައްލަމްގެ ސުންނަތަށް ރުޖޫޢަވެ އޭގައި ހިފުމަށް އަޒުމް ކަނޑައަޅަމާ ހިނގާށެވެ. މާތް ﷲ އަޅުގަނޑުމެން އެންމެންނަށް ހެޔޮމަގު ދައްކަވައި މިދީނުގެ މަތީގައި ފައިތިލަ ޘާބިތު ކޮށްދެއްވާށި! އާމީން!


Dyslexia ah Heyluntherivaasheve. - TrendingRED\n26 އޮކްޓޯބަރ 2017 - 15:00\nތިމާގެ ދަރިފުޅު މޮޅުކުއްޖަކަށް ވުމަކީ ކޮންމެ މަޔަކާއި ބަފައެއްގެވެސް އުންމީދެވެ. ނަމަވެސް ބައެއްފަހަރު ކުރިމަތިލާންޖެހޭ ގޮންޖެހުންތަކުގެ ސަބަބުން މައިންބަފައިން ދަރިން ކިބައިން ބޭނުންވާ ކަންތައް ފުރިހަމަނުވެދެއެވެ. މިފަދަ އެންމެ ބޮޑު އެއް ގޮންޖެހުމަކީ ޑިސްލެކްސިއާއެވެ. ޑިސްލެކްސިއާއަކީ ލިޔެފައި ހުންނަ އެއްޗެހި ކިޔަން ދަތިވުމެވެ. މިކުދިންގެ ސިކުނޑިއަށް އަކުރުތަކާއި އޭގެ އަޑުތަށް ގުޅިގެން ނަގައިގަންނަން އުދަނގޫވާނެއެވެ. އަދި ލިޔުމުގައިވެސް މިކުދިންނަށް ގޮންޖެހުންތަކާއި ކުރިމަތިލާންޖެހެއެވެ. އާންމުކޮށް މިފަދަ ކުދިން ލިޔެފައި ހުންނަ އެއްޗެހީގައި އާދަޔާއި ޚިލާފަށް ގިނައިން އަކުރުތަށް ނުވަތަށް އެޅުމާއި ސްޕެލިން މައްސަލަތައް ފާހަގަވާނެއެވެ. ޑިސްލެކްސިއާ ހުންނަ ކުދިން ލިޔަން ކިޔުމާއި ހިސާބު ފަދަ އެއްޗެހި ރަނގަޅަށް ހެދުމުގައި ދަތިކަން ހުއްޓަސް އެހެންކުދިންނެކޭ އެއްފަދައިން އަޑުއަހައިގެން އެއްޗެހި ދަސްކުރެއެވެ. އަދި ވާހަކަ ދެއްކުމުގައި އެހެން ކުދިންނެކޭ އެއްފަދައެވެ.\nމިފަދަ ކުއްޖަކު ކުރީބައިގައި ދެނެގަތުމަކީ ވަރަށް މުހިންމުކަމެކެވެ. ސަބަބަކީ މިފަދަ ކުދިންނަށް ލިިޔަން ކިއުމުގައި އިތުރު އެހީތެރިކަން ބޭނުންވާނެއެވެ. އަދި އެކުދިންނަށް ކިޔަވައިދިނުމުގައި ޚާއްސަ އުކުޅުތަކެއް ގެންގުޅޭން ޖެހޭނެއެވެ. މިފަދަ ކަމެއް ފާހަގަ ކުރެވިއްޖެނަމަ މުދައްރިސުންވެސް ބެލެނިވެރިންނަށް އެންގުން މުހިންމެވެ. އަދި ބެލެނިވެރިޔާއަށް މިކަން ފާހަގަވާނަމަ ޓީޗަރާއި ވާހަކަ ދައްކައިގެން ކުއްޖާއަށް އިތުރު އެހީދޭނެ ގޮތްތަކާއިމެދު މަޝްވަރާކުރުން މުހިންމެވެ. އެންމެ މުހިންމުކަމަކީ ކުއްޖާ ދަށްކުއްޖެއްގެ ގޮތުގައި ލޭބަލުނުކޮށް އެކުއްޖާއަކީ ޚާއްސަ ކުއްޖެއްގެ ގޮތުގައި ދެކުމެވެ. އަދި ބާކީނުކޮށް ބޭނުންވާ އަޅާލުމާއި އެއްބާރުލުން ދިނުމެވެ.